
A Közgyűlés 16 fő képviselő jelenlétében 9 óra 09 perckor megkezdte munkáját. 


Dr. Nemény András polgármester: Szeretettel köszöntök mindenkit a szeptemberi közgyűlésünkön. Megállapítom, hogy a közgyűlés határozatképes. Két képviselő nem tud ma jönni, illetve az egyik lehet, hogy délutánra már érkezik, Gálffy Áron viszont külföldön van, Bokányi Adrienn pedig valószínű, hogy délután fog érkezni. Mindketten előre jelentették a távollétüket, úgyhogy így kezdjük el a közgyűlés ülését, és akkor ezennel meg is nyitom a közgyűlésünket. Mielőtt a napirendi pontok tárgyalására rátérnénk, nagyon szomorú kötelességemnek teszek eleget akkor, amikor, el kell, hogy mondjam, hogy a nyár során is, különösen itt a szeptember hónap során nagyon nagy veszteséget szenvedett városunk. Most két olyan emberre szeretnék emlékezni, szeretném, ha a közgyűlés is megtenné, akik mindketten nagyon fontosak voltak, nemcsak itt a közgyűlésben, a teremben lévő emberek számára, hanem az egész város számára is. Mondhatnám úgy, hogy cölöp emberek voltak. És abban is hiszek egyébként, hogy az ilyen embereknek a hatása nem múlik el, hogy attól még, hogy a földi létet elhagyták, attól még itt maradnak velünk, és nemcsak most, a következő évtizedekben, hanem Szombathely szempontjából örökre kifejtik a hatásukat. Ez a két ember Prof. Dr. Széll Kálmán, városunk díszpolgára, aki egyébként egyben Vas megye díszpolgára is. Rengeteg kitüntető címe van az orvos, tudós, tanár oktatónak. De azt hiszem, hogy talán az ő esetében nem ezek voltak a fontosak, azért merem ezt mondani, mert volt szerencsém személyesen is ismerni őt, és van egy-pár oda-vissza e-mail-ezésünk, elektronikus beszélgetésünk, mert közel 100 évesen is lehetett vele ilyen beszélgetéseket folytatni, és ezekből az e-mail-ekből is a tisztelet, a bölcsesség, annak a 100 évnek a tudása sugárzott, amit csak egy olyan ember tudhat a magáénak, aki egy igazi jó ember, tiszta ember, és aki már ezzel a bölcsességgel úgy akart élni, és úgy is élt, hogy továbbadja másoknak, olyan, még csak félkész embereknek is, mint mondjuk én 50 évesen. Nagyon közel volt a születésnapunk, én 50 éves voltam, ő 100, erről is polemizáltunk és beszélgettünk, és mindig bíztatott és mindig mindenhez pozitívan állt. Úgyhogy én sokat tanultam tőle, és azt hiszem, hogy itt a teremben is sokan vannak, akik sokat tanultak tőle. Sőt a termen kívül is, én tudom, hogy valamennyi polgármester elődöm is nagyon tisztelte őt, nem véletlen, hogy a 100. születésnapján a most még élő polgármesterek, egy hiányában, valamennyien elmentünk és négyen együtt köszöntöttük az akkor születésnapos Széll Kálmánt. És akkor is még bölcs gondolatokat mondott, talán arról polemizált, hogy ér hibázni, és az ember a hibáiból tanul a legtöbbet, és ezt jó volt hallgatni valamennyiünknek. Úgyhogy én most a tiszta, igaz embertől szeretnék búcsúzni majd a közgyűlés nevében, persze a nagyon sok érdeme, címe, és minden más mellett, de ezt a világítótornyot, amit nekünk mutatott, én ezt szeretném emlékül állítani a mai közgyűlés elé. Mint ahogy nagyon hasonló a helyzet Brenner József esetében is. Brenner atya, talán ez a legjobb megnevezése, bár tudom, hogy nagyprépost volt, és még egyéb kitüntető címei is voltak, de ő is egy olyan ember volt, egy igazi, tiszta jó szívű ember, akit sikerült nekem szintén személyesen megismerni, a 90. születésnapján beszélgettünk és még több alkalommal is tudtunk beszélgetni. Egy magával ragadó, mosolygós szemű, szintén egy nagyon bölcs embert ismerhettem meg az ő személyében, és mindenki, aki találkozott vele, azt hiszem, hogy így volt vele. Egyrészt az igaz hitet testesítette meg, örök emlék és lelkiismeret volt a tragikusan elhunyt testvére, Brenner János emlékében, ott volt mindig, és nem tolakodva, nem kérkedve, hanem azt az őszinteséget és nyíltságot, és tisztaságot vitte magával, amit a Brenner család, és Brenner János is birtokolt magában. És nagyon sok humoros, vicces történetet hallottam tőle az ő gyerekkorukról is, ami annyira nem jelent meg a nyilvánosságban, de ő ezekre is szívesen emlékezett. Úgyhogy én egy embert láttam benne az egyházi személy mögött, egy olyan embert, akinek minden szavát érdemes meghallgatni. Nem tudom, hogy mennyien tudják, hogy a kámoni templom tornyát is ő építtette, erre nagyon büszke  volt, és talán erre volt a legbüszkébb, pedig ez nem kapott publicitást és talán kevesen is emlékeztek meg róla, ezért gondolom én azt, hogy itt is érdemes ezt is megtenni, mert egy kicsit talán szimbolikus is, hogy ő egy tornyot épített az igaz hitnek, de ő maga is egy torony volt, ami nem épített, hanem egyszerűen megtörtént és így volt, és aki csak egy kicsit is közel került hozzá, azt egyből érezte, és érzékelte. Szóval két nagyon nagy veszteségünk itt az elmúlt hetekben és egyszerre emlékezzünk a 100 éves Széll Kálmánra, és a 92 éves, korábban elhunyt Brenner Józsefre, legyen nekik könnyű a föld, mi viszont emlékezni fogunk.

A teremben lévők egyperces néma felállással emlékeznek az elhunytakra. 

Dr. Nemény András polgármester: Köszönöm! Most pedig a napirendi pontokra térünk rá. Olyan javaslatom van a kiküldött napirendi pontokhoz képest, hogy a Prenor Kft-vel kapcsolatos döntés meghozatalára kerüljön sor, ez legyen a címe a napirendi pontnak és a zárt ülésben utolsó napirendi pontként, tehát 16. napirendi pontként vegyük fel. Azért ilyen hirtelen történik mindez, mert a tegnapi nap folyamán kaptunk egy levelet ügyvezető úrtól, igazgató úrtól, aki szóbeli beszámolót szeretne tartani a céggel kapcsolatban, és nyilván mivel ez üzleti titkokat jelenthet, ezért lesz ez most zárt ülésen. Ezt a jelzést kaptam egyébként Illés Károly képviselő úrtól, aki FEB tag a Prenor Kft-ben, és ő is kérte ezt, úgyhogy most ez tulajdonképpen a közös javaslatunk és kérésünk, tehát ez lesz a módosító javaslat a kiküldött napirendi pontokhoz képest, és ezen kívül, ha van bárkinek bármilyen javaslata, akkor azt várom. Hogyha nincsen, akkor először a módosító javaslatról szavazunk és utána a teljes napirendi pontról így egyben. Szavazunk most. 
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
215/2026. (IX. 24.) Kgy. sz. határozat

Szombathely Megyei Jogú Város Közgyűlése úgy határoz, hogy a „Javaslat a PRENOR Kft.-vel kapcsolatos döntés meghozatalára” című szóbeli előterjesztést a zárt ülés 16. pontjaként napirendjére veszi.

Felelős: 	Dr. Nemény András polgármester

Határidő:		azonnal

Dr. Nemény András polgármester: Most akkor ezzel a módosítással együtt teszem fel a kiküldött napirendi pontot, szavazunk most. 
Megállapítom, hogy a testület 12 igen, 0 nem, 4 tartózkodással – 2 képviselő távol van – elfogadta a javaslatot és a következő határozatot hozta:
216/2026. (IX. 24.) Kgy. sz. határozat

A Közgyűlés a 2026. szeptember 24-i ülés napirendjét az alábbiak szerint fogadta el:

I.
NYILVÁNOS ÜLÉS

[bookmark: _Hlk219379318]1./	Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről
[bookmark: _Hlk219379414] Előadó:        	Dr. Nemény András polgármester

2./	Javaslat igazgatói álláshely betöltésére vonatkozó pályázati felhívás jóváhagyására
Előadók:	Dr. Nemény András polgármester
                                           Horváth Soma alpolgármester

3./       Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet II. számú módosításának megalkotására 
	 Előadók: 	Dr. Nemény András polgármester
			Dr. Horváth Attila alpolgármester
			Dr. Károlyi Ákos jegyző 
 Meghívott: 	Gáspárné Farkas Ágota könyvvizsgáló
                 
4./	Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára 
[bookmark: _Hlk136334046]         Előadók:	Dr. Nemény András polgármester
			Dr. László Győző alpolgármester
			Dr. Horváth Attila alpolgármester
			Horváth Soma alpolgármester
[bookmark: _Hlk161999019] Meghívottak:	Kovács Cecília, a SZOVA NZrt. vezérigazgatója és a SZOVA Szállodaüzemeltető Kft. ügyvezetője
	Jákfalviné Dankovics Lívia, a Szombathelyi Sportközpont és Sportiskola Kft. ügyvezetője
	Krenner Róbert, a VASIVÍZ ZRt. vezérigazgatója
Molnár Miklós, a Szombathelyi Távhőszolgáltató Kft. ügyvezetője 
Horváth Zoltán, az AGORA Savaria Kulturális és Médiaközpont NKft. ügyvezetője
	Németh Klára, a FÉHE Fogyatékossággal Élőket és Hajléktalanokat Ellátó Közhasznú NKft. ügyvezetője
	Szabó Tibor András, a Weöres Sándor Színház NKft. ügyvezetője 
	Dr. Kovácsné Takács Klaudia, a Savaria Városfejlesztési NKft. ügyvezetője
Grünwald Stefánia, a Savaria Turizmus NKft. ügyvezetője
Szabó Erika, a Vas Megyei Temetkezési Kft. ügyvezetője
Keringer Zsolt, a Haladás 1919 Labdarúgó Kft. ügyvezetője

5./ 	Javaslat ingatlanokkal kapcsolatos döntések meghozatalára
	Előadók:	Dr. Nemény András polgármester
			Dr. Horváth Attila alpolgármester


6./	Javaslat az önkormányzat által alapított alapítványokkal kapcsolatos döntések meghozatalára 
		Előadó:		Dr. Nemény András polgármester
Meghívottak:	Csapláros Andrea, a Savaria Történelmi Karnevál Közhasznú Közalapítvány Kuratóriumának elnöke
Cseri József, a Savaria Történelmi Karnevál Közhasznú Közalapítvány FEB elnöke
Kopcsándi József, a Szombathelyért Közalapítvány Kuratóriumának elnöke
Balogh Tibor, a Szombathelyért Közalapítvány FEB elnöke
Kronekker Veronika, a Kutyamenhely Alapítvány Kuratóriumának elnöke
Versegi Valentin, a Kutyamenhely Alapítvány FEB elnöke
Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke

7./	Javaslat a TOP Plusz Városfejlesztési Programterv módosításának elfogadására
	Előadók:	Dr. Nemény András polgármester
				Dr. László Győző alpolgármester
Meghívott:	Dr. Kovácsné Takács Klaudia, a Savaria Városfejlesztési NKft. ügyvezetője

8./ 	Javaslat szociális és közétkeztetéssel kapcsolatos döntések meghozatalára
	Előadók:	Dr. Nemény András polgármester
                                           Dr. László Győző alpolgármester

9./	Javaslat alapdokumentumokkal kapcsolatos döntések meghozatalára
		Előadók:	Dr. Nemény András polgármester
				Dr. László Győző alpolgármester
Meghívott:	Dénes Tímea, a Pálos Károly Szociális Szolgáltató Központ és Gyermekjóléti Szolgálat intézményvezetője

10./	Javaslat Vasszécseny Község Önkormányzattal kötött szociális feladatellátási megállapodás szolgáltatási díjak meg nem fizetése miatti felmondására
	Előadók:	Dr. Nemény András polgármester
				Dr. László Győző alpolgármester

11./	Tájékoztató a lejárt határidejű közgyűlési határozatok végrehajtásáról
		Előadó:              Dr. Károlyi Ákos jegyző 
		
12./	Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről
	Előadó:		Dr. Károlyi Ákos jegyző 

II.
ZÁRT ÜLÉS

13./	Javaslat önkormányzati kitüntetések adományozására 
 	Előadók: 	Dr. Nemény András polgármester
				Horváth Soma alpolgármester
				Dr. László Győző alpolgármester
				Dr. Horváth Attila alpolgármester
				Dr. Károlyi Ákos jegyző 

14./	Javaslat egyedi hatósági ügyben érkezett fellebbezés elbírálására 
	Előadók:	Dr. Nemény András polgármester
				Dr. László Győző alpolgármester

15./	Javaslat a Szombathelyi Napsugár Óvoda magasabb vezetőjének megbízására 
	Előadók:	Dr. Nemény András polgármester
			Dr. László Győző alpolgármester

16./		Javaslat a PRENOR Kft.-vel kapcsolatos döntés meghozatalára (szóbeli előterjesztés)
	Előadó:		Dr. Nemény András polgármester
Meghívott:	Demeter Gábor, a PRENOR Kft. ügyvezetője
	
Felelős: 	Dr. Nemény András polgármester

Határidő:		azonnal



1./	Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről
 Előadó:        	Dr. Nemény András polgármester

Dr. Nemény András polgármester: Kezdeném egy rövid bevezetővel. Ugye hosszú időszakot ölelt fel a két közgyűlés közötti időszak most, hiszen rendes közgyűlésünk már több hónappal ezelőtt volt, de hát a munka nem állt meg, több rendkívüli közgyűlést is kellett tartanunk az Olad-Plató és a város többi részét érintő azbeszthelyzet miatt. Itt arról tudok beszámolni, hogy az előző közgyűléshez képest, rendkívüli közgyűléshez képest, amit már látunk, hogy a munkálatok az Olad-Platón rendben, folyamatban vannak. Jelen pillanatban a szegélyezés folyik, remélhetőleg a jövő hét végéig ez lezárul és onnantól kezdve már alapvetően gépi munka lesz, ami azt jelenti, hogy elindul a bitumenezés. Ugye szegélyezés, kavicsozás is folyamatban van, és egyébként a geotextil, georács is elhelyezésre került már, tehát az előkészítő munkálatok történnek most meg jelen pillanatban. Tudom, hogy volt több bejelentés is a munkálatokkal kapcsolatban, mi a megrendelők vagyunk, ebből a pozícióból, amit lehetett, azt megtettünk, olyan kéréseink fogalmazódtak meg, amit a kivitelezőnek egy ilyen esetben be kell tartani. Az ellenőrző szerv a kormányhivatal, akik voltak is kinn, és gondolom, hogy lesznek még kinn többször is, az ő dolguk, hogy a munkálatok egyébként rendben lemenjenek, hogy azt ellenőrizzék. Amit szomorúan tapasztalunk, az az, hogy a lakók közül, és tényleg itt a kisebbségről beszélünk, de vannak olyanok, akik nem mérik fel ennek a helyzetnek a súlyát, és mondjuk olyanokat csinálnak, hogy elhordják a köveket saját ingatlanjuk elé, és ezzel terítik le. Tehát azokat az anyagokat, amiket odaszállítanak a cégtől, jobb esetben a nagykupacból viszik el, rosszabb esetben a már leterített útról viszik el, ami szerintem egy felháborító dolog, hogy valaki ilyet csináljon. Ugyanezen lakók közül többen, szintén számomra érthetetlen módon azzal töltik az idejüket, hogy a munkásokat fényképezik és videózzák. Nem egy egyszerű dolog azon a terepen dolgozni, napi 12 órában is, sokszor persze váltva, meg gondolom én a munkaügyi szabályok betartásával, de a mi kérésünk is az volt, hiszen a munkaügyi szabályokat be kell tartani, mindez történjen meg, ami csak lehetséges, de hogyha valaki közben leveszi a maszkot és egy kicsit levegőzik és azt lefényképezik, vagy levideózzák azért, hogy utána bejelentsék, hogy legyenek leállítva a munkálatok, én nem tudom megérteni, hogy az ott élők közül kinek lehet ez érdeke. Bár azt is tudom, hogy vannak olyanok, akik nem élnek ott, odamennek és ezt csinálják, csak majd később fognak beköltözni, ezt meg még felháborítóbbnak tartom, hogy ezzel tölti valaki az idejét. Ha ennek az lenne a következménye, hogy le kellene állítani a munkálatokat, akkor meg az egész területen lévő összes ember a kárvallottja lenne ennek, mert hát az meg ki mondja meg, hogy a kiporzás, hogyha még a következő hónapokon keresztül is zajlik, ez milyen plusz kárt okoz. Szóval azt gondolom, hogy mindenkinek van felelőssége ebben, és nem érzem úgy, hogy mindenki a felelősségének a tudatában van. Mi világosan elmondtuk, hogy nem útépítés folyik ott, hanem a lefedése az azbeszttel érintett kőnek, ahol a szegélyek lerakása kívül történik az azbeszttel érintett területen, tehát ott nincs azbeszttel való érintkezés, más típusú munkálat ez, mint amit sokan feltételeznek, pontosan elmondtuk, hogy milyen technológiával és mit fogunk csinálni. Nekünk kellett ebben döntést hozni, merthogy kormányzati előírás, javaslat a lefedés technológiára, veszélyesség mértékére, esetleges elszállításra konkrétan nincsen, a pályázat nem ezt tartalmazza, hanem azt tartalmazza, hogy oldjuk meg mi, ahogy gondoljuk, és amennyiben ez későbbi mérések alapján nem lesz sikeres, akkor az esetlegesen reményben elnyert forrást, ami nélkül persze nagyon nehéz helyzetbe kerülnénk, akkor azt vissza kell fizetni. Tehát, mi a saját kockázatunkra hoztunk egy döntést, mert nem bírtuk tovább nézni, hogy ez a helyzet előállt, és azért vagyok szomorú, mert az ott lakók közül is vannak, akik ezt számomra érthetetlen módon próbálják hátráltatni. Ez a kisebbség, mert rengeteg üzenetet, e-mailt kapunk, hogy a többség nem így gondolja, örül és nagyon szeretnék, hogyha minél előbb befejeződnének ezek a munkálatok. Azt gondolom, hogy az ott élőknek, az Olad-Plató közösségnek is megvan a maga felelőssége, első körben azt a kérést teljesítették, hogy a közműveket átvizsgáltatták, és kijavíttatták, hiszen nyilván, ha azt követi a lefedés, akkor az úgy helyes, ne kelljen már amiatt feltörni, ugye ez nincsen rendben. Az is egyébként az anyaggal, sőt az inkább az anyaggal történő munkálatokkal járt, akkor még nem jöttek ezek a negatív visszajelzések, legalábbis én nem tudok róla. Most sokkal kevésbé van ez így, de mégis van egy ilyen kicsit országosan is felturbózott helyzet. Én azt gondolom, hogy azok a környezetvédelmi szervezetek, akik nem látják be az arányosságot és nem érzékelik azt, hogyha mondjuk most le lenne állítva egy munkálat, az mennyivel rosszabb helyzetbe hozná az ott élőket, és hogy a kiporzás valójában sokkal tovább elhúzódna, a probléma nem oldódna meg, és jövő tavasszal is ezzel kéne szembenéznünk, nem pedig most, amikor sokkal inkább csapadékosabb idő van, és könnyebb kezelni ezt a helyzetet, azok nem tesznek jót ennek az ügynek és inkább a frusztrációjukat látom, hogy nem tudták elérni a kormánynál azt, hogy a környezetvédelemmel foglalkozó minisztérium azelszállítást vigye végig, mint amit ők gondoltak helyesnek egy ilyen esetben. Persze azt, hogy mennyi plusz idő lett volna, mennyi plusz pénz, esetlegesen a teljes lakosság kitelepítésével járt volna, vagy még ha nem, akkor még rosszabb helyzetet teremtett volna, ezt ők nem látják be, csak makacsul ragaszkodnak dogmatikus elképzelésekhez. Ugyanakkor számunkra is fontos az ott élők biztonsága. Számunkra is fontos a munkavállalók biztonsága. A mi fő kérésünk az volt, hogy az utak mindig legyenek öntözve, hogy a kiporzást a munkálatok során próbálják megszüntetni, mint ahogy egyébként mindig is így volt, ezt szerettük volna elérni. Soha nem lehet tökéletesen elérni egy ekkora területen ilyen módon, de minél gyorsabban megtörténik a felület lezárása, annál kevesebb ideig érintkezik bárki is az ott lévő porral. Egy kicsit farizeus gondolkodásnak tartom azt, hogy a munkások, hogyha leveszik levegővételre a maszkot, az nagy büntetést von maga után, egyébként meg ott jár keresztül több száz ember, meg gyerekek, hacsak a kukát kiviszik, akkor is érintkeznek ezzel az anyaggal, és sorolhatnám. Ott járnak a gépjárművek, ott járnak építési gépjárművek is, meg egyébként korábban, amikor a Síp utcát leburkoltuk, akkor senki nem szól semmit, szóval én azt gondolom, hogy mi tartsuk azt az irányt, amit közösen kitaláltunk, minél gyorsabban fejeződjön be ez a dolog, legyen lezárva, utána legyen mérhető, és tudjuk bizonytani, és reményeim szerint fogjuk tudni, hogy megszüntettük a káros kiporzást, határérték alatt marad az azbeszttartalom, remélhetőleg legközelebb a nullához, de mindenképpen az egészségügyi határérték alatt. Ez a célunk, nem más e tekintetben. A másik, a város többi részét érintő területekkel kapcsolatban azt kell mondjam, hogy a múltkori pályázat kiírása után, aki a legjobb ajánlatot tette, az kiderült, hogy nem tudja vállalni a munkálatot, és ugyanez derült ki a következő 3 ajánlattevőről is. Úgyhogy, miután ezt a tárgyalások során érzékeltük, hogy ilyen probléma fennállhat, biztonságból kiírtunk egy új kiírást, és jelen pillanatban egy olyan határozati javaslat van most a tisztelt közgyűlés előtt majd a költségvetésnél, de nyilván itt a témával egybefügg, ami arról szól, hogy ha ez az új kiírás eredményes lesz és kevesebbe kerül, mint amit a korábbinál már megállapítottuk, hogy kifizetésre kerülhet, akkor az, aki ilyen ajánlatot tesz, és meg is tudja csinálni, azzal szerződést köthet a város. Amennyiben nem így van, magasabb ajánlat jönne, akkor vissza kell hoznunk a közgyűlés elé és akkor újra rendkívüli közgyűlést tartunk, hiszen időnk ebben nincsen. Én azt remélem, hogy lesz olyan, aki felelősen ajánlatot fog tenni, jobb áron is talán. Hát ez a reményünk, és nyilván, aki gyors megoldást akar, az tudja, hogy az elvárásunk is e tekintetben, a közgyűlési döntés ilyen értelemben köt minket. Én nagyon sajnálom, hogy több ajánlattevő is végül visszalépett, időnk nincs sok, úgyhogy a lehető leggyorsabban lépünk, ezért is volt az, hogy jegyző úr javaslatára már egy új kiírást elkezdtünk, hogy akár már hétfőn tudjunk szerződni, hogyha úgy adódik, és akár kedden akkor már el is kezdődhetnek a munkálatok. Itt tartunk ezzel az azbesztkérdéssel. Amiről még akartam röviden beszélni, az a nagy önkormányzati szövetségekkel való folyamatos egyeztetés, ami értelemszerűen arról szól, hogy hogyan lehet egy önkormányzati rendszert létrehozni, egy olyant, ami több lehetőséget biztosít a településeknek, értelemszerűen én Szombathely Városát tartom ilyen szempontból a legfontosabbnak, ez azt jelenti, hogy normális normatív támogatásokat szeretnénk a feladatainkhoz, kevesebb szolidaritási hozzájárulást akarunk fizetni, és egy tervezett, rendezett működést szeretnénk. Hogyha mindezek megvannak és látjuk ezeknek a pénzügyi feltételeit, egy jobb költségvetési helyzetbe kerül az önkormányzat, akkor, hogyha tudja menedzselni az eddigi nehézségeket, mondjuk épp az azbeszt miatt felvett folyószámlahitel keretet, nem kell kimeríteni, vagy vissza tudjuk tölteni, akkor vállalhatunk más feladatunkat is, hogyha a kormány azokhoz is ad forrást. Ez egy hosszú folyamat, de az első lépése a szolidaritási hozzájárulás csökkentése kell, hogy legyen, ez ügyben legközelebb hétfőn reggel lesz tárgyalás. Miniszterasszony újra összehívta a szövetségi vezetőket, hétfőn reggel 9-kor Budapestre én magam is fogok menni, kedden pedig az Önkormányzatok Napja lesz és Gödöllőn lesz egy szokásos nagy fórum, rengeteg önkormányzat jelentkezett, nagyon komoly érdeklődés van, és a 8 nagy szövetség, az összerakott programot, amit együttesen csináltunk, ott fogja bemutatni, majd pedig jelképesen valamilyen gesztust is teszünk ezzel kapcsolatban. Az a lényeg, hogy szeretnénk, hogyha ezt a partnerek, elsősorban a kormány értené, és értékelné. Azért van reményem, hogy ez így lesz, mert a találkozót végül is összehívták hétfőre, és mert a miniszterelnök a pécsi fóruma után, ahol egyébként találkozott a pécsi polgármesterrel, egy rövid találkozón, de tudtak érdemben egyeztetni, ezt az ígéretet tette, hogy a szolidaritási hozzájárulás nem tabu téma már az idén sem. Az, hogy milyen módon lehetne ezen változtatni, azt nem tudjuk még, de nyilván mi a legjobbat akarjuk kihozni belőle, de jövőre mindenképpen valamilyen rendszerszintű módosítás várható. Hát erről fogunk tárgyalni hétfőn, és ez alapvetően meghatározza a mi költségvetési mozgásterünket és helyzetünket itt Szombathelyen is. Nyilván valamennyien tesszük a legjobbunkat politikai oldaltól teljesen függetlenül, csak a ránk bízott települések érdekét nézve, teljesen egységesen tesszük. Nincs különbség ebben egyébként, az előző kormány idején nagyjából ugyanilyen javaslatokkal álltunk össze, csak akkor még kevesebben voltunk, akik szövetségben voltunk, most így hirtelen megszaporodtunk. Most többet nem szeretnék a két közgyűlés közöttibe, bármilyen kérdésre nagyon szívesen válaszolok, bármilyen témában is, Illés Károly elnök úrnak adom meg a szót, parancsoljon!

Illés Károly a Költségvetési Ellenőrző Szakmai Bizottság elnöke: Köszönöm a szót Polgármester Úr! Tisztelt Közgyűlés! Hát először is, én is az azbeszthelyzettel foglalkoznék, amit polgármester úr is már említett, nagyon sok mindenben egyetértek polgármester úrral.  Abban is, hogy a város vezetése, illetve a képviselőtestület is megtett mindent annak érdekében, hogy ha már a kormány nem foglalkozott ezzel az üggyel, és nem nyújtott valós segítséget a városnak, akkor meg kell mindent tenni a lakók érdekében. Ezek a panaszok, amik polgármester úrhoz is eljutottak, részben, hogy mennyire indokoltak, mennyire nem, én ezt nem szeretném bírálni, valóban a lakók nem minden szempontból elégedettek. És ez kapcsolódik a most kiosztott határozati javaslathoz is. Egy kérdésem lenne, sok lakó vetette fel azt, hogy úgy tudják, hogy ez a technológia, amivel ez készül, ez tartósan igényli a plusz 15 fok feletti hőmérsékletet. Amennyiben a hőmérséklet 15 fok alá csökken, akkor ez az anyag nem köt meg, ebből kifolyólag hamar sérülékeny lesz, akár a tavasszal szét is eshet, töredezett lesz stb. És én úgy tudom, hogy a visszalépések is ennek köszönhetőek, hogy azok a vállalkozók, akik jelentkeztek a 110 helyszínre, ugyanezt mondták, hogy ezen határidőre, tehát évvégéig ezt nem tudják megcsinálni. Ma reggel 9 fok volt ott a városrészen, hát ott lakom, tudom jól, úgyhogy ez a kérdésem, hogy egyébként a kiírás mennyiben változik a 110 utca tekintetében, vagy továbbra is az idei évben. Én értem azt, és jó lenne minél előbb megcsinálni, és egyetértek vele, hogy minél előbb meg kéne oldani a helyzetet, de amennyiben a technológia nem engedi, akkor viszont nekünk kellene, illetve az ott lakóknak türelmesebbnek lennie. Annak nincs értelme, hogy most elvégezzünk egy olyan munkálatot, ami egyébként meg tavasszal tönkremegy. Ez kérdés egyébként egyben, mert nekem ezek az információim, és a lakók is ezeket vetették fel. Más téma, lezárásra került a kishíd az Árkádia piac mellett, tudjuk azt, hogy hosszú évek óta problémás ez a híd, sőt több 10 éve kínlódunk vele folyamatosan újítgatjuk fel, sosem lesz jó az állapota. Tudván azt, hogy ugye a Dolgozók útja felújítása kapcsán is többletterhelést kapott a híd, valóban nagyon rossz állapotba került, lezárásra is került, bizonyára indokoltan. A probléma az, hogy az egész városrésznek a közlekedését ez jelentős mértékben befolyásolja és megnehezíti, gondolva az egész Olad falutól kezdve, az oladi domb, illetve a környező utcák, a Kárpáti Kelemen, és az arra merőleges utcák tekintetében egyaránt. Bizottsági ülésen felmerült már ez a kérdés, és hát az én javaslatom, és kérésem az volt, hogy minél előbb olyan módon kell felújítani azt a hidat, hogy azon a közlekedés újra megindulhasson, azzal együtt, és elfogadva azt, sőt, és most nem politikai vitát generálva, de ugye a Puskás Tivadar féle városvezetésnek volt egy elképzelése már akkor, hogy a Pásztor Csárda melletti bekötő úton, annak a folytatásában valósuljon meg egy végleges, egyébként autóforgalom előtt megnyitott híd, ezt összekötve a Kárpáti Kelemen utcával. Ez akkor nem tudott megvalósulni, ha jól tudom, alpolgármester úr is egyeztetett, a rendezési terv egyébként tartalmaz erre vonatkozó tanácsokat, annak ellenére, hogy tervek és egyebek még ehhez nem készültek. A végleges megoldás biztos, hogy ez lenne, azt is tudom, hogy ennek a forrásigénye jóval meghaladja azt, ami a városnak jelenleg rendelkezésére áll, de el kellene kezdeni gondolkozni ezen, hogy a végleges megoldás irányába elmenni. Ha a kishíd ilyen formában került felújításra, ahogy a korábbiakban, éven belül volt egyébként utoljára felújítva a felülete, akkor tudjuk azt, hogy fél évnél, egy évnél tovább sosem fog tartani. Azzal viszont egyetértek Czeglédy képviselőtársammal, hogy az a kishíd eredetileg egy gyalogos és kerékpáros közlekedés funkcióra épült, ennek a funkciója jó lenne, ha majd a későbbiekben, amikor ennek van pótlása, hiánypótlása egy másik híd tekintetében, akkor ez így kerüljön megvalósításra, addig viszont szükség van az autóforgalomra, még akkor is, hogyha súlykorlátozással, és esetlegesen magasságkorlátozást vezetnénk be. Még egy témám lenne, a Dob utca lakói petíciót gyűjtenek és aláírásokat gyűjtenek az utca tekintetében. Most már tényleg olyan állapotba került az utca, hogy szükséges lenne annak felújítása. Tudjuk, hogy sok ilyen utca van Szombathelyen, aminek szükséges a felújítása, viszont ismerem ezt az utcát, most kaptam egy sms-t, hogy ma például egy keréktörés történt az utcában, nagyon rossz állapotú. Én kérném, hogy amennyiben majd lesz lehetőség rá és a költségvetés engedni fogja, prioritást élvezzen ennek az utcának a felújítása, mert tényleg nagyon régóta húzódik, nagyon régóta várnak rá a lakók, és nagyon szeretnék, hogyha ez megvalósulna. Nem tudom egyébként, tudomásom szerint tegnapi nap voltak ott azbesztet mérni, mert ez eddig nem történt meg ezen az útszakaszon, nem tudom ennek eredményét, persze lehetséges megoldás lenne az, hogyha ott is lenne azbeszttartalmú kőzet, és ugye bele lehetne venni a programba, egy későbbibe, de a lakók kérését tolmácsolva, nagyon szeretném, ha ez prioritást élvezne. Köszönöm!

Dr. Nemény András polgármester: Köszönöm szépen! Sok mindent mondott a képviselő úr, lehet, hogy majd a későbbiekben is visszatérünk rá válasz szinten. A 15 fok kérdése, ugye ez egy útügyi szabvány, ez meg egy lefedés, tehát ez a szabvány minket nem köt, nyilván informálódunk, hogy mi a biztonságos ebből a szempontból és hogy valójában mi az, ami ténylegesen megoldást tud jelenteni, és mi az, ami kockázatot tud jelenteni. Ebben több minden elhangzott már korábban, tehát már 10 fok is elhangzott, sőt, hogyha olyan a helyzet, akkor lehet még annál lejjebb is menni, tehát most ez a műszaki válaszunk. Viszont azt a lehetőséget megtartjuk magunknak a következő kiírás esetén is, hogy amennyiben úgy gondoljuk megrendelőként, hogy nem biztonságos, mert úgy látjuk, hogy az időjárás úgy alakul, amit előre persze nem látunk, mostanában inkább melegebb van, mint hidegebb, de hogyha úgy látjuk, hogy drasztikusan megváltozna, akkor leállíttatjuk a munkákat és átvisszük a későbbiekre, amikor a feltételek megfelelőek lesznek. Most ezt úgy kell elképzelni, hogy itt a második szakaszban nagyon sok különböző terület van, amit addig sikerül megcsinálni az van, a későbbieket meg befejezzük akkor, amikor be lehet fejezni. Van egy prioritási sorrendünk, az óvodák, iskolák, bölcsődék környékén, azzal kezdve, és akkor utána megyünk tovább, attól függően, hogy mekkora lakosságszámot érint, és hogyan tudjuk ezt megoldani. Ez egy kényszerhelyzet, mi sem szeretnénk azt, ha tönkre menne, hogyha úgy látjuk, és ezt nem én fogom megmondani jogászként, hogy ez mikor történik meg, hanem műszaki szakértők, akkor leállítjuk a munkálatokat. De ez nem jelenti azt ez az útügyi előírás, hogy ne kezdjük el a munkálatokat, mert el kell, hogy kezdjük, és jelen pillanatban ez még jól is van így. A jövő hétre egyébként jó időt ír egész végig, úgyhogy, ha már akkor el lehetne kezdeni a városban lévő munkálatokat, akkor biztos, hogy minden egyes rész, amit sikerül megcsinálnunk, az megéri. Az a célunk, hogy minél gyorsabban megtörténjen mindez. A híddal kapcsolatban azt tudom mondani, hogy megrendeltünk egy vizsgálatot, a vizsgálatnak van eredménye, de azáltal még nem kerültünk valódi döntéshelyzetbe. Három alternatíva látszik, hát nyilván mindegyik költségvetésileg beárazott. Az új híd építése a 3. számú, ami jelen pillanatban nem áll rendelkezésünkre költségvetésileg és több száz millió Ft-ot jelenthet. Hosszútávon azt gondolom, hogy egyetértek, tehát ez nyilván nem jelenti azt, hogyha bármelyik másik variációt választjuk, akkor nem kezdjük meg a hosszútávú megoldásnak az előkészítését már most, de hogyha azt szeretnénk, hogy minél előbb járjanak a hídon, akkor valójában egy olyan variáció van, ami, - hogyha egyébként bizonyos feltételek fennállnak - működőképes lehet, ez pedig ugyanúgy, ahogy eddig, faszerkezettel megerősíteni a híd szerkezetét. Ez körülbelül 2-3 évig lenne megoldás, de ez is csak akkor lehetséges, hogyha a cölöpök állapota megfelelő, viszont hát ugye ehhez ki kell ásni, úgyhogy ezt jelen pillanatban nem tudjuk, tehát ezért nincsen rá már most mondásunk, hogy akkor most pedig ez fog történni, és elindul, mert ennek a költsége egy 10-15 millió Ft, és azt gondolom, hogy ennyit megér az, hogy most gyorsan lépjünk, és vissza tudjuk állítani a forgalmi rendet. De hogyha a cölöpök állapota nem megfelelő, akkor nem biztonságos a híd, akkor ez a megoldás nem lehetséges, akkor viszont a cölöpöket kell kiváltani, ez már egy hosszabb távú megoldás lehet, ugye itt a Vízüggyel kell egyeztetni, mert nem feltétlen adnak ki erre engedélyt, de azt remélem, hogy a helyzetre tekintettel belátással lesznek és meg fogják ezt tenni. Ez a jövő héten fog kiderülni, tehát azért nem tudtuk most így azt mondani, hogy ez lesz mindenképpen. És ez hát olyan 40-50 millió Ft-ot jelent. Ez a 2. számú variáció, ki fog derülni a jövő héten, hogy az első kettő közül melyik az, ami értelmezhető, és akkor meg fogjuk hozni az ezzel kapcsolatos döntéseket. Hogyha ez pénzügyi forrást igényel, akkor valamilyen átcsoportosítást fogunk eszközölni. Hát ez megint egy olyan vis maior helyzet, amivel valamit kezdenünk kell. Tehát ezt tudom mondani a képviselő úr kérdésére a szombathelyieknek is, hogy jelen pillanatban ez a három alternatíva van, a 3. a hosszútávú, azt terveztetéssel el lehet kezdeni. A másik kettőre pedig, amelyik szükséges, azt fogjuk megcsinálni. Nyilván a faszerkezetnek az újra készítése rövidebb időt fog igénybe venni, akkor viszonylag hamarabb visszaáll a forgalom, hogyha cölöpöket kell cseréni, az egy engedélyes eljárás, és akkor ott meg is kell kapnunk a Vízügyi engedélyt, le kell tenni a cölöpöket fizikailag is, az egy hosszabb út, de az nem olyan hosszú, mintha hidat kell építeni, az több hónap inkább. Ebben is a téli időjárás nem tudom, hogy mennyire fog beleszámítani. Ezt látjuk most jelen pillanatban a híddal kapcsolatban, lépni fogunk. Azért, az egy helyzet, hogy a közút felújítása, a Dolgozók úti felújítás erősen okozója ennek, hiszen óriási forgalmat bonyolított le, építő forgalmat, és rámentek a hídra ott is sajnos, ezt lehet tudni. Sajnos megint oda jutunk vissza, hogy az emberi természet már csak olyan, hogy lát egy táblát, de nem érdekli, átmennek rajta nagyobb autók is. És mindenhol, mindent, minden körülmények között nem lehet ellenőrizni, ez nem is a mi dolgunk, hanem a rendőrségé, de hát egészen egyszerűen ez már túlmutat azon a határon, amit egy önkormányzat el tud látni. Én azt gondolom, hogy az lenne méltányos egyébként, hogy a közút, vagy aki építtette, valamilyen módon beszállna a híd építésébe, akár a megjavításába, leginkább a megjavításba, ez ügyben fogunk majd lépéseket tenni, mindenképpen megpróbáljuk, mert ez a dolgunk ezzel kapcsolatban. Czeglédy Csaba képviselő úrnak adom meg a szót!

Dr. Czeglédy Csaba a Szociális és Lakás Bizottság elnöke: Köszönöm a szót Polgármester Úr! Tisztelt Közgyűlés! Azzal a rossz hírrel vagyok kénytelen kezdeni, hogy nagyon fenyegető gondok tornyosulnak a szociális háló, illetve a szombathelyi szociális ellátás előtt, ugyanis amíg évente átlagban 10 kérelem érkezett a Nyugdíjas Bérlők Házába, ez tavaly január óta 43, és összesen 9 kérelmet tudtunk kielégíteni. 80 férőhelyünk van a Nyugdíjas Bérlők Házában, ugye ez a Karmelita utcában található, és gyakorlatilag a fogadónapjaimon most már megjelentek azok az idős egyedülállók, akik önkormányzatunk segítségét kérik, csak hát ugye nem tudjuk őket elhelyezni. Emlékeztetem a városvezetést arra, nagyon nem kell, csak udvariasságból, hogy a 2006-2010-es ciklusban az akkori önkormányzati vezetés mindent megtett annak érdekében, hogy bővíteni lehessen a Nyugdíjas Bérlők Házát, tehát az jelzem, hogy már 20 éve volt. Aztán persze utána volt egy Puskás polgármesteri korszak, amikor szintén nem történt semmi, de már ugye a Nemény ciklusban is eltelt, most már a 7. évét tapossuk a Nemény polgármesteri ciklusnak, hogyha szabad így fogalmaznom, a Puskás éra után most már a Nemény éra van, nem sikerült ebben előre lépni. Van egy területünk, - azóta már nincs közöttünk - Gyebrovszki János képviselőtársammal, de hát ebben Nemény András polgármester úr, akkor bizottsági elnök támogatását is élveztük, megszereztük azt a területet, és nem történt ebben semmi. Nem tudunk mit mondani ezeknek a kiszolgáltatott helyzetben lévő idős egyedülállóknak, akiknek egy jó része még ellátási rászorultsággal is rendelkezik, közeli hozzátartozóik nincsenek, külföldön élnek a közeli hozzátartozói, kezelhetetlenné vált ez a helyzet, gyakorlatilag 100 fölötti a kérelmeknek a száma, ez másfél év alatt még 43-mal növekedett. Én javaslom és kérem a városvezetéstől, hogy haladjunk ebben az ügyben, és kezdjünk el lépéseket tenni. Tudom, hogy a Bagolyvár fölötti terület közművesítése nagyon sok pénzbe kerülhet, de ennek a megvizsgálását is kérem a városvezetéstől, illetve tudomásom szerint még mindig nem sikerült az államnak eladnia a Középhegyi úton a katolikus bölcsőde, illetve a Johanneum melletti területet, ahova egy lányneveldét is terveztek, ami ellen tiltakoztak az ott élők, talán egy Nyugdíjas Bérlők háza ellen nem tiltakoznánk, bár a mai világban az ember már semmiben nem lehet biztos. De ez úgy tudom, hogy még állami terület, és volt meghirdetve, de nem sikerült eladni, ott szerintem közművesítési probléma, olyan jellegű probléma nem állhat fenn a Középhegyi úton, mint mondjuk a Bagolyvár fölött fennáll. Nekem az lenne a kérésem, ez nem egy határozati javaslat, hiszen nyilván bizalommal vagyok a városvezetés felé, de az a kérésem, hogy ezt a városvezetés vizsgálja meg, és kezdjük el ebben megtenni a szükséges lépéseket, akár a Középhegyi úton annak a területnek a megszerzésére, hogyha egyébként lesz bérlakás program, nyilván azt nem javaslom, hogy szociális szempontból bérlakásokat építsünk Szombathelyen, hiszen a Közösségi Bérlakás Rendszer is jól mutatja egyébként, hogy sok üres lakás van, amit be lehet vonni, már 57 lakást vontunk be egyébként a KBR-be, ha jól mondom, bólogat irodavezető asszony, sikerült eltalálnom a számot. De a bérlakásépítési program elvileg a nyugdíjas bérlőkre is kiterjedhet, csak kell hozzá terület. Én magamban arra a kompromisszumra jutottam, hogy jó nagy sóhajtással én elengedném a Bagolyvár fölötti területet, ha tényleg a közművesítés, és ezt leírja valaki, hogy a közművesítés hatalmas pénzt emésztene fel, ha cserébe megszerezzük a Középhegyi úton, egyébként szerintem ideális helyen lévő területet, hogy egyébként legyen esélyünk egy bérlakásépítési programban pályázni és részt venni. Jelzem a városvezetésnek, ha idén nekiállnánk építeni is késő lenne, mert nem tudunk ezeknek az idős egyedülállóknak, főleg hölgyeknek mit mondani, ez azért eléggé komoly tragédia. És akkor két kisebb téma még, és még hozzászólok, egyrészt a kishíd kérdése, én nem bánnám, hogyha a gépjárműforgalom számára nem nyitnánk meg a kishidat a Kenderesi út, illetve a Csónakázó-tó, Tófürdő környékének a tehermentesítése, én azt gondolom, hogy célszerű lehet, és ez nem feltétlenül terhelődik rá ez a forgalom a Kárpáti Kelemenre, mert akik a Bartókon a Kenderesi felé akarnak rövidíteni Olad felé, azok nem fognak visszafordulnak a Kárpáti Kelemennek, azok kénytelenek lesznek a Rohonci utat most választani. Úgyhogy én azért kíváncsi leszek az elkövetkezendő hónap tapasztalatára, ha rajtam múlna, én nem nyitnám újra a kishidat a gépjárműforgalomnak, maximum azzal a kompromisszummal, amit Horváth Attila képviselőtársam, alpolgármester úr elmondott, hogy magassági korlátozással, hiszen ott bőven 3,5 tonna fölötti gépjárművek is átszabdaltak azon a hídon. Illetve még egy kérdés, hogy van-e polgármester úrnak bármilyen információja arról, hogy legalább az általános iskoláinkat visszakapjuk-e?  Ugye van a városunknak egy országgyűlési képviselője, Rápli úr, akinek szent küldetése, hogy az iskolák visszakerüljenek az önkormányzatok fennhatósága alá. Lehet, hogy az én értelmezésemmel van probléma, és nem értem az ezzel kapcsolatos híreket, lassan mondhatom én is, hogy régi idők gyermeke vagyok, nem biztos, hogy értem, amiket mondanak és írnak, de nekem ebből nem az tűnik ki, mintha visszakapnánk az intézményeinket, ugye gyakorlatilag idén meg kellene még lenni azoknak a törvénymódosításoknak, hogy a 2027-2028-as tanévben ezek önkormányzati fenntartás alá kerüljenek. Hogyha polgármester úrnak erről van információja, ugye Rápli úr leszokott a közgyűlésre járásról, lassan Hende Csaba nyomdokaiba lép a részvételi arányokat tekintve, időarányosan tekintve biztosan. Tehát nem tudom őt megkérdezni, ezért vagyok kénytelen polgármester úrhoz fordulni. 

Dr. Nemény András polgármester: Köszönöm szépen! Azért nem lép Hende Csaba nyomdokaiba, mert már Hende Csaba három ciklusát letudta az eddigi részvétellel. De gondolom, hogy nem ez a cél. Én szoktam képviselő úrral ügyek mentén egyeztetni, és akkor ennek kapcsán nyilván ez egy ilyen feladat lehet, amit, hogyha közösen így gondoljuk, hogyha visszaszerez a város egy állami területet, ami mondjuk alapja lehet egy pályázatnak is, akkor az egy helyes és jó dolog, úgyhogy én ezzel számolni fogok, és ebbe az irányba, nemcsak persze a képviselő úr felé, hanem  egyébként a megfelelő minisztérium felé is el fogunk járni, szerintem ez egy kiváló ötlet, úgyhogy ezt azt gondolom, hogy valamennyiünk nevében mondhatom, hogy elindulunk ebbe az irányba és be fogunk számolni időnként a közgyűlésen, hogy hol tartunk ezzel, mert szerintem is most van egyébként itt az ideje egy új kormány esetében, hogy minden lehetőséget próbáljunk megragadni és kicsit orientálni is egyébként a kormányt, hogy mit kell csinálni, merthogy nem várható el, hogy egyből kész javaslatokkal álljanak elő, és ki tudná letenni, ha nem mi, akik itt vagyunk helyben. Az már egy másik kérdés, hogy ebből mi az, amit támogatni fognak, vagy nem. Az ország költségvetési helyzete láthatóan nagyon nem jó, de sose volt jó, és az önkormányzatoké meg talán még ennél is rosszabb. Úgyhogy, ha az önkormányzatok helyzetét jobbá teszik, akkor tudunk még pluszban gondolkozni, akár ilyenekben is. Hogyha valamihez önerő kell, vagy saját erő, egy programot kiegészíteni, a bérlakásépítési program szerintem is egy nagyon fontos és jó dolog tud lenni, és egyetértek azzal, hogy a nyugdíjas bérlőknek is szerepet kell ebben szánni, sőt külön kategorizált szerepet, úgyhogy ezt én tovább fogom vinni. A híddal kapcsolatban azt hiszem, hogy képviselő úr elmondta a saját véleményét, igen, ez a gondolkozásunkban össz egészében benne van, pro és kontra most nem mondanék érveket, mert először a kármentés fázisában vagyunk. Azt tudom, hogy nagyon sok ott élőnek, átjárónak ez nehézséget okoz, és én magam is látom a feltorlódott forgalmat egyébként ott a Bartóknál is, amikor a Rohonci felé mennek, és nem tudnak elmenni balra. Kimondottan más a helyzet, mint ahogyan volt korábban, ezért is gondolom azt, hogy ezt meg kell tudni oldani. Az általános iskolák kérdése, az általános iskolákról egyelőre csak a mi programunkban volt szó, már az önkormányzatokéban. Azt láttam, hogy aki most odakerült államtitkár, Hoffmann államtitkár úr, ő érti ezt a programot, egyébként részt vett az írásában is még korábban, a Magyar Önkormányzatok Szövetségének a kérésére, és itt erősen szerepel az, hogy szeretnénk visszakapni az iskoláinkat, már hogy az a település, aki ezt szeretné, de a megyei jogú városoknál ez szinte evidencia, hogy az általános iskolákat első körben és aztán azt gondolom, hogyha ez sikeres, akkor második körben a középiskoláinkat is vissza szeretnénk kapni. A szakiskolák egy kicsit más téma és kérdés, nyilván a legoptimálisabb megoldást kell megtalálni, úgyhogy nem azért nem látja képviselő úr, merthogy a régi idők gyereke, bár tudom, hogy szeptemberben betöltötte ő is már az 50. életévét, de én mint pár hónappal előtte járó tudom, hogy ez nem akkora tragédia, úgyhogy ha azt mondja, hogy a régi idők gyereke, akkor én is úgy érzem, hogy nem szeretném ezt úgy érezni, és ez a Nemény éra is elég furcsán hangzott, de éra még nem voltam, kibírom, ha ez így van, de valójában a 7 év felelősséget jelent ilyen, és fontosabb és nagyobb ügyekben is, ezt is átérzem én is. Megadom a szót Danka Lajos elnök úrnak.

Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke: Tisztelt Polgármester Úr! Tisztelt Képviselőtársaim! Tisztelt Szombathelyi Polgárok! Azért kértem szót, mert roppant mód elszomorított a XXV. Savaria Karnevál kapcsán kialakult helyzet. Az év elején örömmel hallottam, hogy Szombathely Önkormányzata meg kívánja ünnepelni a XXV. évfordulót, amire lelkesen készültünk, például megboldogult Feiszt György barátommal. Aztán jöttek a meglepetések. Volt egy könyvbemutató, ahol tapasztaltam, hogy nincsenek benn sem az első három év képei, sem az újkori karnevált létrehozó pár ember megemlítése és fényképei. Arról nem is beszélve, hogy például a Karnevál megnyitójára én, sem mint a légió egyik alapítója, sem mint városi képviselő, a Szellemi Örökség Bizottságának elnöke nem kaptam meghívót. Emlékszem rá, hogy 1998-ban, az országgyűlési választások után, amikor mandátumot szereztem megyei listáról, még Wagner András volt a polgármester, amikor szólt egyik képviselő barátom, Pál Róbert, hogy van pár ember, aki szeretné újra megrendezni a Savaria Karnevált. Gyerekkoromból emlékszem, hogy milyen érzés volt szüleimmel az Alkotmány utcában bámulni édesapám nyakából a felvonuló színes sokaságot, és a nézők tömegeit. Mindig nosztalgiával gondoltam erre az élményre, így egyből igent mondtam a felkérésre, hogy csatlakozzak az akkor szerveződő Savaria Légióhoz. 5-6 ember lehetett, akiknek lelkesedése létrehozta az I. Karnevált. Pénzt, időt, energiát nem kímélve, fáradhatatlanul hárítottuk el a rengeteg akadályt. Felvettük a kapcsolatot egy amerikai tengerészgyalogos főtiszttel, aki kölcsönadott nekünk egy autentikus légiós felszerelést, amelynek mintájára saját pénzünkből elkészíttettük a saját felszerelésünket. Sikerült megszereznem az akkori honvédelmi minisztert, Dr. Szabó Jánost fővédnöknek, az ő segítségével a honvédség buszával sikerült kiutaznunk Rosenheimbe, ahol meg tudtuk nézni az akkori légiósokkal és városi vezetőkkel, hogyan lehet megszervezni egy ilyen rendezvényt. Ennek mintájára a város és a Honvédelmi Minisztérium, valamint a Savaria Laktanya hivatásos állományának aktív segítségével sikerült elindítani az I. Savaria Karnevált, ami hatalmas visszhangot keltett akkor az országban, és nemzetközi szinten is. Az eseményhez szívesen csatlakoztak a szombathelyi lakosok, a városvezetők, és az ország politikai meghatározó szereplői is, többek között az akkori honvédelmi miniszter. Az első három rendezvényen én is, mint légiós aktívan vettem részt. A nomád körülmények nem riasztottak el minket, emlékszem az első őrségekre a Ferences-kertben, az őrtoronyban eltöltött, barátokkal átbeszélgetett éjszakákra, a barbárokkal folytatott csatákra, a gladiátorok küzdelmeire. A lelkesedésre, amikor a felvonuláson azt sem vettem észre, hogy egy üvegszilánk végig vágta caligám talpát, és az én talpamat is. Persze másnap nem tudtam lábra állni. Dr. Ipkovich György polgármester úrral beszélgettem, nekem is hiányérzetem van, akárcsak őneki, ő mondta, a legnagyobb baj, hogy elsikkadtak azok a célok, amiket annak idején magunk elé tűztünk. A város történelmének bemutatása és az iskolák bevonása a rendezvényekbe, ahogy az az eredeti karneválnál történt. Mivel a kezdő csapat tagjai közül már sokan nincsenek köztünk, álljon itt néhányuk neve a teljesség igénye nélkül: Dr. Ipkovich György a szervezet lelke, Szabolcsi Gábor a végrehajtás felelőse, Feiszt György képviselő a múlt feltárója, Sosztarics Ottó régész a korszak kiváló ismerője, Jagodics Péter a katonai háttér biztosítója, Koltai János, aki a Ferences-kertbeli lovasprogramokat koordinálta. Összevonnám. Dobrádi Gyuri a tűzszekerek látványosságának vezetője. Bukvai Albertné Editke a korhű ruhák készítője és még sokan mások, akik részvétele nélkül nem jöhetett volna létre Szombathely legnagyobb rendezvénye. Végül engedtessék meg nekem az első három évet megörökítő két fotós megemlítése, Czika László és Tóth Imre, akik lelkesen, minden ellentételezés nélkül végig fényképezték a rendezvényeket. Az általuk készített képek város általi megszerzését fontosnak tartom, és kezdeményezem, mint Szombathely Szellemi Örökség Bizottságának elnöke, és az utolsó a városi közgyűlésben, aki részt vett ebben az emlékezetes munkában. Köszönöm a szót, és hogy elmondhattam a gondolataimat a közgyűlés és a lakosság előtt.

 Dr. Nemény András polgármester: Köszönöm szépen elnök úr! A XXV. Savaria Történelmi Karnevál az én emlékeimben úgy él, mint minden idők egyik legsikeresebb Történelmi Karneválja. Végig jártam a négy napot, nem tudom elmondani, mennyi emberrel találkoztam. Soha nem jöttek oda ennyien hozzám ezekben a napokban, hogy megköszönjék. Ebből érzem, és érzékeltem, hogy valami nagyobb és jobb sikerült, mint ami a korábbi években. Nem lehet ezt persze tudni mindig, hogy miért, biztos volt ahhoz is köze, hogy korábban volt az időpont, több szombathelyi volt itthon, hogy bővebb és nagyobb volt a rendezvény, voltak benne új elemek és volt egy más energiája, azt hiszem, hogy ezzel is összefüggött. Talán jól sikerült kiválasztani a szereplőket, a koncerteket, az óriásbábokat, sok-sok elemből állt össze. Úgy hiszem, hogy Szombathelyen a legtöbb ember erre így emlékezik, és amikor nem így volt a korábbi években, akkor jöttek is kritikák, és volt, amikor meg is állítottak és mondtak olyat, hogy mit lehetne másképp, jobban, vagy akár máshogy fogalmaztak. Magam részéről ilyen szempontból teljesen nyugodt vagyok. Sőt azt is gondolom, hogy azt a tanulságot levonhatjuk magunknak, hogy lehet, hogy előbb érdemes megrendezni a Karnevált, lehet, hogy ez az időpont jobb volt, mint a korábbi időpontok és talán augusztus végén, amikor már mindenki a szeptemberi iskolakezdésre készül, más hangulatban is van, és más egy kicsit az egésznek az attitűdje. Tehát, nem direkt volt így, hogy előbbre hoztuk, hiszen egy helyzet miatt történt, hogy a hagyományos, évtizedek óta meglévő időpontot változtattuk, de az a tanulsága, hogy jó volt ez így, úgyhogy, ha tehetjük, és nyilván ezt együtt fogjuk megbeszélni, akkor e közeli időpontban fogjuk a jövőben is megrendezni a Savaria Történelmi Karnevált. Én úgy hiszem, és úgy érzékeltem, persze nyilván én minden programon részt vettem, hogy a szervezők különös gondot fordítottak arra, hogy megemlékezzenek az alapítókról és a múltról is. Volt külön rózsaültetés is, ahol egyébként ott volt Ipkovich György is, meg Szabó Gábor is, meg még jópáran, Szabolcsi Gábor - csak akiket mondott - Szele Györgyi, mindenki, aki a Karnevál alapításához hozzátett, nagyon sokan voltunk ott. Ezt a Savaria Turizmus Kft. szervezte. De ezenkívül a Karnevál nyitásakor én külön köszönetet mondtam a most is, meg korábban is a szervezésben leginkább részt vevő személyeknek. Úgy indultunk el a Karneválnyitóra, hogy előtte találkoztunk egy órával, és kaptak egy kis, nagyon érdekes ajándékot, egy relikviát, ami úgy került elő egy falból, vagy nem is tudom, talán egy házból, egy régi, az első, a 60-as évekbeli karneválokból megmaradt érme, aminek kimondottan örültek, mert meglepetés is volt egyébként. És azt gondolom, hogy ez fontos is, ez egy belső dolog volt, nem annyira a nyilvánosságnak szólt, mert azt gondoljuk, hogy az ilyen típusú belső dolgok is éppen olyan fontosak, hogy azok, akik névtelenül, évek óta, vagy akik évtizedek óta teszik itt a dolgukat, a városlakóknak legyen egy olyan élménye ebben a pár napban, ami kitarthat egész évben is, és aki csak szombathelyi, vagy hát savariai, hogyha így tetszik, azoknak az embereknek meg kell ezt köszönni, megköszöntük! Kapott-e meghívót, vagy sem, én úgy tudom, hogy mindenki kapott meghívót, nem külön, címre szólóan, hanem valamennyi vendég kapott meghívót. Egyébként képviselő úrról úgy tudom, hogy ruhát is igényelt, aztán nem jött el a felvonulásra. Mert előkészítették a ruháját, ott volt az irodámnál, amikor kimentem, emlékszem rá, a titkárságon, és igényelte a ruhát. Aztán szomorúan tapasztaltuk, hogy a karneváli felvonuláson végül nem volt ott és nem is szólt semmit sem, hogy nem fog jönni, én kerestem személyesen képviselő urat, hogy hol van. Tehát most furcsán ér, hogy azzal vádol minket, hogy a Karnevál megnyitóra nem kapott meghívót, ami egy nyilvános esemény, aki akar, eljön. Én annak idején, lehet, hogy meghívó nélkül, Puskás Tivadar polgármestersége idején is jeleztem, hogy szeretnék beöltözni, a nyitóra is kimenni, megtisztelni ezzel a megnyitót, ugyanúgy vonultam, mint bármelyik képviselő, még a polgármesteri kampányidőszakban, a választás időszakában is mentünk, nem volt ezzel probléma, polgármester úr örült neki, hogy többen vagyunk, kimentünk, visszajöttünk. Aki akart, az részt tudott venni a megnyitón, és a felvonulásokon is. És aki segíteni akart nekünk, mert vannak ilyenek is, a képviselők közül is, hiszen vannak városi delegációk, különböző programok, az jött és segített. Soha nem azt néztük, és nem is fogom a jövőben sem, hogy ki milyen politikai beállítottságú, melyik oldalán ül az asztalnak, hogyha a Karneválra jön, az egy közös ünnepünk, akkor részt tud venni. Előjogok tényleg nincsenek, mert nem így működünk. De persze, hogyha így élte meg, és ezt egy kicsit ilyen ventillálásnak élem meg, ezt a hosszú levelet, akkor szíve-joga megtenni ezt a nyilvánosság előtt, én úgy hiszem, hogy nemcsak az én, hanem a Savaria Turizmus Kft., vagy akár a területért felelős alpolgármester, Horváth Soma lelkiismerete is tiszta és én tényleg tudom, hogy kerestem önt, és tényleg azt mondták, hogy kért ruhát, de nem jött el. Van ilyen, de talán ön volt az egyetlen, aki így tett valamennyiünk közül. Ennyit tudok ezzel kapcsolatban mondani. Talán László Győző alpolgármester úr szeretne még valamit. 

Dr. László Győző alpolgármester: Tisztelt Polgármester Úr! Tisztelt Közgyűlés! nem igazán értettem én sem elnök úrnak ezt a hozzászólását, főleg annak fényében nem, hogy az elmúlt két évben, amióta újra a képviselők között van, minden évben nálam öltözött, cáfoljon meg, ha olyat mondok, ami nem így van. És ebben az évben is előtte kérdezte, bocsánat, privátban tegeződni szoktunk, Lajos, számíthatunk-e rád? És még azt mondta képviselő úr, hogy bizonytalan az érkezése, nem tudja, hogy milyen lesz a program. Tehát ennek fényében azt mondani, hogy nem kapott meghívót, mikor személyesen is beszéltünk róla, cáfoljon meg, ha nem így volt, mert így volt, ezt nem tudom ne haragudjon hová tenni. És azt gondolom, hogy ez nem méltó önhöz. Nem tudom, hogy ez az ön kútfőjéből született-e meg ez a hozzászólás, de nem tudom egyszerűen értelmezni, ne haragudjon. A másik, már ha hivatkozik rá alapítóként, meg a barátjaként, akkor legalább a nevét mondja jól Jagadics Péternek, mert nem Jagodics, hanem Jagadics. És egy Szellemi Örökség Bizottság elnöktől azt hiszem elvárható. Köszönöm szépen!

Dr. Nemény András polgármester: Mielőtt még személyes érintettségként, gondolom úgy kért szót, megadom a szót Horváth Somának, hát hogyha még személyesebb lesz az érintettség.

Horváth Soma alpolgármester: Köszönöm a szót Polgármester Úr! Tisztelt Közgyűlés! Én nagyon örülök, hogy a képviselő úr felhozta a Karnevált, mert az utóbbi évek szerintem legsikeresebb Karneválja volt a XXV. Újkori Savaria Történelmi Karnevál. Nem tudom még a pontos számot, de hamarosan megtudjuk majd. Én azt láttam egyébként, hogy az utóbbi évekhez képest sokkal többen vettek részt a Savaria Történelmi Karneválon. Amit el tudok mondani, hogy sokkal több kereskedő, nemcsak vendéglátós, hanem kereskedő, pavilonos, vagy pavilonba érkező kereskedő az ország számos pontjáról érkezett hozzánk és ők is egyébként azt javasolták, hogyha tehetjük, gondoljuk át ezt a korábbi időpontot. És ahogy nézegettem egyébként, augusztusban hasonlóan esnek majd a hétvégék, úgyhogy érdemes ezt megfontolni. Képviselő úr, én is csak ráerősíteni tudok, minden itt a teremben helyet foglaló önkormányzati képviselő kapott meghívót a Karnevál programjaira, ön is, „save the date” meghívót elektronikus rendszeren keresztül. Írásos meghívót évek óta nem küldünk, tudom, hogy nem azt hiányolta, csak hogy ezt tisztázzuk. Szó volt kiállításról, bevallom őszintén akkor éppen olvastam valamit, a Karnevállal kapcsolatosan kerestem elő, hogy valamit lehet, hogy a kiállítással kapcsolatban is nehezményezett. Ugye annak nem mi voltunk a szervezői, hanem a Vas Megyei Levéltár, úgyhogy, ha ezzel valami probléma van, akkor Melega igazgató úrral kellene ezt megbeszélni. Én láttam a könyvet, gratulálok egyébként az alkotóknak, most nincs itt a Turizmus ügyvezetője, de tudom, hogy érkezik a gazdasági társaságos napirendre, esetleg utána meg tudja tőle kérdezni, hogy ön szerint mi az, amit hiányol ebből a könyvből. Én azt tudom, hogy a Savaria Turizmus tényleg, akit tudott, megpróbált elérni, alapítót, résztvevőt, szervezőt, több alkalommal is, ahogy polgármester úr elmondta. Akár a Témaparkban a rózsaültetéses rendezvényen, a Karnevál előtt kifejezetten az elmúlt évek szervezőinek igyekezték ezt megköszönni. Hogy ennek hogyan történt a meghívása, ezt szerintem ügyvezető asszony tudja elmondani. Én azt tudom, hogy köszönöm az ő munkáját, meg a cég munkáját, mert nagyon kitettek magukért, és itt is szeretnénk megköszönni minden olyan szombathelyi kis- és nagyvállalatnak, és minden támogatónak, akik segítették ezt az eseményt, szerintem a város legnagyobb ünnepe volt, rekordszámú látogatóval. Sajnálom, ha ön nem így gondolja, jöjjön el majd jövőre a mostanival ellentétben, és akkor nézze meg ön is, hogy ez így van-e. Köszönöm!

Dr. Nemény András polgármester: Köszönöm alpolgármester úrnak, és hogy még lehessen tovább tetézni, a Kulturális Bizottság elnökeként Putz Attila kért szót, és utána adom meg szót Danka Lajosnak, mert ugyanez a téma, ha jól gondolom.

Putz Attila a Kulturális Oktatási és Civil Bizottság elnöke: Köszönöm a szót Polgármester Úr! Tisztelt Közgyűlés! Danka Lajos képviselőtársam jelezte itt, hogy volt egy könyvbemutató, ahol nem volt mindenki megjelölve, aki arra érdemes lett volna. Ennek a könyvbemutatónak én mondtam a köszöntőjét, illetve ott volt valóban Danka képviselő úr, Ágh Ernő képviselőtársunk is ott volt, és ez a könyv Mészáros Zsolt Sadness-nek, a Karneválokról készült fotógyűjteménye, aki a Karneválnak a hivatalos fotósa. Mészáros Zsolt az első három évben valószínű, hogy nem volt ott ezen, azért nem kerültek be ennek az első három évnek a fotói. Ez a könyv nem arról szólt, hogy itt bárki kimaradjon, vagy ne maradjon ki, hanem arról szólt, hogy a Mészáros Zsolt hogyan látta a Karnevált, és az ő fényképeiből volt egy könyv készítve, ami nagyon színvonalas amúgy, szerintem látta azt Danka képviselőtársunk is. Magának a könyvnek is az volt a címe, hogy Fesztivál mozaik, és Mészáros Zsolt Sadness fényképgyűjteménye, amin amúgy ott volt Sommer Ildikó, aki ugye a Karneváligazgatója volt az I. Karneválnak is, mindenki szerintem ott volt, aki ott akart lenni, és mindenki megbecsülve volt, aki úgy akarta érezni, hogy megbecsülve van, aki nem akarja úgy érezni, annak meg hiába szeretnénk azt, hogy megbecsülve legyen. Úgyhogy erről ennyit szeretnék mondani. Tehát ez a könyv szerintem, az, hogy kritizálja a képviselőtársam, azt lehet, de amit mondott róla, az szerintem nem állja meg a helyét. Folytatnám a hozzászólásomat, mert szerettem volna amúgy hozzászólni a mai naphoz. A civil ügyekkel szeretnék foglalkozni, nagy öröm az, és nagyon-nagy büszkeség az egész civil társadalomnak itt Szombathelyen, hogy az adó 1 %-ából 170.301.800.- Ft-ot kaptak a civil egyesületek. 329 civil egyesület kapott adó 1 %-os támogatást, úgyhogy a civil egyesületeink itt Szombathelyen nagyon meg vannak becsülve, nagyon jól végzik a munkájukat, nagyon nagy köszönet mindenkinek, aki ebbe a legkisebbet is hozzátette. A támogatások összege az 1200.- Ft-tól 20.600.000.- Ft-ig volt, de azt gondolom, hogy az 1000.- Ft is nagyon jó helyre megy, és a 20.000.000.- Ft is nagyon jó helyre megy, úgyhogy ez is mutatja azt, hogy Szombathelyen a civilek társadalmi támogatottsága nagyon magas, és nagyon-nagy köszönet ezért mindenkinek. Azt is nagyon fontos hozzátenni, hogy ez a 170.000.000.- Ft, ez itt a városban marad, az itteni civil egyesületek működését segíti, illetve a civil egyesületek rendezvényeinek a tartását is elősegíti, ami megint mindenkinek rendkívül fontos. Itt jegyezném meg, hogy a Kulturális és Civil Alap pályázatot még szeptember 30-ig be lehet adni, erre is szeretném itt mindenkinek még egyszer a figyelmét felhívni, minél több helyen próbáltuk ezt már megtenni. Ugye működésre lehet pályázni 6 millió Ft összegben, ezt 2027. január 1-től december 31-ig lehet elkölteni, a következő hónapban szeretnénk is erről dönteni és gyakorlatilag január elején, vagy akár december végén is már ezek a pénzek a civil egyesület számláin lehetnek. Illetve rendezvényre 6,8 millió Ft pályázati összeget írtunk ki, amit 2026. november 1-től 2027. október 31-ig lehet felhasználni, erre is szeretném felhívni a figyelmet, hogy ne feledkezzenek el róla, minél több pályázatot szeretnénk kapni, de nagyon-nagy népszerűségnek szokott ez a pályázati lehetőség örvendeni. Amiről még szeretnék beszélni, a Civil Fórum megtartotta jelenlegi összeállításában az utolsó gyűlését, 3 éves mandátuma lejárt a jelenlegi Civil Fórumnak. A következő hónapokban újraválasztják a bizottságok majd a Civil Fórum tagjait, én arra szeretném kérni a bizottsági elnököket, hogy lehetőleg olyanokat válasszanak meg, akik el is jönnek az üléseinkre. 14 tagból 2-3 olyan egyesület volt, aki szinte egyen sem vett rész. Úgyhogy szeretnénk kérni, hogy majd figyeljünk arra oda, amikor a bizottságban kijelöljük őket. Én a jelenlegi Civil Fórumnak szeretném megköszönni a munkáját, mert nagyon aktívak voltak, volt több olyan kezdeményezés is, amit még itt a közgyűlésen is megszavaztunk, illetve változtattunk emiatt rajta. Még egy dolgot szeretnék mondani, csak egy mondat. Gratulálni szeretnék itt is a Weöres Sándor Színháznak a Takarásban előadásukhoz, ami a kőszínházi előadások között a 2025/26-os évadban a színikritikusok díját elnyerte, úgyhogy nagyon köszönöm a munkájukat, és nagyon gratulálok nekik, nagyon megérdemlik az ilyen díjakat. Köszönöm szépen!

Dr. Nemény András polgármester: Köszönöm szépen! Én is csatlakozok, én is gratulálok a Színháznak, kiváló előadás a Takarásban. Az akkor van takarásban, hogyha kellő távolságra ül valaki a színpadtól, de mindenkinek ajánlom a darabot, mert tényleg egy nagyon jó darab, és nem véletlen, hogy ennyi díjat kapott. Abban pedig egyet tudok érteni elnök úrral, hogy Mészáros Zsolt kiváló fotós, csak köszönhetünk neki, egészen kiváló könyvet csinált a képekből. Azt az egyetlen egy kis hibáját meg nézzük el neki, hogy nem született egy kicsit korábban, és az első három évben nem fényképezett, azt hiszem, hogy ennyire lehetünk méltányosak, ugye elnök úr? Elnök úrnak meg is adom a szót!

Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke (ügyrendi hozzászólás): Köszönöm szépen! Tisztelt Polgármester Úr! Nem először fordul elő, hogy javító szándékkal mondok el valamit, vagy azért, hogy emlékeztessem a testületet a múltra, mint egy olyan képviselő, aki tényleg aktívan részt vett a múlt alakításában és félreértik azt, amit mondok. Arról szólt a dolog, hogy sehol nem hangzott el, hogy kiknek volt köszönhető annak idején, hogy az elsőket megrendeztük. Ünnepeltük itt, sztároltuk itt azokat az ügyintézőket, akik lebonyolították az egészet, de nem néztünk bele mögé, hogy kik voltak azok, akik kitaposták az ösvényt. Rengeteg emberrel beszélgettem, egyébként az, hogy én kapok e-mail-t, hogy ez a Savaria Karnevál programja, ezt nem érzékelem úgy, hogy meghívót kapnék. Be is jöttem direkt a titkárságra megkérdezni, hogy hol tartanak igényt arra, hogy jelen legyek, hát közölték, hogy a záró felvonuláson. Tulajdonképpen azokra nem emlékezünk, akik annak idején ugyanúgy, ahogy elhangzott, hogy a régi Karnevált hárman alapították, tulajdonképpen az Újkori Karnevál is 5-6 emberen múlott, 7-en, akik összedugták a fejüket és eldöntötték, hogy mi mindent kell teljesíteni azért, hogy létrejöjjön. És az első 3 évben valóban egyszerű körülmények között, de végig csináltuk, és nem magától jött létre a 4. évben a hatalmas Karnevál. Gratulálok az évi rendezvényhez, én jelzés értékűnek szántam azt, hogy én nem vettem részt a záró felvonuláson. Valóban nagy lelkesedéssel készültem a Karneválra, hiszen mindenki tudja, hogy nekem ez egy fontos kérdés volt, gyerekkorom álma valósult meg, akkor, amikor létrejött ez a Karnevál, úgyhogy részemről, ami elhangzott el, az azért hangzott el, hogy ne felejtsük el a múltunkat, mert aki nem emlékszik a múltjára, annak beletörik a bicskája a jövőbe! Köszönöm szépen!

Dr. Nemény András polgármester: Köszönöm szépen, ez nagyon szép mondás volt a végén. Ipkovich György került szóba, neki volt egy mondása, azt többször hallottam: „Az űr, amit maga után hagyott, tökéletesen pótolta a hiányát!” Ez jutott eszembe a nem részvételről egyébként, mert azt gondolom, hogy illik szerénynek lenni. Nagyon sok mindent talál ki egy városvezetés is, de a világért se gondolnám azt, hogy majd a későbbiekben engem ünnepelgessenek, meg magunkat, akik kitaláltuk, hogy mi csináltuk, merthogy ez a dolgunk ebben az esetben, ezek így el is sikkadnak és el is folynak az időben, merthogy minket megválasztanak, kapunk érte egyébként tiszteletdíjat, fizetést, nekünk ez a dolgunk. Nem gondolom, hogy egy gyárban dolgozót is megünnepelnek azért, majd idővel később, ha megcsinált egy terméket. Tehát szerintem ebben több szerénység kell. És szerintem méltó módon emlékeztünk meg az alapítókról. A rózsaültetés pont erről szólt, az ön által felsorolt nevek közül majdnem mindenki ott volt, és még olyanok is, akik önnek nem jutnak eszébe, és szerintem igenis fontosabbak azok, akik név nélkül, tisztességgel csinálják végig a munkát évről-évre, nem pedig a politikusok. Úgyhogy nem értek ezzel önnel egyet. Nem a múltunkat tagadtuk meg, a múltunkat szerintem éppen, hogy mi nagyon erősen és jól őrizzük, de azt gondolom, hogy ebben sokkal több szerénység kell, én ebben hiszek sokkal inkább. Szuhai Viktor.

Szuhai Viktor az Egészségügyi Szakmai Bizottság elnöke, tanácsnok: Köszönöm a szót! Tisztelt Polgármester Úr! Tisztelt Közgyűlés! Illés Károly képviselőtársam hozzászólására reflektálnék két mondatban, mint a körzet képviselője. Ugye szóba jött a Dob utca, ez nyilván egy ismert probléma, mint ahogy nagyon sok más utca is a környéken. és abszolút csak támogatni tudom, tudjuk a problémát, ismerjük a problémát, nyilvánvalóan, elsősorban pénz kérdése, de nyilván mindent elkövetünk azért, hogy ezt az utcát is rendbe tudjuk tenni. Ugye elsősorban az Olad-Plató, illetve az azbeszthelyzet kezelése az elsődleges. És bár egészségügyi vészhelyzetet nem hirdettek, de ettől függetlenül én úgy gondolom, hogy mégiscsak az valamilyen szempontból, és ez az első, amit az önkormányzatnak ugye mindenképpen kezelnie kell. És pont ebből adódik az is, ugye nemcsak az, hanem a Kilátó utca felső része, amíg nincs befejezve, az is mindenképpen kezelést igényel, illetve majd, amikor a nagy teherforgalomnak vége, akkor a Márton Áron utcával is ugyanúgy, mint a Kilátó utca másik végével is valamit mindenképpen kezdeni kell, tehát azoknak a felújítását, rendbetételét is valahogyan be kell tábláznunk, illetve azokra is valamilyen szempontból forrást kell találnunk. Illetve a híd kérdése, ami ugyan nem közvetlenül, de mégiscsak az én körzetemhez is tartozik, már csak azért is, mert nagyon-nagy figyelemmel kell lenni arra, hogy a Kárpáti Kelemen utcának óriási forgalomnövekedése van az elmúlt időszakban. Ugye az Olad-Plató lakosainak a száma hirtelen, ugrásszerűen nagyon megnőtt, és így már eszméletlen gépjárműforgalom túlterhelés van a Kárpáti Kelemen, a Márton Áron utcának a szűkebb részén is. És bármi is lesz a híddal, minden szempontból figyelembe kell venni azt, hogy nem megengedhető a Kárpáti Kelemen utcának a további forgalomnövekedése. Köszönöm szépen!

Dr. Nemény András polgármester: Köszönöm szépen tanácsnok úr! Egy válasszal adós vagyok a Dob utcával kapcsolatban Illés képviselő úrnak, elnök úrnak. Ugye itt 2017-ben volt utoljára egyáltalán indikatív ajánlat, akkor 20 millió Ft, nyilvánvaló ez most jelentősen több lesz, folyamatban van egyébként az indikatív ajánlat bekérése. Tehát nem most rendeljük el, hogy mondta a képviselő úr, igaz, hogy nem régen, és jövő hét….

Mikrofon nélkül Illés Károly a Költségvetési Ellenőrző Szakmai Bizottság elnöke: Én a mérést mondtam, azbesztmérést…

Mikrofon nélkül Dr. Károlyi Ákos jegyző: Az negatív volt.

Dr. Nemény András polgármester: Igen, én is úgy tudom, hogy volt rá plusz mérés, és negatív volt, de most ebből a szempontból utána fogunk nézni, de nekem ez az információm volt annak idején. Ott is volt olyan lakó, akivel közvetlenül kommunikáltam és most már nem teljesen emlékszem, de ott az első időszakban a locsolás kapcsán volt kérés, nem is tudom, hogy meddig tudott eljutni a jármű, hol fordult meg, valami ilyesmi volt, de aztán az én kérésemre berakták a kalcium-kloridos locsolásba, emlékszem rá, ez történt ott konkrétan. De ettől még a probléma valós, és tényleg olyan rossz állapotban van az út. Hát most megkapjuk az ajánlatot, és aztán utána, mint minden utat, behelyezünk valahova a rendszerbe, attól függően, hogy milyen lehetőségünk van. Nem tudom azt mondani, hogy ez most fog megtörténni, mert ha ez egy ilyen 50 millió Ft-os ajánlat, akkor jelen pillanatban ilyen lehetőségünk nincsen, de ez majd ki fog derülni a későbbiekben. Most egyelőre csak erre akartam reagálni. És közben egyébként megkaptam azt a meghívó listát, amiben szerepel Danka Lajos úgy, mint az összes többi képviselő, pont ugyanúgy, mint mindenki más. Mint mondtam, nincsenek előjogok, e-mailen megkapta a meghívót, ezt a titkárságról küldték át, bizonyítva, hogy ők nem hibáztak, és nem is hibáztak. Horváth Gábor képviselő úr.

Horváth Gábor városi képviselő: Köszönöm a szót! Tisztelt Polgármester Úr! Tisztelt Közgyűlés! Csatlakoznék polgármester úrhoz, én is megemlékezem Széll Kálmánról és Brenner Józsefről. Elképesztően nagy veszteség az ő elvesztésük. És hogyha rájuk gondolok, akkor két szó, szolgáló szeretet. Az egész életüket áthatotta, hogy szolgáltak szeretve. És azt kell, hogy mondjam, hogy az életútjuk egy kicsit egybevág abban a tekintetben, hogy a súlyos kommunista időkben mind a két család szenvedett üldöztetést. A Brenner Család ugye elvesztette a gyermekét, és ez egy olyan fájdalom, hogy egy szülő ennél nagyobb fájdalmat nem élhet át. És a Széll családot is ugye vagyonelkobzás és kitelepítés érte. És ennek ellenére megtartották a katolikus hitüket, és végig szolgálták az életüket, szeretetteljességgel. Örülök annak is, hogy polgármester úr megemlítette a kámoni templomot. 1950. április 16-án a kommunizmus üldöztetése idején Kovács Sándor püspök szentelte fel ezt a templomot, és ugye akkor tornyot nem lehetett építeni, csoda, hogy egyáltalán templomot lehetett szentelni, és ez 2003-ban történt meg, azért említsük meg, hogy a Megyei Közút segítségével, hiszen ott a Kámon-Olad összekötő út mentén a kápolnát ugye elvitték a Jáki úti sírkertbe, és ott lett felállítva, és itt segített a Közút, de Brenner József helynök úrnak elévülhetetlen érdemei vannak abban, hogy végre kapott a templomunk tornyot. És a 15 éves szolgálatot is meg kell köszönnünk neki. Folytatva a hozzászólásomat, azért az azbesztügyre is szeretnék kitérni. Hát többen hívtak, hogy menjek fel az Olad-Platóra, és nézzem meg, hogy ott milyen munkálatok zajlanak, és a hét elején olyan szél volt, hogy inkább lemenekültem, mert annyira nagy kiporzás volt és most a tegnapi nap folyamán fel tudtam menni, és azért körbenéztem. Nem mondanék véleményt a jelenleg ott zajló munkálatokról, nem vagyok mélyépítő mérnök, de azt látom, azt gondolom, hogyha ez így fog haladni, akkor ez az út nem lesz tartós. Ugye az a mondás, hogy ez egy ideiglenes megoldás, és valószínűnek tartom, hogy megsüllyedhet ez a burkolat és nem fogja hosszú időn keresztül szolgálni az ott élőket. És elképesztő valóban az, hogy egyébként az ottani munkásokat büntetik meg, holott azért nekem van egy olyan gondolatom, hogy először mérni kellett volna a munkavégzés megkezdése előtt, hogy lássuk azt, hogy mennyi rost van a levegőben, és egyébként milyen védőfelszereléseket kell alkalmazni az ott lévő munkavállalóknak. Tehát, hogy szükséges-e a FFP3 maszk, vagy szükséges-e a védőfelszerelés, van-e ott egyáltalán olyan rostszám, tehát, hogyha ez nincs megállapítva, akkor mi alapján vannak ugye a munkások megbüntetve, kicsit a munkások védelmében is. De az ott élő lakók felelőtlenségét is meg kell említenem, tegnap láttam ilyen 4-5 éves kisgyerekeket kisbiciklikkel, kinn, azon az útszakaszon is mentek, ahol még nem volt ez az új zúzalék, a geotextil leterítve az azbesztes zúzalékra, és ott mentek, és a babakocsit tolták a szülők, egészen elképesztő felelőtlenségnek gondolom azt, amit ott tapasztaltam. Én FFP3 maszkban kerékpároztam körbe, és mindenki úgy nézett rám, mint egy UFÓ-ra egyébként, és hogy miért így jelenek meg. A másik pedig, leszólítottak ott lakók, átadtak nekem kőzetet is, hogy a házuk előtt a kapubeállónál ilyen kőzetek vannak, és ők egyébként kitöltötték Szombathely Megyei Jogú Város oldalán azt, hogy kérik azt, hogy legyen megnézve, de semmilyen visszajelzést nem kaptak, és több családot érint ez. Én annyit felajánlottam nekik, hogy elhozom zacskóban ezt a kőzetet, majd felviszem a környezetvédelmi irodára, aztán ott megnézik ezzel a műszerrel esetleg és tudok nekik visszajelzést adni. Szóval ennek is utána kellene nézni egyébként, hogy itt mi történt, hogy ezek elmaradtak ezek a mérések, és az itt lévő lakók nem kaptak semmilyen visszajelzést. És azért nagyon sajnálom azt, hogy egyébként a kormányzat nem úgy áll hozzá, ahogy hozzá kellene állni, én ezt egy veszélyhelyzetnek gondolom, és igenis nagyobb kormányzati segítséget kellene kapnunk. Amit még elmondanék, az Aranypatak híddal kapcsolatban, ugye a Dolgozók útján történt egy keret áteresz építése most az út felújításánál. El tudnám képzelni azt, hogy egyébként itt az Aranypatak híd helyén egy ilyen keret áteresz épüljön, ezt meg kellene kérdezni egyébként az Aranypatak kezelőjétől, a Vízügyi Igazgatóságnak mi erről az álláspontja, lehet, hogy ők ezt nem támogatják, de egyébként látszik az, hogy a Dolgozók útján ez amúgy nagyon jól sikerült beruházás. És akkor még egy gondolat, zajlanak ezek a felületi lezárások, és itt is kaptam városszerte több helyen észrevételt, hogy nem megfelelő a minősége, én azt gondolom, hogy a műszaki ellenőr erre figyeljen oda, hogy ezt nagyon fontos lenne megnézni, hogy azért ez több évet tartson ki, ugye a mondás szerint 5 év, 5 évig nem kell hozzányúlni, hát hogyha egy olyan telünk lesz, vagy egy olyan csapadékos időjárás következik be, akkor ez nem fog kitartani. Üdvözlöm még a Markusovszky utcának a felújítását is, meg a Horváth Boldizsárt is, egyetlen egyet azért megjegyeznék, hogy az Agora mögött az a kerékpárút, az is férjen bele. Tehát, hogyha marad egy kis bitumenes emulzió vagy aszfalt, akkor ott is, az Agora mögötti kerékpárutat, ott van egy karnyújtásnyira a Markusovszky utcától, hogy azt tegyék bele mindenképpen. És még egy utolsó mondat. Annak idején ugye én ezt kértem többször, hogy ez legyen megcsinálva, a Markusovszky utcának a szakasza, mindig az volt a mondás, mindig az volt a mondás, hogy azért nem nyúlhatnak hozzá, mert a TOP Pluszra akkor nem kapják meg ezt a forrást, és ezt jegyzőkönyvbe mondta itt, azt hiszem Horváth Attila alpolgármester annak idején. Tehát akkor úgy néz ki, hogy ez megdőlt, hogy mégis hozzá lehet nyúlni, és annak ellenére a TOP Plusz megkapható rá. Köszönöm szépen!

Dr. Nemény András polgármester: Köszönöm szépen képviselő úrnak! Ez a határérték alatt kezdjék el a munkát, vagy milyen mérés kell ahhoz, hogy…., ez azért nem egyszerű helyzet, merthogy egy mérésre önmagában több hetes késéssel kapunk eredményt. Ráadásul valószínű, hogy többször meg kell ismételni. Tehát az a tapasztalat, hogy amikor egy ilyen mérést megrendel a kormányhivatal, akkor mire annak az eredménye meglesz, eltelhet egy hónap is, de még akár több is. Nem sokat mond azzal kapcsolatban, hogy amikor elkezdik a munkát, akkor éppen mi a helyzet. De azok a mérések, amikről mi tudunk, amit a kormányhivatal végzett el, azokból az jött vissza, hogy az ideiglenes intézkedések hatására az Olad-Plató területén nincsen azbesztrost koncentráció határérték felett. Tehát valójában a körülmények, amik között elkezdték a munkálatokat, ilyen mértékben nem is igényeltek volna többlet védekezést, de nyilván a munkabiztonság szempontjából meg mégis ez volt az elvárás. A mi elvárásunk kimondottan pont ezért, hogy a határérték alá akkor kerül bármilyen érték, hogyha a kiporzást tudjuk megszűntetni, azaz, hogyha folyamatosan locsolnak a munkavégzés közben. De, mint mondtam, a szegélyezés kívül esik az érintett területen, biztos nem lehet ezt matematikai pontossággal lemodellezni, de elméletileg pontosan az a lényege, hogy az érintett részeken kívül helyezzék el a szegélyt. Aztán hogy pont az út hogyan megy, azt ott ők maguk tudják és látják. Nem állítom, hogy nem történhetett olyan, hogy a szegélyen kívülről valamennyit áttettek a másik oldalra a lakók kérésére egyébként. De nem ez a jellemző, tehát nem erről szólt ez a történet. Szóval ez egy nehéz kérdés, ebből is látszik, de nem úgy küldtük oda a dolgozókat, hogy azt láttuk, hogy határérték felett van. Egyébként a lakók is valószínűleg ezért érzik magukat jobban biztonságban, mert ők is ismerik ezeknek a méréseknek az eredményeit, ettől függetlenül, ha én ott laknék, biztos, hogy nem engedném a gyerekemet ott kerékpározni, vagy mondjuk a szabadtéri tevékenységet is biztos, hogy korlátoznám, és inkább máshová vinném játszani. Pont a gyerekek azok, akik fizikaileg közelebb vannak a földhöz és inkább érintettek tudnak lenni, mint a felnőttek. Ezt ezerszer elmondtuk, sajnos azoknak a gyerekeknek nem tudunk a szüleik lenni, nem tudunk helyettük ilyen döntést hozni, ez mindenkinek a saját döntése. És mondta a képviselő úr, hogy bezacskózta, és elhozta a követ. Hát ne tegye ezt, mert ennek megvan a szabályszerű menete, ugye, amikor kimennek, akkor pontosan a helyszínt lokalizálva végzik és ott is megvan az, hogy nem egy pontból veszik, hanem már van tapasztalat, hogy hány helyről és akkor kontrollméréseket végeznek. Minden helyszínre el fogunk jutni, úgyhogy azt kérem képviselő úrtól, hogyha tud konkrét helyszínt, akkor szóljon és megnézzük, hogy mi a státusza, mikor vettük fel, mikor kaptuk az információt, mi a státusza. Több száz helyszínről beszélünk, és jó eséllyel az Olad-Platónak ezek a részei, ezek nem az elsők között szerepelnek, mert inkább most a város többi részén akartunk teljes mértékben végig érni. Az a feltételezésünk, hogy az Olad-Plató, hogyha ugyanolyan köveket szállítottak oda, és ugyanabból csinálták meg az előkerteket, akkor ott nem lesz különbség. Ráadásul, mivel magukon az utakon biztos, hogy ilyen kövek vannak, óhatatlanul is ráhordják ezekre a kövekre. Tehát ha még nem is lett volna eredetileg olyan, az most már biztos, hogy valamilyen módon érintett lehet azbeszttel, nem feltétlen ugyanabban a mértékben. Persze, hogyha egy kövön csak gyalogosan sétál valaki, akkor azzal nem tud problémát okozni, de hogyha már ott is rajta van a mikropor, az meg mégiscsak problémát okoz. Szerintem itt abból kell kiindulni, hogy azok a kövek érintettek, függetlenül attól, hogy most volt-e kinn valaki, aki ezt megmondta, vagy sem. A híddal kapcsolatban, ezt a keret átereszt, ezt a szóösszetételt eddig nem hallottam még. Műszaki szakemberek sem mondták. Szerintem bízzuk azokra, akik ehhez értenek, nyilván minden lehetőséget megvizsgálnak és számba vesznek. Értem, hogy képviselő úrból a jószándék szólt. Az utak minősége, ez egy vitatéma lehet, természetesen, más szempontból meg mégsem. Mert ezek nem olyan útépítések, mint a klasszikus útépítések. Ezek felületzárások. Ezt mindenki pontosan tudja, hiszen a városban már volt ilyen kör és ennek az az előnye, hogy sokkal jobb helyzetbe hozza az adott utat, mint amilyen volt korábban. Tehát mindenképpen lehet, hogy az első benyomáshoz képest, amikor elkezdik használni, akkor az jött vissza az elmúlt években, hogy igenis szeretik, és hogy ez jó. És így sok utat tudunk megcsinálni, viszonylag kevés pénzből. Abban a helyzetben vagyunk, hogy ezt is egy megoldásnak kell, hogy tekintsük, és akik kérik, volt, ahol egyébként szavaztak róla, be volt mutatva, Horváth Attila alpolgármester úrnak a körzetében, hogy ez a megoldás ennyibe kerül, ilyen gyorsan tud megtörténni, viszont ilyen lesz, akarják az ott élők, vagy nem akarják. És azt szavazták meg, hogy akarják, mert a jelenlegi helyzetnél jobb. Így 18+2 utcát tudtunk nettó 122 millió Ft-ból megcsinálni. Van olyan rész, főleg a kertvárosi részeknél, ahol kimondottan örülnek, mert már ismerik és tudják, hogy ez mennyivel sokkal jobb, és vannak olyan részek, ahol még ódzkodnak tőle, mert azt látják, hogy a kettővel odébbi utca az szebb, meg van neki szegélye, meg jobb állapotban van. Csak hogyha egy utca megcsinálása 50-60 millió, így meg 10-20 millió, illetve keveset mondtam, tehát mondjuk 100 millió, ránéztem Tóth Kálmánra, 100 millió adekvát szám körülbelül? Ha mondjuk ezzel a technológiával, ami 10, akkor az a másikkal körülbelül

Mikrofon nélkül Dr. Horváth Attila alpolgármester: 180 lett volna az Áchim…

Dr. Nemény András polgármester: 180 lett volna az Áchim-Komlósi, mondja Horváth Attila alpolgármester, így pedig tízen valamennyi, nem tudom pontosan, akkor az nem mindegy. És jelen költségvetési helyzetben ez is nagy vállalás nekünk. Tehát azzal együtt, hogy meg kell oldanunk az azbeszttel érintett területeknek a lefedését folyószámlahitelből, pályázunk és majd lesz, ami lesz, megpróbálom nyilván minden eszközzel elérni, hogy az önerőt is a szolidaritási hozzájárulásból le lehessen vonni, meglátjuk, hogy mi lesz ezzel kapcsolatban még a kormányzati döntés. De azzal, hogy még ezt pluszba bevállaltuk, ezzel sem könnyítettük meg a saját helyzetünket, azt gondoltuk, hogy sok olyan terület van, ahol muszáj ezt megcsinálni. Valahol pedig komoly balesetveszély volt, most ilyen utcáknak is folyik a megjavítása, nem tudok más szót használni, a napokban, a Markusovszkynak és a Horváth Boldizsár útnak. Nyilván az is, amikor meg lesz rendesen csinálva az út, megfelelő módon a TOP Pluszból, akkor az is más lesz. Tehát ezt kell látni, hogy mi miért történik. És igen tudom, hogy vannak olyan emberek, akiknek minden rossz, és ez az életük, hogy mérgezzék a saját környezetüket, ha ez jó nekik, akkor mérgezzék, mi meg csináljuk tovább a dolgunkat és tudjuk, hogy mit miért csinálunk. Erre ezt tudom mondani, de ezt szerintem egyébként a képviselő úr is tudja, mert gondolom én, hogy a László Győző alpolgármester úr körzetében, az ön volt körzetében lévők, hogyha visszajelzéseket kap, akkor a többségében pozitívan viszonyulnak, mert azt látják, hogy valami legalább történt és ott került elköltésre, és kicsit jobb minőségű az életük, ami nem zárja ki azt, hogy a későbbiekben nem lesz ez megcsinálva majd a másik technológiával is. Azokat szólítom, akik még nem szóltak, úgyhogy Ágh Ernő képviselő úr.

Ágh Ernő városi képviselő: Köszönöm a szót! Tisztelt Polgármester Úr! Tisztelt Közgyűlés! Hát a legutóbbi közgyűlés óta sok minden történt Szombathelyen. Örülünk is ennek. Egyrészt mindig az infrastruktúrát, felújításokat hiányoltam, és hál’ isten ezt láthatóan, ahogy polgármester úr is mondta, ilyen-olyan technológiával, tehát véghez visszük és fejlődik. 18 utca ilyen technológiával megújul, és valóban ez a felületzárás egy bizonyos ideig jó lesz. Tehát nem tökéletes, de legalább az, hogy folt hátán foltok voltak, tehát kezelhetetlenek voltak ezek az utcák, akárcsak ott a körzetemben lévő Dudás utca, ahol kátyú kátyút követett és most lehúzták ezzel az új technológiával. Nem egy nagy terhelésű utca, de a pillanatnyi problémákat kezeli. Ugye ezzel az útfelújítással kapcsolatban a Savaria Fórumban olvashatunk, hiszen haditudósító, elnök úr, Tóth Kálmán elnök úr felsorolja mindig az utcákat, és én ebben láttam, nem a mostani számban, hanem az előzőben, a Győrffy utcát is megemlítette, mint 

Mikrofon nélkül Tóth Kálmán a Városstratégiai, Idegenforgalmi és Sport Bizottság elnöke, frakcióvezető: Biztos, hogy nem!

Ágh Ernő városi képviselő: Itt van előttem, elnök úr, itt van, örültem, hogy foglalkoznak vele.

Mikrofon nélkül Tóth Kálmán a Városstratégiai, Idegenforgalmi és Sport Bizottság elnöke, frakcióvezető beszél

Ágh Ernő városi képviselő: Elnök úr, itt van benn. Egy pillanat akkor, elmondanám, tehát ott két probléma. Én a Városüzemeltetésnek jeleztem már 2 hónapja, igaz, erre az elektromos bejelentőre nem írtam fel, de például a járda a Győrffy utca 15. számú ház előtt 15 centiméterrel meg van süllyedve. Tehát ott egy hatalmas teknő van, rendkívül balesetveszélyes. Ugyancsak az 1. számú ház előtt viszont az út van megsüllyedve, közel 10 centire, rendkívül balesetveszélyes, örülnék, ha most elnök úr ezt felírná, és akkor ez ügyben intézkednének, így akkor az újsághír is valamelyest valós lesz. A fogadóóráimon is mindig az utakkal kapcsolatban tesznek bejelentést. Nem a Karnevállal, kis Karnevál, nagy Karnevál, kulturális rendezvény, azzal maximálisan meg vannak elégedve, hanem az infrastruktúrával. Történetesen többször mondtam a Szabadságharcos utca állapotát. Engem az illetékes képviselő úr mindig megnyugtat, hogy tudnak a problémáról, ezt el se mondja. Tudom, hogy tudnak a problémáról, meg kell oldani. Jó, meg kell oldani, és mit szorgalmaztam? Tehát ott a Szabadságharcos utcának a végén, meg ott a Körmendi úton ezt a gyalogátkelőhelyet. Rossz nézni, hogy ott kisgyerekesek most már ugye járnak az iskolába, nagyobb a forgalom, tehát annak a gyalogátkelőhelynek a létesítését, ha most nem fér bele ebbe a költségvetésbe, akkor a jövő költségvetésnél feltétlenül gondoljanak rá, hogy ezt meg kell csinálni. Annyi gyalogátkelőhelyet csináltunk, de ezért már jó pár éve harcolok, igaz, tervezése megtörtént, úgyhogy a megvalósításra várunk. Örülök, hogy a korábbi felvetésemre - ugye a körforgalmaknak a növényzetét kifogásoltam - a METRO körül, a körforgalomnál sikerült levágni a növényzetet, látható az a gyönyörű szentély, amit akkoriban még felállítottunk, tehát ez a római kort idéző szentély, idegenforgalmi látványosság, tehát ott le van vágva a növényzet, és meg tudták oldani, köszönöm szépen! A Csónakázó-tóval kapcsolatban, tehát ez korábban, amikor mi voltunk még, ugye akkor is ez problémás volt ez a híd, és akkor felújításra került, akkor is én azt képviseltem, hogy nem erre kell vinni a forgalmat. Tehát ez egy rekreációs terület, pihenő övezet, onnét a gépjárműforgalmat vigyük ki. Milyen megoldással, találjuk ki, de ott ne menjenek gépjárművek, ott sétáljanak az emberek és ez egy zöld terület, nehogy már a tavon keresztül vigyük a forgalmat. Tehát valami végleges megoldásra kell törekedni. Hát, amíg le van zárva, addig sétálnak a gyalogosok, meg én átmegyek rajta biciklin. Azbesztügyre vonatkozóan ugye ez most mindenkit foglalkoztat. Polgármester úr kapott egy nyílt levelet Kónya László építőmérnöktől, én is megkaptam ezt a levelet, és ő valami másfajta megoldást javasol – összevonom tehát erre csináltak is egy próba bemutatót valahol, én nem voltam ott, de valami javaslat van, nem tudom, hogy őneki megválaszolták-e? Nyilván, ha már született egy döntés és ugye szerződést is kötöttek a kivitelezővel, szerintem ezt már nem nagyon tudjuk megcsinálni, az ő javaslatukat, de megfontolták-e, és adtak-e választ erre a Kónya László féle levélre? Örülök a Civil Fórum vonatkozásában, hogy ennyi pénz jött Civil Fórumnak, ugye kérdezném elnök úrtól, az a Civil Kerekasztal hogyan működik, én ott embert nem látok, ugye akkor nagy költséggel megcsináltuk azt a pultot, hogy ott fognak emberek állni, de hát én ott embert nem láttam. De mindegy, lényeg az, hogy erre az egyesületi támogatásra jut pénz. Örülök a Vasszécsenyi Polgármesteri Hivatal, a polgármester úr, hogy felébredt, és így a Pálos Károly által kötött szerződésük, a 10. napirendi pontunkat végül is így megoldja. Tehát az a számla, az a tartozás ugye, ami hátralékuk volt, kiegyenlítésre került. A szerdai, tehát a tegnapi Szociális Bizottságon még arról döntöttünk, hogy ugye mondjuk fel ezt a szerződést. Na most, ha már Szociális Bizottság, ugye nagyon sok az igény, elnök úr mondja, a lakások vonatkozásában. A szociális bérlakásban ott a lakóknak a személyre szóló jövedelme 400.000.- Ft-nyi összeg, ha azon felül van, akkor nem jogosult. Tehát mi egy javaslatot tettünk, illetőleg elnök úr, ugye egy éves vizsgálatot, hogy ezt a 400.000.- Ft-ot csökkentsük le, mert akkor átmennének a piaci alapú bérlők, és akkor megüresednének ezek a szociális lakások. Tehát jobban forogna ez a szociális bérlakás, hiszen az a célja, hogy az alacsony jövedelmű embereknek tudjunk szociális lakást biztosítani, nem az, hogy a szociális bérlakásban, ott egy életen át lehúzzanak családok bizonyos keresetkimutatással igazolva, hogy ők arra jogosultak. Köszönöm szépen!

Dr. Nemény András polgármester: Köszönöm szépen képviselő úrnak, csak röviden reagálok az utak, zebrák és egyéb javaslatokra. Jó lenne látnunk, hogy mit fog hozni a következő évi költségvetés, és itt most nemcsak a szolidaritási hozzájárulásról beszélek, hanem azt látjuk, hogy az ország gazdasági helyzete, meg az erős forint miatt a nagy cégeinknél az látszik, hogy az iparűzési adóbevételünk csökkenni fog. Most vízionálunk egy 4-500 millió Ft-os csökkenést a bázishoz képest, ami azért komoly összeg és probléma. Tehát ezzel is kell számolnunk, és ebből kell kiindulnunk. Lehet, hogy a végére nem ez lesz a kassza, de az arányos időszakban ez történik. És ugye úgy, hogy nem feljebb tettük a bevételt, hanem egy biztonsági számot határoztunk meg a korábbi évhez képest, akkor volt egy nagyobb összegű bevételünk. A külön pechünk az volt, hogy pont abban az évben volt egy olyan többletünk, ami az előző években nem, amikor a Versenyképes Járások Program miatt a plusz többletet elvonták. Tehát mi ennek nagy vesztesei voltunk, mert előtte évben mindig bázis alatt voltunk, abban az egy évben fölötte, akkor elvették, következő évben megint alatta. És most láthatóan megint lejjebb leszünk, de úgy látom, hogy nemcsak mi, hanem országosan, szinte minden város ebbe a helyzetbe kerül, mondom, az erős forint ennek biztosan oka, Lehet, hogy vannak egyéb okai is. Hát látom, hogy más városokban még a munkahelyek is veszélybe kerültek, ugye Sárváron most látjuk, hogy mi történik a Flextronics-szal, de nem tudjuk kizárni, ezek a folyamatok, meg egyáltalán látjuk, ha kis kitekintésünk van, hogy az automatizáció hosszú távon mit fog okozni. Nem jók a kilátások ilyen szempontból. Akkor azt jelenti, hogy a bevételünk sem több, tehát még ha vissza is nyerünk a szolidaritási hozzájárulásból, sem biztos, hogy jobb helyzetben leszünk, ezzel kell számolnunk a jövőben. Azt kell azért látni, hogy minden drágább, akkor is, ha az infláció mondjuk nem emelkedik, de ha csak azt nézzük, hogy mennyi pénzt kellene költenünk a növényeinknek a védelmére, az egyre nagyobb szárazságban, mert mérhetően nagyobb a szárazság minden évben, és ez nem egy költői túlzás, hanem hatalmas túlzás, ami azt jelenti, hogy az elültetett növényeink egy része még akkor is elpusztul, ha öntözzük, és amelyiket pedig eddig mondjuk 2-3 évig kellett ültetett fát vigyáznunk és öntöznünk, folyamatosan vízzel ellátnunk, most 4-5 évig kell ahhoz, hogy megmaradjon. Ami megint csak plusz költség. Tehát lehet, hogy egyébként csak pár százalékos az infláció, bár szerintem ez is változni fog, de többet kell költenünk effektíve. Úgyhogy nem vagyunk könnyű helyzetben, ezt akarom mondani, nem panaszkodni akarok, mert az a dolgunk nekünk most itt, a polgármestereknek is egyébként ezekben a percekben kaptam meg a meghívót, hogy nemcsak jövő hétfőn fogok menni a szövetségi vezetőkkel egyeztetni a miniszterasszonnyal, hanem utána hétfőn pedig a Megyei Jogú Városok polgármestereivel, de ezt mi ketten kértük Cser-Palkovics Andrással, hogy legyen egy ilyen egyeztetés. Ugye 25 város megy a miniszterasszonyhoz, és akkor nyilván már a saját konkrét problémáinkról fogunk beszélni megyei jogú városok, ami egy külön történet a nagy egészen belül, de persze a nagy egész is fontos a számunkra. Tehát valami talán elindul ebben és valamit el tudunk érni, ugyanezekről a problémákról fog egyébként minden város beszámolni. És szerintem mi jobb és rosszabb helyzetben is vagyunk, mint a korábbi kormánypárti városok. Jobb helyzetben azért vagyunk, mert nekünk nem voltak olyan plusz bevételeink, ami sok városban volt, hogy mondjuk állami cég támogatott ottani sport csapatokat vagy egyéb rendezvényeket, amik most kiesnek, vagy akár a tömegközlekedést egyébként. És most csak nézegetnek majd, hogy most kell megoldaniuk azt a nehéz feladatot, amit mi már évekkel ezelőtt megoldottunk, hogy ténylegesen annyira faragjuk a költségvetésünket, mint amennyi a bennünk rejlő lehetőség. És rosszabb helyzetben vagyunk, mert mi már nem tudjuk tovább faragni ezt, és mondjuk a szociális terület nem lehet ennek jobban vesztese, vagy mondjuk felsorolnék még más területeket. Tehát nekünk most kell már a meglévőhöz kell hozzátennünk ahhoz, hogy tudjunk működni. Persze vannak még nálunk is rosszabb helyzetben lévő városok, akiknek a hitelkeret nem egy új szó és kifejezés, mert már évek óta ebből élnek, és ezt próbálják évvégén különböző módszerekkel visszatölteni, hogy aztán januárban újra felvegyék. És ez sem megy már tovább, mert van, aki már nem tudja visszafizetni ezt sem. Ugye Pécsett ez hangzott el, amikor a miniszterekkel találkozott a pécsi polgármester, hogy az ő helyzetük már év végével drasztikus lehet. Én több polgármesterrel beszélek a régióban, mindenki ugyanezt mondja, hogy ez a helyzet. A Kónya úr, aki, én értem, hogy a legjobb szándékkal próbál egy jó megoldást találni, hogy az a műgyantás ragasztás, és ezért megpróbált mindent megtenni, amikor elment az Abért-tóhoz is, és csináltak egy kísérletet - de már eleve látszott, és ezt ott a közmeghallgatáson mondta, hogy ezekből a kísérletekből az nem fog kiderülni, hogy egy nagy terhelésű úton ezek megoldást tudnának jelenteni, sőt, inkább az derült ki, hogy valószínűleg azokon nem lesz megoldás. Ez egy ragasztásos technika, amit a vasúti síneknél használnak. És biztos, hogy van olyan helyzet, amire megoldás lehet, de felelősen merné a képviselő úr ezt bevállalni, hogy csináljuk ezt, aztán majd utána nem sikerül, amikor nincsen olyan ellenpróbája, hogy hogy működik ez éveken keresztül, vagy akár hónapokon keresztül csak? Tehát fontos dolog ez, és lehet, hogy a jövőben azbeszttel érintett helyzeteket tud kezelni olyan esetekben, amikor ez erre való, de ezt mi innen nem fogjuk tudni megmondani. Hogyha az lett volna a mondás, mondjuk kormányzati részről, hogy ilyen veszélyességi fokú azbeszttel érintett területek vannak, azokat, mondjuk a 3-as fokozatút lehet kezelni műgyantával is az alternatívák között, és erre  van egy ilyen műszaki mondás, hogy mondjuk a Tudományos Akadémia ezt mondja, vagy a Műszaki Egyetemen ezt mondják, és a kormány ezáltal támogatja, akkor azt mondjuk, hogy jó, az alternatívák közül megnézzük, és lehet, hogy azt fogjuk kiválasztani, mert mondjuk olcsó, vagy mondjuk arra a területre gyorsabban és könnyebben lehet megcsinálni. De nincs ilyen, és így abból gondolkozunk, amit mi láttunk már, és van rá tapasztalatunk, hogy hogyan működik. Csak reméljük, hogy hosszútávon is jó lesz, egyelőre azt látjuk, hogy ez működőképes tud lenni. És mi volt még, talán Vasszécseny, azt mondta, hogy felébredt a polgármester, hát szerintem ő sosem alszik. Nem hiszem, hogy felébredt, inkább csak azt látom, hogy abba a kényszerhelyzetbe került, hogy belátta, hogy Szombathellyel szemben nem érdemes ilyen módon is hadakozni, hogy nem fizet pénzt, de egyébként így se fizette ki a kamatokat, úgyhogy ezzel kapcsolatban lesz javaslatunk, hogy mit tegyünk. Jó lenne, hogyha ő is átérezné a saját településén élők iránti felelősségét és aszerint hozná meg majd a döntést a későbbiekben. De erről majd a megfelelő helyen beszélünk. A sárga az bizottsági vélemény, és ezzel megpróbálja megelőzni ezt a rengeteg hozzászólást Czeglédy Csaba elnök úr? Tegye!

Dr. Czeglédy Csaba a Szociális és Lakás Bizottság elnöke (bizottsági elnöki hozzászólás): Köszönöm szépen Polgármester Úr! Tisztelt Közgyűlés, csak azért, hogy ne maradjanak elvarratlanul Ágh Ernő képviselőtársam által elmondottak. Tehát 451.270.- Ft-nál húzta meg közgyűlésünk azt a határt, ami fölött piaci bérleti díjat kell fizetni. Önkormányzatunk 35 év után vezette be, hogy nemcsak szociális bérlés van, hanem piaci bérlés. A bizottság tegnap arról határozott, nem hoztunk róla formálisan határozatot, hogy jövő augusztus 31-én a bizottságunk áttekinti az első másfél év, tehát a 2026. januártól 2027. június 30-áig terjedő időszakban, hogy hányan tértek át ezen szabály alapján a piaci bérlésre, és ez alapján teszünk majd a közgyűlésnek javaslatot, mert lehet, hogy ezt az összeghatárt lejjebb kell hozni, mert nagyon keveseket érint. Bár hozzáteszem, hogy ez a 451.000.- Ft, ez a minimálbér 140 %-a, tehát soknak tűnik, de egyébként, amikor költeni kell havonta a kötelező kiadásokra, ezek hamar elfogynak, úgyhogy csak ezt akartam, hogy meglegyen a kontextus, hogy ezt a képviselőtársam miért mondta. Tehát, ha módosítanunk kell, erre jövő szeptember-októberben kell majd a közgyűlésnek visszatérnie. 

Dr. Nemény András polgármester: Köszönöm, Tóth Kálmán frakcióvezető úr. 

Tóth Kálmán a Városstratégiai, Idegenforgalmi és Sport Bizottság elnöke, frakcióvezető: Köszönöm a szót Polgármester Úr! Tisztelt Közgyűlés! Hát az elmúlt időszakban meglehetősen turbulens közhangulat alakult ki itt útépítések, meg azbesztmentesítés, meg minden kapcsán, szerintem néhány dolgot itt, ebben a teremben is érdemes helyre tenni. Tehát egyrészt azzal riogatni embereket, nem is tudom, komolyan mondom, ezt a szót, hogy hiszti, bátran merem használni itt a közgyűlésben is. Tehát amilyen hiszti övez itt bizonyos beruházásokat Szombathelyen, azt én egész egyszerűen nem is értem. Itt hiszti van az azbesztmentesítésből is, hiszti van a felületi zárásból is, hiszti van bármiből, amihez hozzányúlunk, mert mindig van egy hangos kisebbség, aki úgy érzi, hogy ehhez feltétlenül ért, és hozzá is kell szólnia. De azt nem szeretem, amikor egy városi képviselő csatlakozik a hisztizők táborához. Mert azt mondani, hogy megsüllyedhet ez az út. Én speciel elég sokat kenődök az utakkal, foglalkozok is vele, de egy dolog biztos, azok az emberek, akik foglalkoztak érdemben az Olad-Platónak a folyamatos töltésével az elmúlt 10-20 évben, azok azt mondták, hogy olyan alapja van ennek az útnak, hogy ha erre egy réteg aszfaltot húznánk, ki túlzással az is elhúzná jó pár évig. Itt nem ez történt, mert a lakók kérésére, polgármester úr, illetve jegyző úr vezetésével folytatott tárgyalásokon geotextilt, georácsot, egyéb dolgokat kértek, őszinte leszek, szakmai vélemények szerint ezek feleslegesek. A geotextil nem, a georács felesleges. Tehát annyira stabil már az az alap, hogy annak a megsüllyedésének az esélye körülbelül nulla. Hogy amikor az az őrült ötlet megfogalmazódott egyébként még kormányzati sajtótájékoztatón is, hogy el kell vinni ezt a cuccot innen, hát mindenki elmondta, hogy azért nem lehet ezt megcsinálni, mert nehezebb lenne kiszedni innen, mint ahogy a bányából annak idején kiszedték. Annyira összeállt ez a cucc. Az, hogy ez a kettős bitumenes zárás, ami most rákerül, ez megsüllyed, meg ilyesmi, nem, felejtsük el, nem így van. Jó? És higgyék el, hogy olyanokkal beszéltem, akik ezt valóban értik. Az meg, hogy felelőtlenség a gyerekeket itt-ott tologatni, ez szuper dolog, csak nincs vészhelyzet, nincsenek előírások, nincsenek egzaktul leírva, hogy mit szabad és mit nem szabad. Én mindenkit megértek, A oldalon is, B oldalon is, szerintem mindenki a józan belátása szerint el tudja dönteni, hogy hogyan akar ehhez viszonyulni. A másik, Horváth Boldizsár, és Markusovszky Lajos utca, ugye ma reggel volt szerencsém még a közgyűlés előtt kimenni és a vállalkozóval pontosan megjelölni azt, hogy melyik részei lesznek kezelve ezeknek az utaknak. Az a típusú szembeállítás, hogy eddig azt mondtuk, hogy azért nem lehet hozzányúlni ezekhez az utakhoz, mert a TOP Pluszban lesz felújítva, igaz. Abban a tekintetben, hogy teljes szerkezetű felújítást, ami a TOP Pluszban van, nem csinálunk, mert azzal hátba rúgnánk saját magunkat, nem erről van szó. Arról van szó, hogy azt a szakaszt borítjuk be most egy másik hasonló technológiával, mint ott a Platón használunk, ami tényleg tönkrement. Ez konkrétan a kórház bejáratától a hídig tart, a hidat kihagyjuk, és a hídtól a Deák Ferenc utcai kereszteződésig parkolókat nem érintve, de azokat az útfelületeket, amit a szombathelyiek nagyon nagy számban használnak pontosan a kórház közelsége miatt. Ugyanígy járunk el a Horváth Boldizsár körúton. A két széle kimarad, ugye 9 és fél méteres nagyjából a Horváth Boldizsár körútnak a szélessége, a géplánc, amit használnak, 4 métert tud maximálisan, úgyhogy pont jól jön ki, mert kétszer 4 métert fognak középre behúzni, a két széle pedig nem lesz érintett ebben a javításban, viszont pontosan azokat az útszakaszokat, meg részeket, amik most gyalázatos állapotban vannak, és hozzá kell nyúlni, mert már szétrázza a kocsikat, meg balesetveszélyesek, meg a Blagussnak tönkrementek a midibuszai, és sorolhatnák, azokhoz nyúlunk hozzá. Semmi köze ehhez a TOP Pluszhoz. És akkor, ha még rendszerben akarunk gondolkodni, azért elmondom mindenkinek, bár a lakossági fórum, amit a Horváth Boldizsár körúton tartottunk Lukács Dániel képviselő úr részvételével, ott elmondtuk egyébként, hogy ez a beavatkozás nem túl hosszú ideig fog tartani, mert jön a Vasivíz és gerincet fog cserélni a Horváth Boldizsár utca teljes hosszán, na akkor lesz majd szép világ, mert akkor tényleg le lesz zárva az egész. Ezt mindenkinek úgy jelzem, de ezt a Vasivízzel majd pontosan egyeztetjük, hogy ez mikor fog megtörténni. Említettem a felületi zárásos történeteket, polgármester úr is jelezte, hogy 18+2 utca van ebben a programban, én mindenkinek szeretném jelezni, aki az érintett utcákban lakik, vagy azon közlekedik, a beruházás nincs kész. Akkor sincs kész, hogyha a gépek levonultak. Mert még legalább kettő utómunkálat minden egyes területen lesz. Ahol kiemelt szegély van, Horváth Soma képviselő úrnál vagy Putz Attilánál a Szeder utcában, ott csak a csatornafedelek szintbeemelése fog még zajlani, ahol viszont nincs kiemelt szegély, nálam, máshol, Horváth Attila alpolgármester úrnál, ott a szegélyeknek az elkészítése még hátra van. Ezt mart aszfalttal elsősorban, vagy egy másik kőzúzalékkal, nem aszbeszt-tartalmúval fogjuk elkövetni. És még a zebrával kapcsolatba. Jelen pillanatban egy fontosabb zebrával foglalkozunk képviselő úr, ez pedig a Brenner körúton, a Brenner Iskolához való átvezetés. Tegnap vettem részt egy egyeztetésen, ahol egységben néztünk – egy percet kérek, gyorsan befejezem – a Jászi Oszkár, Margaréta utca felújítását, illetve ennek a zebrának a dolgát és a teljes szakmai grémium, aki ezen a megbeszélésen részt vett, egyetértett abban, hogy annak van prioritása, és mindenki nagyon örült annak, egyébként független attól, hogy a Jászi Oszkárt, meg a Margaréta utcát bevettük ugyan a 750 milliós csomag keretében a Versenyképes Járások Program forrásából, hogy az ott úgy folytatásként megvalósul, mert az az igazi trombózis. Foglalkozni fogunk a másikkal is, de azért azt továbbra is el kell mondanunk, hogy egy gyalogosátkelőhely kialakítása még a mi árazásunk szerint is 10 millió Ft környékén van, nyilvánvalóan a helyszíni körülményektől függően. Köszönöm a szót!

Dr. Nemény András polgármester: Köszönöm szépen frakcióvezető úr! Igen az egy nagyon fontos csomópont, ugye ez egy hosszabb folyamat, míg ez megtörténik, de a tervezés van folyamatban, és utána pedig, ahogy megvan, akkor a kivitelezés elindul, ez jövő tavasz lesz, onnan már gyorsan fognak haladni a munkálatok, de az nagyon jó lesz. Azt tudom ígérni mindenkinek, ez egy régebbi ígéretünk, lassabban megy, mint nyilván ezt szerettük volna, viszont ez jó lesz és ott az iskolánál ez komoly balesetveszélyt is el fog hárítani. Horváth Attila alpolgármesternek adom meg a szót.

Dr. Horváth Attila alpolgármester: Köszönöm a szót Polgármester Úr! Tisztelt Közgyűlés! Néhány dologra szeretnék csak reagálni, elhangzott többször a Dob utca. A Dob utcával kapcsolatban azért azt szögezzük le, hogy a 2025. költségvetés készítésekor Szuhai Viktor képviselő úrral megállapodtunk az ottlakókkal, méghozzá arról, hogy bekerült abba a programba a Dob utcának a felújítása, amely szerint a város fizeti a költségek 50 %-át, 50 %-át összedobják a lakók. Ez egy zsákutca. Én most megnéztem ilyen műholdkép alapján, nagyságrendileg 10 db viszonylag nagy ház épült, nekem nincs bajom azzal, ha valakinek nagy háza van, de mondjuk 7 millió Ft-ról beszéltünk, amit a lakók összedobnak. Később megváltozott a műszaki technológia, kértek plusz elemeket, abban maradtunk, szóbeli ígéretünk volt Szuhai Viktor képviselő úrnak és nekem, hogy ezt a 7 millió Ft-os támogatást kiegészítjük még 3 millióval, és a 20 milliónak a felét mi, már hogy a város, az lesz a javaslat, és majd a tisztelt közgyűlés eldönti, hogy városi pénzből beletesszük, és 10 millió Ft-ot pedig a lakók. Majd ezt követően 3 lakótól megkaptuk azt az üzenetet, hogy ők elég iparűzési adót fizetnek, ezt a város oldja meg, és itt állt meg az egész történet. A Dob utca egy zsákutca. Felkínáltuk a lehetőséget, elfogadták, kezet fogtunk, majd nem tartották be az ő általuk tett ígéretet. Tehát azért nincsen Dob utca, ezt azért ne felejtsük el egy pillanatig sem. Én tudom, hogy képviselő úr ott lakik mellette, és tudom, hogy ezzel önt egyébként nyilván sokszor megkeresik, de egyébként az én világomban, azért amikor a körúton olyan helyzet van amilyen, amikor nagy forgalmú útjainkon nem tudnak biztonságosan hazajutni a szombathelyiek, akkor nem feltétlenül egy zsákutca lesz a prioritás, ez a helyzet. Az, hogy az önkormányzat meg így áll pénzügyileg, abban meg azért elég nagy szerepe van az elmúlt évek kormányzati politikájának, hiszen az a 22 milliárd Ft, amit szolidaritási adóban befizettünk az elmúlt 5 évben, meg az a gépjárműadó, ami minden évben 1 milliárd Ft, az nyilvánvalóan hiányzik a város költségvetéséből és a városi fejlesztésekhez szükséges forrásból. Mi van veletek gyerekek? Nem hiszem el. Köszönöm a szót!

Polgármester úr távollétében Dr. László Győző alpolgármester veszi át az ülés vezetését

Dr. László Győző alpolgármester: Megkérem képviselőtársaimat figyeljünk, és ne zavarják a felszólalást hangos beszélgetéssel, köszönöm szépen! Alpolgármester úr, kérem fejezze be a hozzászólását! Köszönöm!

Dr. Horváth Attila alpolgármester: Horváth Gábor képviselő úr, az a probléma, amikor az ember Facebook posztok alapján tájékozódik, illetve nem olvassa el a közgyűlési előterjesztéseket, akkor azért mond olyan dolgokat, amiket a sületlenség kifejezéssel tudnám kifejezni. Egyrészt az, hogy a Potyondi-ároknak egyébként előre gyártott elemekből, nagyságrendileg nem tudom, ici-pici szakaszon történő, egy áteresznek a megépítése, ahol előregyártott betonelemeket odahoznak, azt összehasonlítani azzal, ami az Aranypatak-híd, hát ez a Facebook komment, ez az a szint. Képviselő úr, ennél többet is ki tud hozni magából, illetve, hogyha kérdez, az rendkívül sokat jelent. Abból is gondolom egyébként, hogy vagy nem olvasta el az előterjesztéseket, vagy nem tudom, hogy miért említette meg az Agora mögötti területet, hát a júniusi anyagban benne van. Ön konkrétan azt a kifejezést használta, hogy hát ott van mellette, vigyünk át egy kis aszfaltot oda. Ez a vigyünk át egy kis aszfaltot oda, ez 660 m2 kerékpárút, 145 m2 járda, tehát összesen mondjuk egy olyan 800 m2-ről beszélünk, a vigyünk át egy kis aszfaltot. Egyébként már megvan a kivitelező is, 38,1 millió Ft-ba kerül ez a beruházás. Tehát vigyünk át egy kis aszfaltot. Képviselő úr, biztos vagyok benne, hogy elolvasta az előterjesztést, de ha kérdez, akkor talán nem keveredik bele ezekbe a szituációkba. Illetve ahogy benne volt a Horváth Boldizsár, illetve a Markusovszky utcának a felújításánál is az előterjesztésben, kifejezetten külön pontba szedve, hogy balesetveszély elhárítása miatti utca rendbetétel. A TOP Plusz vonatkozásában, amit Tóth Kálmán elmondott, az mérhetetlenül igaz és valid. A TOP Pluszban teljes szerkezetcserére, nem tudom, hogy ott milyen műszaki tartalom, de nagy valószínűséggel ez, tehát teljes szerkezetcserével, egyébként szerintem a járdákkal együtt történik egy olyan típusú útfelújítás, mint mondjuk volt a Paragvárin, volt a nem tudom, a Dob utca, hogy valami olyasmit mondjak, ami most már ugye a körzetemben van, tehát ilyen típusú felújítás, ez pedig egy balesetmentesítő, balesetek megelőzését megpróbáljuk elérni ezzel a típusú, hát ilyen rendkívüli beavatkozással. Ágh Ernő képviselő úr, amit mondott a technológiával kapcsolatban, én azt köszönöm, egyébként egy apró kis kiegészítés, ha jól tudom, és itt Putz Attilára nézek, a Hámor és az Ipar utcák, azt hiszen 15-20 éve lettek így megcsinálva, és még mindig egészen normális állapotban vannak, tehát amit ön elmondott, én azt gondolom, hogy teljesen igaz. Mi is tényleg, tudjuk nagyon jól, különösen ugye a Markusovszky utcában történt, a kórház bejáratánál történtek óta, hogy a zebráknak a prioritása megvan. Meg amúgy is a biztonságban mindig is egyetértettünk, de hát arról mi nem tehetünk, hogy azért volt egy előző kormány, amelyik hát finoman szólva ezzel a szolidaritási adóval és az előbb említettekkel azért hát, hogy így mondjam, nem bánt bőkezűen az önkormányzatokkal, még akkor is, hogyha ön azért többször kifejtette, hogy ön szerint igazságos volt a szolidaritási adó. A híddal kapcsolatban, az, hogy az volt az előző városvezetésnek a terve, hogy onnan kiviszi a forgalmat, ez részben igaz, volt egy ilyen elképzelés, mert tartottak egy lakossági fórumot, és a lakossági fórumon akkora volt a közfelháborodás, hogy abban a pillanatban így elálltak ettől a tervtől. Én nem emlékszem már, hogy Kecskés képviselő úr volt-e akkor a képviselő már, de szerintem igen, és ő volt az, aki azonnal azt javasolta a városvezetésnek, hogy ezt ne valósítsák meg, és ugyanúgy maradjon átjáró a Kenderesi úton. Úgyhogy tényleg volt egy ilyen elképzelés, de aztán még az előző városvezetés is elvetette. Hogy egyébként mi a helyes javaslat, és mi a jó megoldás, én azt még nem tudom a híddal kapcsolatban, nyilván egy optimális esetben megépítenénk mind a kettőt, ha lenne erre pénzünk. Szívem szerint én akkor nyúlnék egyébként az új hídhoz, ha a Pásztor Csárda, vagy az Aranypatak utca és a Dolgozók útja kereszteződésénél lehetne egy körforgalmat csinálni, mert anélkül ezek a dugók ugyanúgy maradnak, illetve meg kell építeni a Kenderesi útnak azt a lekötését, ami összekötné a Kárpáti Kelemennel, talán Rigóvölgyi útnak hívják, de ugye az még nincsen megépítve, ott a Skanzen melletti terület. Azért ezek a pénzek nem a mostani költségvetésünkhöz vannak méretezve. A mostani költségvetésünkhöz az van méretezve, hogy megpróbáljuk azt a biztonsági és lehető legolcsóbb technológiát megalkotni, ami egy viszonylag rövid időn belül, ha van egy kis szerencsénk, akkor nem kell oszlopot cserélni, akkor viszonylag rövid időn belül két-három évre tudja biztosítani a forgalmat azzal, hogy eközben nyilván meg kell terveznünk, és fel kell készülnünk arra, hogy vagy itt, vagy máshol, de én azt gondolom, hogy ezt nem lehet kivenni Szombathely közlekedési ütőeréből. Azt gondolom, hogy mindenre válaszoltam, hogyha valami kimaradt, akkor azért elnézést, akkor talán a következő hozzászólásomban. Köszönöm szépen a figyelmet!

Dr. László Győző alpolgármester: Köszönöm alpolgármester úr, Horváth Gábor képviselőtársunkat kérdezném, hogy ügyrendi, vagy személyes megszólíttatás?

Mikrofon nélkül Horváth Gábor városi képviselő: Személyes megszólíttatás.

Dr. László Győző alpolgármester: Némileg indokoltnak érzem, megadom a szót, parancsoljon képviselő úr!

Horváth Gábor városi képviselő (ügyrendi hozzászólás): Tisztelt Alpolgármester Úr! Tisztelt Közgyűlés! A 2025. júniusi közgyűlésen tettem fel a kérdést a Markusovszky utcai zebra és az útszakasz felújításával kapcsolatban a Karnevál miatt is, hogy ugye a kerékpárosok nehezen tudnak bejutni a Karneválra, hogy augusztusra csináljunk valamit azzal a burkolattal, mert rendkívül balesetveszélyes, rendkívül rossz, és akkor Horváth Attila mikrofon nélkül bemondta, az idén biztos nem készül el a zebra, nincs rá forrás, a tervek megvannak. Polgármester úr pedig azt mondta, hogy a TOP Pluszba van betéve, és nem lehet megcsinálni, mert akkor a TOP Pluszt, elveszítjük rá a forrást, ez jegyzőkönyvbe van mondva, ezt említettem az előbb, és erre reagált Tóth Kálmán úr nagyon helyesen, hogy ez nem teljes rekonstrukció, hanem csak egy kis felújítás lesz. És egyébként soron kívül lesz ez a felújítás, és azért mondtam azt, hogy soron kívül meg lehetne csinálni az Agora mögötti kerékpárút szakaszt is, mert rendkívül sokan használják és rendkívül nagy a probléma ott, lehetnek balesetek is. Köszönöm szépen! 

Dr. László Győző alpolgármester: Köszönöm képviselő úr! Megadom a szót Horváth Soma alpolgármester úrnak, alpolgármester úr parancsoljon, öné a szó.

Horváth Soma alpolgármester: Köszönöm a szót Alpolgármester Úr! Tisztelt Közgyűlés! Geszler Mária Kossuth-díjas keramikus művész, a városunk díszpolgára ismételten egy nagyvonalú felajánlást tett, amivel a Savaria Múzeum és ezáltal Szombathely közgyűjteménye is gyarapodik. Ez közel 50 millió Ft-os felajánlás, úgyhogy nagyon szépen köszönjük ezen a fórumon is a művésznőnek, erről fogunk dönteni a két közgyűlés közötti beszámolóban többek között. Ágh képviselő úr nagyon sokszor felhozza a körforgalmakat, én azért szeretném emlékeztetni a közvéleményt, hogy 5 db körforgalmat újítottunk fel, vagy építettünk egyébként az elmúlt években. Egyrészt megújult a Plázánál lévő körforgalomnak a növényzete, a következő, a Neumann Iskolánál lévő körforgalmat is rendbe tettük, ugye új épült az Emlékműnél, nyilván egy felajánlásnak köszönhető, az egyik kertészet ajánlotta fel, ott a növényzetet is megújítottuk, és nemrég egy másik kertészetnek köszönhetően a Vadász vendéglőnél lévő körforgalom is megújult. Amit polgármester úr elmondott a szárazsággal kapcsolatban, a Parkfenntartó felhívta rá a figyelmünket, és ezt mondom mindannyiunknak, mert közös döntés kell, hogy legyen, hogy el kell gondolkodnunk egyébként az ott lévő, tehát a körforgalmakban lévő növényzetnek is egyébként az erőteljesebb öntözésén. Valószínűleg jövőre foglalkoznunk kell azzal, hogy ide is öntözőrendszereket kell beépítenünk pont azért, ahogy egyébként felkészüljünk arra, hogy ilyen nagy szárazságban mit tudunk kezdeni. Van egy csomó olyan körforgalmunk, ahol beton van egyébként a növényzet alatt, tehát valamilyen meg kell oldanunk az öntözést. Körzeti képviselőként én szeretném elmondani, hogy nagyon köszönöm, hogy az Akacs Mihály utcában a Forró és a Hargita között, a Hargita utcában a Szabó Miklóstól a Paragvári útig, ugye itt folytattuk a felújítást, és a Hazatiusban a Bartók Béla körút, és a Forró utca között elkészült a felületi zárásos úttestfelújítás, végig egyébként ezt kommunikáltam a lakók felé, videóban, személyesen, mert végig jártam mindenkit személyesen, aki nem volt otthon, szórólapot dobtam be, hogy ez egy úttestfelújítás, ezzel a felületzárásos technológiával. Valóban, mivel nálam kiemelt szegély van, én azt gondolom, hogy jól sikerültek a munkálatok. Nyilván van nálam is, aki nehezményezte, hogy miért így, miért úgy, az biztos, hogy jobb lett, mint volt. Tehát aki mondjuk járt az Akacs Mihály utcában, ott a Forró utca, meg a Hargita között, hát ott nem volt ép felület, tehát ott még most is sajnos szennyvízcsöveket cseréltek és szét kellett bontani az utcát. Tóth Kálmán képviselő úrtól, elnök úrtól, meg ezzel az üggyel foglalkozó irodától azért megtudtam, hogy nyilván a felületi zárásnak pontosan az a lényege, hogy járnia kell rajta a forgalomnak, akkor fog ez egyébként majd véglegesen, ha úgy vesszük elkészülni. És erre egyébként van jó példa a Derkovitson is, mert Czeglédy Csaba körzetében, ami összeköti a kettőnk körzetét, a Bem József utca 4. előtt évekkel ezelőtt ilyen felületzárásos technológiával már felújítottunk egy útszakaszt, és nagyon jól néz ki ahhoz képest, ahogy előtte kinézett. És én minden lakónak azt mondtam most pont, aki ezzel megkeresett, sok pozitív visszajelzés is volt, hogy meg lehet nézni, tavaly, ami elkészült, a Hargitában például az Akacs és a Szabó Miklós utca között, ott most ahogyan aztán egy éven keresztül járt rajta a forgalom, szépen beállt ez a dolog, úgyhogy én személy szerint örülök neki, hogy ezeket meg tudtuk csinálni, és remélem, hogy lesz folytatás, köszönöm!

Dr. László Győző alpolgármester: Köszönöm alpolgármester úr, megadom a szót Németh Ákos tanácsnok úrnak, tanácsnok úr parancsoljon, öné a szó.

Németh Ákos a Fenntarthatósági és Klímastratégiai Szakmai Bizottság elnöke, tanácsnok: Köszönöm a szót! Tisztelt Alpolgármester Úr! Tisztelt Közgyűlés! Olyan jó hírrel tudok szolgálni, hogy egy újabb pályázatunk nyert, ez egy HORIZON pályázat, és több, mint 200.000 euro a szombathelyi rész, amit el tudunk költeni. Ebből olyan 125.000 euró infrastruktúrára költhető. Egyébként a Nyugat-Pannon Terület- és Gazdaságfejlesztési Szolgáltató Közhasznú Nonprofit Kft., illetve Zugló a konzorciumnak a tagja, illetve még egy tájépítész iroda, és a projektnek a célja az esővíz megtartása, jellemzően ilyen lakótelepi környezetben. Egyébként nagyon hasonlatos a KEHOP-Plusz pályázatunknak az egyik részéhez. Amivel kapcsolatban viszont nincsenek jó hírek, mert még mindig nem született meg a döntés. Ugye a legnagyobb probléma, hogy február 12-én adtuk le ezt a pályázatot, és az volt a felhívásban, hogy 60 nap az elbírálási idő. Nyilván ennek megfelelően lettek betervezve a különböző munkafolyamatok. Ugye, csakhogy egy kicsit érzékeltessem, hogy hogy megy ez a dolog. Ha most holnap bejelentik, hogy nyerünk, akkor először egy közbeszerzési tanácsadót kell beszerezni, utána be kell szerezni egy műszaki ellenőrt, aztán akkor tudunk beszerezni egy tervezőt, őt megbízzuk, ő nekiáll tervezni, tehát olyan másfél-két évig nem történik semmi látványos dolog, viszont ezzel mind-mind megy az idő, és az a nehézség, hogy ez a pályázat 2029. december 31-gyel, ugye az Uniós ciklussal együtt lezárul. Én azt az információt kaptam, hogy most már a minisztérium is aggódik azzal kapcsolatban, hogy egész egyszerűen hiába lesznek meg a pozitív döntések, a pályázók nem fogják tudni aláírni a pályázatokat, mert felelősen nem lehet aláírni, hiszen, hogyha nem tudjuk befejezni, akkor vagy az van, hogy bukjuk az egész támogatást, vagy nagyon komoly önrésszel kell befejeznünk, amit meg már nem fognak finanszírozni. Úgyhogy hát bízzunk benne, hogy nagyon-nagyon záros határidőn belül ezzel kapcsolatban megszületik a döntés, és akkor még el tudunk indulni. Illetve polgármester úr már itt említette az idei nyarat, de én azt gondolom, hogy fontos beszélnünk arról, hogy egészen rendkívüli volt az idei nyár, és nem tudni, hogy ez egy ilyen szélsőséges kilengés, vagy pedig ez csak a bemelegítése a következő évekhez képest. És hát nyilván az a rossz forgatókönyv, hogyha ezeket a tendenciákat nézzük, akkor azt feltételezzük, hogy ebbe az irányba mennek a dolgok, és az idei nyárhoz hasonló nyarakra kell felkészülnünk. Volt szerencsém meghallgatni a Főkert igazgatójának, Dézsenyi Péternek az előadását, hát meglehetősen nehéz idők várnak ránk, ha csak kis részben is az fog elkövetkezni, amit ő vízionál, és az a baj, hogy elég jól látszanak ezek a tendenciák, és nemcsak Budapesten, hanem itt Szombathelyen is nagyon hasonló a helyzet. Gondoljunk csak arra, hogy kiszáradt a Gyöngyös, illetve, amit polgármester úr is elmondott, hogy két évvel ezelőttig 2 évig kellett egy fát öntöznünk ahhoz egy fát, hogy megmaradjon, tavaly 3 évig, most meg már a 4-5 éves fákat is gondozni, öntözni kell. Ráadásul azt mondják, hogy két út előtt állnak a zöldterületek, az egyik az, hogy egy ilyen szuperintenzív öntözőrendszereket kell építenünk gyakorlatilag, vagy átállunk egy teljesen másfajta fenntartási módra, ami egy ilyen sokkal ökológiaibb, de hát nem biztos, hogy a lakosság még a sajátjának érzi ezeket a megoldásokat. Úgyhogy nekem az volna a kérésem, ez nem határozati javaslat, csak egy kérés, hogy a következő közgyűlésre esetleg kérjünk be egy olyan anyagot főkertész asszonytól, illetve a Szomparktól, hogy milyen a helyzet, illetve a jövőben mire számíthatunk, mert ha csak arra gondolunk, hogy már most rengeteg fát kell kivágnunk, akkor érdemes a lakosságot is tájékoztatni arról, hogy nem azért vágunk ki fákat, mert mi nem szeretnénk ezeket a fákat, hanem egyszerűen olyan ütemben mennek ki, hogy muszáj a balesetveszélyt elkerülni, komplett fafajok tűnnek el, úgyhogy én azt javaslom, hogy hallgassunk meg egy ilyen beszámolót. Köszönöm szépen!

Dr. László Győző alpolgármester: Köszönöm tanácsnok úr! Hát a probléma összetett, hiszen vízből is hiány lesz, úgyhogy ilyen szuperintenzív öntözésese megoldás nem tudom, hogy mennyire fenntartható, de ezeket kell meghozni, így van. Megadom a szót Kelemen Krisztián tanácsnok úrnak, parancsoljon tanácsnok úr, öné a szó!

Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok: Köszönöm szépen a szót! Tisztelt Alpolgármester Úr! Tisztelt Közgyűlés! Engedjenek meg egy rövid összefoglalót az elmúlt pár hónapból. Az elmúlt időszakban több olyan kezdeményezés valósult meg a Joskar-Ola városrészen, amelyek egyszerre szolgálják a közösség erősítését, a környezet szépítését, és a városrész identitásának a további erősítését. Augusztusban megrendezésre került, immár 26. alkalommal a Joskar-Ola napok Kulturális és Sport Fesztivál. A rendezvény keretében 3 napon keresztül biztosította a szervező, Joskar-Ola Alapítvány ingyenes kulturális szórakozás lehetőséget a városban élőknek, illetve a városrészen élőknek. Azt gondolom, hogy ezért, hogy minden évben megszervezik ezt a rendezvényt, mindenképpen köszönet illeti őket. Illetve a Joskar-Ola Alapítvány, és ez szintén a helyi közösség identitását erősíti, kihelyeztetett egy úgynevezett üdvözlőtáblát a Pázmány Péter körút elején, amely a következő szöveget tartalmazza: „Üdvözöljük a Joskar-Ola városrészen!”. Én azt gondolom, hogy ennek a lakók nagyon örültek, és ez szintén a közösség összetartásának, identitásának erősítését szolgálja. Ezt követi egyébként majd októberben egy közösségi virágültetés, ott a helyszínen 4 virágládába. Szeptemberben pedig együtt tehettünk a környezetünkért, ugyanis pénteken megvalósításra került Horváth Soma alpolgármester úr kezdeményezésére a Vigyázzunk együtt Szombathelyre! önkormányzati köztisztasági program keretében a Városi Nagytakarítás, ahol nagyon sokan voltunk a Joskar-Ola lakótelepen, és ezúttal szeretném is megköszönni a Szombathelyi Reguly Antal Nyelvoktató és Nemzetiségi Általános Iskolának, hogy 57 diákot és pedagógusokat küldtek erre az akcióra, illetve a Barátság utcai Óvoda vezetőjének is, hogy egy komplett óvodai csoportot is elhoztak, óvónők kíséretében és természetesen becsatlakoztak a Joskar-Olán élők is, ezáltal a fotókon elég jól mutat ez a nagy tömeg, ez a nagy létszám, és hát gyorsan és hatékonyan tudtunk ezáltal dolgozni. Korábban is elmondtam, hogy a Pázmány Péter körútnak az állapota annyira leromlott, hogy gyakorlatilag már a Blaguss buszai nem is szívesen közlekedtek ezen az útszakaszon, sőt jelen pillanatban be sem térnek a Pázmány Péter körútra, ugyanis balesetmegelőzés jelleggel elindult egy helyenkénti állagmegóvó útburkolati helyreállítás, felújítás, amelyet a lakók már nagyon régóta kértek. És azt gondolom, hogy ez, ha nem is sokat, de egy picit javít a helyzeten. És itt a felületi zárásokkal kapcsolatban annyival segítenék képviselőtársaimnak, hogy a tavalyi évben nálam is megvalósult két kisebb, rövidebb utcában ez a technológiai felújítás, a Nyár, illetve az Ősz utcákban, és én azt gondolom, hogy a lakók nagyon örültek ennek, hiszen nagyon komoly minőségi változást hozott az élők életében és a mai napig megfelelő állapotban vannak ezek az utcák. Köszönöm szépen, hogy meghallgattak!

Polgármester úr visszatért a terembe. 

Dr. Nemény András polgármester: Köszönöm szépen elnök úrnak! Lukács Dániel képviselő úrnak adom meg a szót.

Lukács Dániel városi képviselő: Köszönöm a szót Polgármester Úr. Tisztelt Közgyűlés! Felületi zárásos technológiához csatlakozva szeretném elmondani, hogy szerintem ebben a teremben soha senki nem kommunikált olyat, hogy ez a technológia bármikor is egyenértékű lenne egy teljeskörű útfelújítással. Mi ezt nem mondtuk, ez a technológia arra való, hogy még jó állapotú útalappal rendelkező, de amúgy rossz burkolatú utaknak az élettartamát sok évre meg tudjuk hosszabbítani, jelentősen alacsonyabb költségért, mint amennyibe amúgy ez kerülne, és amire nincs is forrásunk. És én nem gondolnám, hogy bárki érintett lakó, ahol ilyen technológiai renoválás történik, elégedetlen lenne azzal, hogy ez megtörténik és nagyon hálás vagyok, hogy ebbe a programba a belváros több utcája is, három érintett utcája is belekerült, ilyen a Vajda János utca még kimaradt szakasza, a Kosztolányi Dezső utca, valamint a Babits Mihály utca egy jó hosszú szakasza is. Szerintem mindenki örül ennek, én is nagyon örülök, és köszönjük, hogy ez megvalósulhatott. Markusovszky és Horváth Boldizsár utcához én is csak annyit tennék hozzá, balesetveszélyes útszakaszokon a balesetveszély elhárítása, ennyi történik itt. Minden lakó értesítve van, és személyesen kerestem fel mindenkit, tudják pontosan, hogy ez egy balesetveszély elhárítás, és hogy az útfelújítás itt majd a TOP-os pályázatok után nagy léptékben meg fog történni. Járdákkal kapcsolatban a belvárosban újabb szakaszához érkezett az optikai kábeles internethálózat fejlesztés, ami ismételten a közvetlen centrumot érinti. Ahogy ez el szoktam mondani, kérem a lakókat, hogy körültekintően és figyelmesen közlekedjenek, hiszen itt szűk utcákról beszélünk, ahol dolgoznak a munkagépek, és minden esetben teljes széltében újraaszfaltozott járdákat fognak visszakapni a beruházás után. És még egyetlen témát hoznék ide a közgyűlés nyilvánossága elé, az pedig, amit a közgyűlés nem tárgyal, de a bizottsági ülések előtt volt, ez a Szivárvány Óvoda elektronikus hálózatának teljes villamossági felújítása, ami egy szakértői megállapítás után, ami azt állapította meg, hogy az a hálózat elöregedett, megérett egy felújításra, ez történik most, ennek keretében a Szivárvány Óvoda csoportjait már szombathelyi óvodák fogadják be. És megdöbbenéssel és mélységes felháborodással hallom azt, hogy egyes sükebóka emberek Szombathelyen szombathelyi óvodás gyerekek életveszélyével riogatják a lakosságot, miközben pontosan az történik, hogy egy ilyen költségvetési helyzetben egy több tízmilliós beruházás történik azért, hogy Szombathelyen egyetlen gyermek se legyen a jövőben sem veszélyben emiatt. És én nagyon hálás vagyok a befogadó intézménynek, nagyon hálás vagyok az ott dolgozó óvodapedagógusoknak a rugalmasságukért, és annak a szülői közösségnek, aki a tájékoztatás után azonnal azon gondolkozott, hogy hogyan lehessen ez az átmeneti időszak minél könnyebb, rugalmasabb és jobb az óvodásoknak. Még egyszer köszönöm mindenkinek, aki ebben együttműködő. Köszönöm a szót polgármester úr!

Dr. Nemény András polgármester: Köszönöm szépen képviselő úr! Én azt gondolom, hogy ez tényleg minta értékűen történt, egy balesetveszélyt kellett elhárítani. Folyamatosan vannak olyan helyzetek, ahol megoldást szeretnénk adni, vagy kell adnunk. Itt pont az a lényeg, hogy az ember nem gondolkozik, gyorsan cselekszik, és szakszerűen cselekszik és a szülők bevonásával nyilván. Ez történt itt, én örülök neki, hogy ebben képviselő úr is ilyen aktívan részt vett. Azt meg, aki kívülről valaki, aki nincs is ott, és fogalma sincs az egészről, hát ma a mondások napja van, akkor van az a mondás, hogy „Bolond lukból bolond szél fúj”, ez legyen a képviselő úr előtt, hogyha ilyeneket tapasztal, ilyen hangok felől. Az utakkal kapcsolatban meg ugye a város minden része fontos a számunkra, és próbáltuk az ezzel a technológiával történő útfeljavításokat, vagy jobbá tételeket úgy elosztani, hogy mindenhova kerüljön belőle. A belvárosba is természetesen így került, ez egy közös megegyezés, átbeszéljük hol a legrosszabb a helyzet és hogy melyik képviselő mit lát, és ezek után történik meg mindez, senkit se akarunk hátrányosabb helyzetbe hozni. Ezt tudjuk most tenni, de ezt úgy tesszük, hogy mindenki látja, hogy mit miért teszünk, aki meg nem akarja, az meg úgyse fogja soha. Megadom a szót, most már csak egyszer, hozzászólók vannak, Putz Attila van az élen, úgyhogy Putz Attilának adom meg a szót.

Putz Attila a Kulturális Oktatási és Civil Bizottság elnöke: Köszönöm a szót! Tisztelt Polgármester Úr! Tisztelt Közgyűlés! Most Ágh Ernő nincs itt, de igazából az ő civil közösséget érintő megjegyzésére szeretnék reagálni, előadni néhány történetet. A Civil Fórum nem kapott semmilyen pénzt, tehát nem a Civil Fórum kapott pénzt a személyi jövedelemadó 1 %-ából, hanem a szombathelyi civil szervezetek, egyesületek, alapítványok kaptak támogatást magánszemélyektől, mivel úgy ítélték meg ezek a magánszemélyek, hogy ezek az egyesületek, alapítványok úgy végzik a munkájukat, hogy érdemesnek tartják őket arra, hogy támogassák őket azzal az 1 %-kal, amivel rendelkezhetnek a személyi jövedelemadójukból. Értem, hogy Fideszben ilyenekkel nem számoltak, mivel osztogatták csak a 10, meg 100 millió Ft támogatásokat, a legtöbb civil szervezetnek viszont Szombathelyen nagyon is fontos ez az 1 %, mivel a működésüket biztosítja. Jelzem például, hogy olyan egyesületek, akik több 10 millió Ft-os támogatásban részesültek, mint a Női Erőforrás Egyesület, aminek Gál Sándor felesége az elnöke, vagy a Szombathelyi Keleti Városrész Egyesület, ahol az én egykori ellenfelem az elnök még, ezek az egyesületek például nem kaptak egy fillért sem ebből az adó 1 %-ból, mivel a társadalmi támogatottságuk ekkora valószínűleg, viszont azt a sok pénzt, hogy mire költötték, azt majd remélem, hogy egyszer valaki ki fogja vizsgálni. A Civil Kerekasztal működéséről, mert azt is belekeverte itt a képviselőtársunk, nincs jogom nyilatkozni. Tények azok, hogy nem számoltak el a 2024. évi támogatásukkal, amit a várostól kaptak, emiatt tavaly és idén sem kaptak már semmilyen támogatást a várostól. Elnökasszony nem keresett engemet, meg úgy tudom, hogy a városvezetők közül senkit sem, hogy pontosan mi a helyzet az egyesülettel, sok pénzzel nem tudnak elszámolni még ezen kívül sem. Illetve még egy dolog, a Civil Sarokról is szót ejtett a képviselőtársunk, én szeretném megkérni, hogy vizsgáljuk meg ennek szükségszerűségét, mivel nekünk van civil referensünk, illetve itt vagyok én jómagam is, mindenki megtalál minket bármikor, ha nincs szükség erre a Civil Sarokra, akkor inkább szüntessük meg, és akkor nem lesz olyan probléma, hogy a képviselőtársunk nem talál ott senkit sem a későbbiekben, de nyugodtan kereshet engem, vagy a civil referensünket. Nagyon szépen köszönöm!

Dr. Nemény András polgármester: Köszönöm szépen elnök úrnak! Megadom a szót Czeglédy Csaba elnök úrnak.

Dr. Czeglédy Csaba a Szociális és Lakás Bizottság elnöke: Köszönöm a szót Polgármester Úr! Tisztelt Közgyűlés! Csak nagyon röviden még a kishídra visszatérve, aztán egy másik témára még hadd legyen időm. Tehát a kishíd kapcsán ismételten kérem egyébként rendkívül lelkesen eljáró Horváth Attila képviselőtársamat, alpolgármester urat, hogy fussunk neki közösen újra a Közútnál, akár vessük be csodafegyverként polgármester urat is, hogy valamit csináljon a Közút a Bartók és a Rohonci kereszteződésén a telezöldes forgalommal, hiszen a Bartókról nagy ívben a Rohoncira azért nem lehet kihajtani, mert gyakorlatilag a különböző irányba haladó autók ugye az elsőbbségi szabályok alapján feltorlasztják a forgalmat, tehát most megvan a plusz terhelés, hiszen a Kenderesit nem használhatják surranópályának, nekem az kérdésem, hogy ezeket a lépéseket tegyük meg. A másik pedig, hogy ami jogos felvetése a Kárpáti Kelemenben, illetve az Olad faluban élőknek, hogy ne csak az észak-keleti elkerülővel, hanem az észak-nyugati elkerülővel is foglalkozzunk, ennek a nyomvonala megvan, a minisztérium honlapján is megtalálható, ami nagyjából egyezik, főépítész asszonyt megkérdeztem, egyezik a mi rendezési tervünkben szereplővel. Tehát, ha már feladatokat adunk Rápli úrnak, akkor ne csak az észak-keleti, hanem az észak-nyugati, azaz a séi csonka körforgalomtól a városunkat az Olad-Plató felé elkerülő elkerülőről is beszéljünk. A másik, amiről, mint Szociális Bizottsági elnök kénytelen vagyok beszélni, ez a Rogán-féle csúcshivatal megakasztotta a FÉHE papírbrikettgyártását, ugyanis a kiberbiztonsági törvény hatálya alá tartozik a FÉHE, ez a felügyelet, nem néztem meg a hatóság nevét, ez az, ami a Rogán minisztériuma alá tartozott, például a casino koncessziós jogok kiadásáért is ő felel. Felhívták a FÉHE figyelmét, hogy ejnye-bejnye, a kiberbiztonságra veszélyes szervezetként működnek, nem akarom elviccelni, a pontos szó, ez a kockázatos ágazatba tartozik a FÉHE azért, mert papírbrikettet gyárt. Hozzáteszem, hogy ügyvezető asszonnyal konzultálva, meg hát magam is jogász vagyok, ugye az uniós irányelvet nem sikerült jól átültetni a magyar hatályos szabályozásba, ugyanis az uniós irányelvben az van, hogy aki fő tevékenységként, tehát különböző tevékenység fajták vannak felsorolva, papírbriketthez ugye hulladékot kell szállítani, de ugye ezt nem fő tevékenységként végzi a FÉHE, tehát azt hiszem, hogy nem kell itt ebben a teremben senkit sem győzködni, hogy a FÉHÉ-nek nem a papírbrikett gyártás, és az azzal kapcsolatos szállítás a fő tevékenysége. Na de mielőtt agyonbírságolta volna ez a Rogán-féle, és hozzáteszem, már 4 hónap eltelt a kormányváltás óta, ez a hatóság még mindig működik, ami ugye a Rogáni elvek alapján jött létre, na mindegy, mielőtt agyonbírságolta a FÉHÉ-t, a FÉHE kijelentette ezt a TEÁOR szám alatti tevékenységet, azonban így januártól már nem kaphat engedélyt erre a tevékenységre a kormányhivataltól és jelzem, hogy 20 tonna papírbrikettet gyártottunk minden évben, 300 család kapta ezt a tűzifa mellé, gyakorlatilag a idei évünk megvan, tehát ezt a telet lehúzzuk, azonban megáll a közfoglalkoztatásunknak ez a része és a papírbrikett gyártás. Ami pluszban szomorú, hogy Rápli úrnak levelet írt a FÉHE, ha jól mondom június végén, július elején, hát Rápli úrnak nem sikerült 2 hónap alatt válaszolnia önkormányzatunk egyik kiemelt szociális szervezetének, ugyanis egy minimális törvénymódosítása az uniós irányelvnek, a pontosabb átültetésével lehetne egyébként ezt a helyzetet kezelni. Nekem az a tiszteletteljes kérésem, hogy így, hogy megvan a technológia, megvannak rá az emberek, egyébként van egy tizenvalahány éve kidolgozott menet, hogy ne essen el városunk ettől a különlegességétől, tehát ez a szombathelyi szociális hálónak egy része ez a papírbrikett gyártás. Én polgármester urat kérem, hogyha van egy ilyen „to do list”, vagy egy ilyen „feladatok Rápli úrnak”, ebbe vegyük bele ezt a törvénymódosítást is, vagy egyébként pedig még külön jó lenne, ha a hivatal jogászai is megvizsgálnák, hogy tekintettel az uniós irányelvre egyébként joggal félhet-e egy bírságolástól, ha visszaveszi ezt a tevékenységi kört. És hozzáteszem, amikor azt mondom, hogy Rogán-féle szempontok alapján jött létre egy hatóság, hogy egy auditálást kellene végezni, ezt 8 személy végezheti csak az országban, tehát ez a közpénzhez hozzáférésnek egy ilyen nagyon rafkós megoldása, hogy a hivatal megmondta, hogy ki az a 8 szakember, akihez lehet fordulni, ez egy 2 millió Ft-os díj, és egyébként pedig az egész szervezetet átvilágítanák, és átvizsgálnák, és át kéne alakítanunk részben azért, hogy továbbra is lehessen papírbrikettet gyártani. Tehát ez eléggé szürreálisan hangzik, és hogyha egyébként nemcsak kormányváltás, hanem rendszerváltás is volt tavasszal, akkor én azt gondolom, hogy pont ezektől az anomáliáktól kellene megszabadulni. Az a kérésem a városvezetéshez, hogy tegyük lehetővé, hogy újra gyárthasson brikettet a FÉHE és hozzáteszem, hogy mivel pár millió Ft a 20 tonna papírbrikettnek az értéke, ezért nem az tűnik racionális megoldásnak, hogy fizessük meg az auditot, és újítsuk meg mindig 2 évente az engedélyt, mert többe kerülne ebben az esetben a leves, mint a hús, vagy valahogy így van a kifejezés, hanem egyszerűen tegyük ezt jogszabályilag rendbe, teljesen nonszensz, hogy kiberbiztonsági törvény hatálya alá tartozik a FÉHE a papírbrikett gyártás miatt. Elnézést, hogy hosszabb voltam. 

Dr. Nemény András polgármester: Nem, köszönöm szépen elnök úr! Ez teljesen jól van így. Úgy látom, hogy az ilyen ügyeket közérthetővé kell tenni. Én javaslom, hogy ebben elnök úr, aki a Szociális Bizottság elnöke, hogyha készítene, akár egy videóanyagot, ami aztán, de komolyan mondom, nem viccből mondom, mert azt látom, hogyha a közvélemény is megérti, hogy mi történik, akkor jobban reagál a politika, mondom ilyen kicsit szebben. Merthogy az anomália egy nagyon kedves szó volt erre, de hát egy másik kedves szó a kreatív pénzmozgás egyirányba. Ez történik valójában, csakhogy ennek mi vagyunk a vesztesei, a FÉHE, és ezen keresztül mi magunk is, úgyhogy én szerintem ez feldolgozást kíván. Mi meg persze a magunk részéről megtesszük, amit kell, tehát írni írunk levelet, képviselő úrnak is fogom mondani. Lehet, hogy kell egy állandó napirendi pont, Czeglédy Csaba lenne az előadó, feladatok országgyűlési képviselő úrnak, ez szerintem jól megy. Ez egy új napirend és akkor mindenki kap hozzá időt, demokratikusan, de van olyan fontosságú a kérdés, hogy ezt mi is vigyük tovább, úgyhogy ezt is fogjuk tenni. Alpolgármester úr kíván szólni, és akkor utána Horváth Gábor. 

Dr. László Győző alpolgármester: Tisztelt Polgármester Úr! Tisztelt Közgyűlés! Egyetértek Czeglédy Csaba elnök úrral, ezt a levelet egyébként szándékerősítő jelleggel jómagam is aláírtam, fontos problémáról beszélünk, és van ennek egy másik oldala is, tehát ugye hajléktalan ellátottjaink végzik ezt a munkát, tehát egyfelől a rászorulóknak a brikettet gyártják, másfelől munkalehetőség az ellátottjainknak. Én ebben személyesen is egyeztettem az országgyűlési képviselő úr stábjával. Én úgy tudom, hogy zajlanak az egyeztetések, nyilván rendkívül sok anyag van, amit most fel kell dolgozni a törvényelőkészítő apparátusnak, de azt gondolom én is, hogy türelmesek voltunk, de egy kicsit én is jobban fogom sürgetni ezt a dolgot. Nekem is szívügyem ez, egy nagyon jó program, egy mintaértékű program egyébként, és azt gondolom, hogy senkinek nem ártunk vele, sőt, csak használunk, úgyhogy, örülök, hogy képviselő úr felhozta ezt a kérdést. Ha már nálam van a szó polgármester úr, akkor a körzetemet érintően említenék néhány fejlesztést. Felületzárásos technológia alkalmazásával elkészült a Vadrózsa utca, még egy-két utómunkálat van hátra, de a burkolatot már lehet használni, ez különösen fontos volt, és nemcsak az utcában élőknek, mert megkapjuk kritikát, hogy csak kevesen élnek abban az utcában, ez se igaz, hiszen több, mint 30 háztartás található ott, és egyébként pedig amióta a Benczúr Gyula utca egyirányúsítva lett, és ez Horváth Gábor korábbi képviselő úrnak egy kiváló ötlete volt, azóta a Vadrózsa utca egy megemelkedett terhelést kapott, hiszen akik arról a részről hozzák a gyereket iskolába, legközelebbi utcaként azon mennek végig. Én azt gondolom, hogy az idő el fogja ezt is dönteni, de én az ott élőktől pozitív visszajelzést kapok. Abban egyetértünk, hogy nem a világ legszebb útfelújítása, de itt most a haszon volt az elsődleges, jobb, mint ami volt. Tehát ami volt, az már lényegében nem volt lassan utcának nevezhető. Farkas Károly utcai járda, szintén közös projekt Horváth Gáborral, megkereséseket kapok, hogy miért állt meg? Hát pont azért, technológiai problémák voltak, mert kapubejárót kell ott helyre rakni, megcsinálni a tulajdonosnak, de mihelyt megvan, menni fog tovább, nem maradnak a Farkas Károly utcaiak járda nélkül. Szintén szívmelengető, hogy elkészült 3 gyalogátkelőhely a választókörzetemben, a Béke téren, az Arborétumnál, itt egy új buszöböl is kialakításra került, hiszen a pályáról le kellett hozni a buszforgalmat a gyalogátkelőhely miatt, illetve a Muskátli utcában is. Nem a választókörzetben fekszik, de azt hiszen legalább annyira fontos, a 11-es huszár úti rekonstrukció, illetve a METRO-körforgalom, amiről Ágh Ernő felszólalásában már volt szó. Én ennek is nagyon örülök, hogy zajlik folyamatában, illetve pont képviselő úr utcájából, az Öntő utcából kapok olyan jelzéseket, két hétre most le lett zárva az utca felújítás miatt, szerkezetcsere van ugyanis a 11-es huszár út végén, hogy nem maradhatna-e így, hiszen olyan nyugalom van azóta az utcában. Hát sajnos nem, de reményeink szerint megépül majd az északi elkerülő, és akkor ez leveszi az Öntő utca forgalmát is. Pici, apró dolgok, de azt hiszem ez is fontos, 3 játszótéren, illetve a templom előtt újítottunk meg padokat, Vajdahunyad, Nagyszombat téri játszóterek, Tulipán téri játszótér, illetve a herényi templom előtt mind a két pad felújításra került. ez is időszerű volt, úgyhogy apró lépésekkel, de haladunk. Köszönöm szépen!

Dr. Nemény András polgármester: Nagyon közel volt Horváth Gábor ahhoz, hogy ő jöjjön, de Czeglédy Csaba ügyrendi gombot nyomott. 

Dr. Czeglédy Csaba a Szociális és Lakás Bizottság elnöke (ügyrendi hozzászólás): Köszönöm szépen Polgármester Úr! Tisztelt Közgyűlés! Közben azt a tájékoztatást kaptam, és csak gyorsan belefűzöm, hogy az Agora is megkapta ugyanezt a kiberbiztonsági kötelezést a Rogán-féle hatóságtól a városi televízió miatt, ha jól mondom, most nem látom éppen igazgató urat, és ezért nekik is auditálniuk kell magukat, mai szintén több millió Ft, tehát én azt gondolom, hogy ez meglepetésként ért, hogy a városi televíziónk is kiberbiztonsági fenyegetettséget jelent hazánkra nézve, mármint a tevékenysége. Tehát ez is azt indokolja, hogy érdemes lenne ezzel foglalkoznunk. Én jegyző úrtól azt kérem, hogy az uniós irányelvet is figyelembevéve vizsgáljuk meg, és lehet, hogy segítenünk kell az Agorának és a FÉHÉ-nek levelet írni, hogy mondjuk az uniós irányelvből kiindulva azért nem is biztos, hogy egyébként ez a kötelezés ez egy jogszerű kötelezés. Tehát ennek a megvizsgálását kérném. A FÉHÉ-nél szinte egyértelmű, a városi televíziót még nem néztem meg. 

Dr. Nemény András polgármester: Köszönöm szépen elnök úr, Horváth Gábor.

Horváth Gábor városi képviselő: Köszönöm a szót Polgármester Úr! Tisztelt Közgyűlés! Alpolgármester úr már részben megelőzött, de az Öntő utcával kapcsolatban azért szeretném elmondani, és szeretném, hogyha a médiában is megjelenne, ugye lezárásra került az Öntő utca 11-es huszár út felőli vége, hiszen ott egy buszöbölnek a teljes újra alakítása zajlik, ahol nagyon mélyen kiszedték, talajszintig kiszedték a réteget, és ugye táblák lettek kitéve, ennek ellenére a Maros utcai kereszteződésnél ki van rakva, hogy zsákutca, nem veszik figyelembe sem az autósok, sem a Blaguss autóbusza, aki egyébként a kedd hajnali napon bejött, és akkor ő még odébb tudta tenni egyébként ezt a berendezést, és ki tudott kanyarodni, ezt már ma reggel nem tudta volna megtenni, meg tegnap reggel sem. Tehát itt hívom fel a közlekedésben résztvevő szereplőknek a figyelmét arra, hogy ne jöjjenek be a Maros utcai kereszteződéstől a 11-es huszár út irányába, mert hát nem tudnak kihajtani. Tényleg nem tudnak kihajtani annak ellenére sem, hogy mondjuk azokat a bójákat, vagy korlátokat félretennék. A másik pedig, nagyon örülök, hogy a Vadrózsa utca tényleg kapott egy felületi zárást. Kaptam vasárnap egy telefonhívást, hogy megköszönték, hogy hát képviselő úr, elérte azt, amit akkor korábban nárciszt, meg nem tudom milyen növényt ültetett a kátyúba, és most beérett a munkája. És mondtam neki, hogy én nem ezt szerettem volna, hanem teljes rekonstrukciót, járdával, mindennel együtt, ugye 2020. februárjában voltunk ott kinn a Kommuniális Iroda vezető úrral, és a SZOVA építésvezetőjével, és ott hát széttették a kezüket, pénz kérdése az egész. És ugye nyilván nagyon sok millióba került volna, akár 100 millióba is, így olcsóbb, legalább nem kell kátyúzni egyébként, ez mindenképpen elmondható. Itt azt gondolom, hogy lenne dolga a körzet képviselőjének, és támogatom ebben, hogy meg kell próbálni majd a Vadrózsa utcát is egyirányúsítani, hogy a Benczúrnak párja legyen. Így lenne ez teljesen logikus és érthető, mert ugye itt nem az ott élők forgalma, hanem az iskolába és az óvodába jövőknek a forgalma miatt ez szerintem nagyon fontos lenne. Köszönöm szépen! 

Dr. Nemény András polgármester: Köszönöm szépen, további jelentkezőt nem látok, a vitát lezárom. Horváth Attila alpolgármesternek adom meg a szót.

Dr. Horváth Attila alpolgármester: Köszönöm a szót Polgármester Úr. Tisztelt Közgyűlés! Három nagyon rövid bejelentést szeretnék tenni a választókerületemmel kapcsolatban. Az egyik az, hogy várhatóan másfél-két héten belül teljes mértékben befejeződik az Áchim és a Komlósi utcáknak a felújítása, még egy kis türelmet kérünk az ott lakóktól. Viszont 2 héten belül elkezdődik az úgynevezett bekerített játszótér mellett, tehát ott a Kodály és a Bakó utca között egy parkoló I. ütemének a kialakítása, ez nagyságrendileg 60 db parkolóhelyet fog jelenteni az oladi lakótelepen, ami azt gondolom, hogy egy jelentős előrelépés, és ugyanúgy, legfeljebb 1 hónapon belül megkezdődik a kis Tesco és a Penny között a gyalogátkelőhelynek a kialakítása, amit nagyon-nagyon sokan kértek már a választókerületben. Próbálunk mindent kihozni a jelenlegi helyzetben és csináljuk a dolgunkat. Köszönjük szépen a meghallgatást!

Dr. Nemény András polgármester: Köszönöm szépen alpolgármester úrnak. És akkor szavazni fogunk, I. határozati javaslatunk a kiküldöttek közül az iskola-egészségügyi ellátásra vonatkozó határozati javaslat, szavazunk most.
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

217/2026. (IX.24.) Kgy. sz. határozat

1. Szombathely Megyei Jogú Város Közgyűlése egyetért azzal, hogy a Dr. Gyüre Zsuzsanna házi gyermekorvossal 2012. december 28. napján kötött három oldalú megállapodás 7.  pontja törlésre kerüljön, ezzel egyidejűleg a 286/2018. (X.25.) Kgy. számú határozattal jóváhagyott iskola-egészségügyi ellátásra vonatkozó finanszírozási megállapodás is megszüntetésre kerül.

2. A Közgyűlés egyetért azzal, hogy a 2026/2027. tanévtől a 7. számú gyermek háziorvosi körzet területén lévő Szombathelyi Játéksziget Óvodában, Szombathelyi Kőrösi Csoma Sándor Utcai Óvodában, valamint a Szombathelyi Reguly Antal Nyelvoktató Nemzetiségi Általános Iskolában, valamint a 15. számú házi gyermekorvosi körzet területén lévő Paragvári Utcai Általános iskolában az iskola-egészségügyi ellátást  a Szombathelyi Egészségügyi és Kulturális Intézmények Gazdasági Ellátó Szervezete által működtetett 11. sz. házi gyermekorvosi praxis lássa el, az iskolaorvosi feladatokra részmunkaidős gyermekorvos foglalkoztatásával.

3. A Közgyűlés felhatalmazza a Szombathelyi Egészségügyi és Kulturális Intézmények Gazdasági Ellátó Szervezetének igazgatóját, hogy a Dr. Gyüre Zsuzsanna házi gyermekorvossal 2012. december 28. napján kötött három oldalú megállapodás módosításához szükséges intézkedéseket tegye meg. 

Felelős:	Dr. Nemény András polgármester
	Dr. László Győző alpolgármester
	Dr. Károlyi Ákos jegyző
	(a végrehajtás előkészítéséért: 
	Vinczéné Dr. Menyhárt Mária, az Egészségügyi és Közszolgálati Osztály vezetője
	Kovács Andrea, a Szombathelyi Egészségügyi és Kulturális GESZ igazgatója)
	
Határidő:     azonnal (1-2. pont vonatkozásában)
                      2026. október 1. (3. pont vonatkozásában)

Dr. Nemény András polgármester: II. határozati javaslatunk a Geszler Mária műtárgyak átvételére vonatkozó ajándékozási megállapodás, ezúton is köszönöm a művésznőnek és szavazunk.
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

218/2026. (IX. 24.) Kgy. számú határozat

1. Szombathely Megyei Jogú Város Közgyűlése a „Javaslat a Geszler Mária Kossuth-díjas keramikusművész által felajánlott további műtárgyak átvételére vonatkozó ajándékozási megállapodás megkötésére” című előterjesztést megtárgyalta, és az előterjesztés mellékletét képező ajándékozási megállapodást jóváhagyja.
2. A Közgyűlés felhatalmazza a polgármestert az 1. pont szerinti ajándékozási megállapodás aláírására.
3. A Közgyűlés felkéri a polgármestert és a jegyzőt, hogy az ajándékozási megállapodásban foglaltak végrehajtásához szükséges intézkedéseket tegyék meg.
4. A Közgyűlés felkéri a Savaria Múzeum igazgatóját, hogy az ajándékozási megállapodás és a műtárgyak birtokba adását követően gondoskodjon a műtárgyak jogszabályoknak megfelelő nyilvántartásba vételéről és kezeléséről, továbbá a műtárgyaknak szakmai és kiállítási programok keretében történő bemutatásáról.

Felelős:	Dr. Nemény András polgármester
Horváth Soma alpolgármester
Dr. Károlyi Ákos jegyző
(a végrehajtás előkészítéséért:
Vinczéné dr. Menyhárt Mária, az Egészségügyi és Közszolgálati Osztály vezetője
Csapláros Andrea, a Savaria Múzeum igazgatója)

Határidő:	azonnal (1. pont vonatkozásában)
2026. szeptember 30. (2. pont vonatkozásában)
folyamatos (3–4. pont vonatkozásában)

Dr. Nemény András polgármester: III. határozati javaslatunk a településrendezési terv módosításához szükséges döntések meghozatala címet viseli, erről szavazunk most. 
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

219/2026. (IX. 24.) Kgy. számú határozat

A Közgyűlés megtárgyalta a „Javaslat településrendezési terv módosításához szükséges döntések meghozatalára” című előterjesztést és az alábbi döntéseket hozta: 

1. Szombathely Megyei Jogú Város Közgyűlése megismerte és elfogadja a 96/2026. (III. 26.) Kgy. számú határozatban foglaltak alapján indult eljárás során a várható környezeti hatás jelentőségének eldöntése érdekében a környezet védelméért felelős szervektől beérkezett véleményeket, valamint a 62120-28/2026 számú főépítészi feljegyzésben foglaltakat.

1. A környezet védelméért felelős szervek úgy nyilatkoztak, hogy nem szükséges a környezeti vizsgálati eljárást lefolytatni. Következésképpen Szombathely Megyei Jogú Város Közgyűlése úgy dönt, hogy nem készíttet környezeti értékelést a településrendezési tervének 2. számú módosítása során.  

1. Szombathely Megyei Jogú Város Közgyűlés felkéri a polgármestert arra, hogy a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet 66. §-a alapján a véleményezési szakaszt, a 65. § előírásai szerint a partnerségi eljárást folytassa le. A véleményezési szakasz lezárása érdekében az eljárások eredményét terjessze a Közgyűlés elé. 

 Felelős:	Dr. Nemény András polgármester
		Dr. Horváth Attila alpolgármester
		(A végrehajtás előkészítéséért: Sütő Gabriella városi főépítész)

 Határidő: 	1. és 2. pont vonatkozásában:	azonnal
		3. pont vonatkozásában:	2026. októberi Közgyűlés

Dr. Nemény András polgármester: Most pedig akkor rátérünk a most kiosztott határozati javaslatokra, azok közül is az elsőre, ami a bírósági ülnökök megválasztásáról szóló javaslatra, szavazunk most. a törvényszékhez megválasztott ülnökökről beszélünk.
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

220/2026. (IX. 24.) Kgy. számú határozat

1./	Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a Szombathelyi Törvényszékhez, a polgári perrendtartásról szóló 2016. évi CXXX. törvény 510. § szerinti, munkaügyi perben eljáró elsőfokú bíróságra ülnöknek Bősze Andreát a következő soros bírósági ülnök választásig megválasztja.

2./	Szombathely Megyei Jogú Város Közgyűlése a bírák jogállásáról és javadalmazásáról szóló 2011. évi CLXII. törvény 215. § (1) bekezdése alapján a Szombathelyi Törvényszékhez a büntetőeljárásról szóló 2017. évi XC. törvény 680. § (5) bekezdése szerinti, a fiatalkorúak elleni büntetőeljárásban eljáró bírósági ülnöknek a következő soros bírósági ülnök választásig Szandi Tímeát megválasztja.

3./	A Közgyűlés felkéri a polgármestert, hogy a megválasztott ülnökök névjegyzékét és a jelölést elfogadó nyilatkozatokat a Szombathelyi Törvényszék elnökéhez továbbítsa. 
Felkéri a polgármestert, hogy az ülnököknek a megbízóleveleket adja át. 

Felelősök: 	Dr. Nemény András polgármester
		Dr. Károlyi Ákos jegyző
		/a végrehajtás előkészítéséért:
  Nagyné Dr. Gats Andrea, a Jogi és Képviselői Osztály vezetője/

Határidő:	2026. október 15.

Dr. Nemény András polgármester: Jön a II. határozati javaslatunk, ez bizottsági tag csere, Dr. Károssy Csabára vonatkozó, erről szavazunk most. 
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

221/2026. (IX. 24.) Kgy. számú határozat

1./	Szombathely Megyei Jogú Város Közgyűlése az Mötv. 58. § (2) bekezdése alapján Dr. Károssy Csaba nem képviselő tagot 2026. október 1. napjától
- visszahívja a Fenntarthatósági és Klímastratégiai Szakmai Bizottságból, és ezzel egyidejűleg 
- megválasztja az Egészségügyi Szakmai Bizottság nem képviselő tagjának Vajkovics Richárdné lemondása miatt a megüresedett helyre a képviselő-testület megbízatásának időtartamára.

2./	A bizottsági tag díjazására a városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásának megállapításáról szóló önkormányzati rendelet vonatkozik.

Felelős:		Dr. Nemény András polgármester
		(A végrehajtás előkészítéséért: 
Nagyné Dr. Gats Andrea, a Jogi és Képviselői Osztály vezetője)

Határidő:	azonnal

Dr. Nemény András polgármester: És most a megüresedett helyre új delegálásról szól, erről szavazunk most.
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

222/2026. (IX. 24.) Kgy. számú határozat

1./  	Szombathely Megyei Jogú Város Közgyűlése az Mötv. 58. § (2) bekezdése alapján a Fenntarthatósági és Klímastratégiai Szakmai Bizottságba Dr. Károssy Csaba megüresedett helyére Szuhai Viktor képviselőt választja meg 2026. október 1. napjától kezdve a képviselő-testület megbízatásának időtartamára.

2./ 		A bizottsági tag díjazására a városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásának megállapításáról szóló önkormányzati rendelet vonatkozik.

Felelős:		Dr. Nemény András polgármester
		(A végrehajtás előkészítéséért: 
Nagyné Dr. Gats Andrea, a Jogi és Képviselői Osztály vezetője)

Határidő:	azonnal

Dr. Nemény András polgármester: Jön a IV. határozati javaslatunk, ez az átruházott hatáskörben hozott intézkedésekről adott tájékoztatás, erről szavazunk most. 
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
223/2026. (IX.24.) Kgy. számú határozat

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

Felelős:		Dr. Nemény András polgármester
		Dr. Károlyi Ákos jegyző
		(A végrehajtásért felelős:
Nagyné Dr. Gats Andrea, a Jogi és Képviselői Osztály vezetője)

Határidő:	azonnal

Dr. Nemény András polgármester: És most egyben teszem fel az egészet szavazásra.

Mikrofon nélkül Illés Károly a Költségvetési Ellenőrző Szakmai Bizottság elnöke: Még van egy V. határozat.

Mikrofon nélkül Dr. Károlyi Ákos jegyző: A költségvetés, az azbesztes. 

Dr. Nemény András polgármester: Az másik napirendhez kapcsolódik. Csak beszéltünk róla, de ott már jegyző úr jelezte, hogy a költségvetésnél fogunk róla szavazni, mert odatartozik, a korábbi döntés is oda kapcsolódott és akkor így költségvetést érint. Úgyhogy egyben teszem fel most az egészet szavazásra, szavazunk most. 
Megállapítom, hogy a testület 12 igen, 0 nem, 4 tartózkodással – 2 képviselő távol van – elfogadta a javaslatot és a következő határozatot hozta:
224/2026. (IX. 24.) Kgy. számú határozat

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

Felelős:	Dr. Nemény András polgármester

Határidő:	azonnal


2./	Javaslat igazgatói álláshely betöltésére vonatkozó pályázati felhívás jóváhagyására
Előadók:	Dr. Nemény András polgármester
                                           Horváth Soma alpolgármester

Dr. Nemény András polgármester: A következő napirend a Savaria Szimfonikus Zenekarra vonatkozó pályázat, megkérdezem, hogy van-e ehhez hozzászóló, jelentkező? Jelentkezőt nem látok, a vitát lezárom, szavazunk a határozati javaslatról.
Megállapítom, hogy testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
225/2026. (IX.24.) Kgy. számú határozat

1. A Közgyűlés a Savaria Szimfonikus Zenekar igazgatói feladatainak ellátására pályázatot ír ki, egyúttal a pályázati felhívást az előterjesztés melléklete szerinti tartalommal elfogadja. 
 
2. A Közgyűlés felhatalmazza a polgármestert a pályázati felhívásnak az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI.15.) Korm. rendelet 2.§ (1) bekezdésében foglaltaknak megfelelő közzétételére.

3. 	A Közgyűlés az alábbi 2 személyt delegálja a pályázók személyes meghallgatását és a szakmai vélemény kialakítását biztosító szakmai bizottságba:
· Horváth Soma
· Putz Attila

4.	A Közgyűlés felkéri a szakmai bizottságot a pályázók személyes meghallgatására és a szakmai vélemény kialakítására.

Felelős:   	Dr. Nemény András polgármester
		Horváth Soma alpolgármester
Dr. Károlyi Ákos jegyző
		(A végrehajtás előkészítéséért:
		Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő:    	azonnal (1. 2. 3. pont vonatkozásában)  
	2026. december 6-ig (4. pont vonatkozásában)


3./       Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet II. számú módosításának megalkotására 
Előadók: 	Dr. Nemény András polgármester
		Dr. Horváth Attila alpolgármester
		Dr. Károlyi Ákos jegyző 
 Meghívott: 	Gáspárné Farkas Ágota könyvvizsgáló

Dr. Nemény András polgármester: Jön a 3. napirendi pontunk, köszöntöm osztályvezető urat, Stéger Gábort és Szakács Esztert, minden költségvetések tudóit, és meg is adom a szót Illés Károly képviselő úrnak. 

Illés Károly a Költségvetési Ellenőrző Szakmai Bizottság elnöke: Köszönöm a szót Polgármester Úr! Tisztelt Közgyűlés! Hát azzal kezdeném, hogy látható, hogy a költségvetésünk nincs túl fényes helyzetben, és a jövő még úgysem kecsegtető. És tudom, hogy itt majd megkapjuk azt, hogy az elmúlt évek kormányzása kapcsán a szolidaritási hozzájárulás, és a többi, és a többi. azzal egyet tudok érteni egyébként, hogy a szolidaritási hozzájárulás mértéke az elmúlt évben, mert tényleg olyan mértékben változott, hogy az már súlyos terheket ró, azt azért ne vitassuk el, hogy a szolidaritási hozzájárulás hogy indult és miért lett létrehozva. De valóban, ezek e terhek most már tényleg elviselhetetlenek önkormányzatunk számára. Azt viszont hozzá kell tenni, hogy ez a 8. költségvetés ebben az évben, amit egyébként a jelenlegi városvezetés hozott, hisz 2019-ben már ők alkottak egy költségvetést, mint akkori többség, azt követően pedig most már a 7. rendes költségvetést alkották meg. És eddig tényleg nem volt olyan, hogy egy ekkora lukkal küzdöttünk volna, mindig meg tudott birkózni a városvezetés a szolidaritási hozzájárulás kérdésével és egyebekkel, most viszont tényleg egy akkora luk keletkezik a költségvetésben, hogy az már nehezen, vagy talán egyáltalán nem kezelhető, amennyiben nem történik változás. És a szolidaritási hozzájárulás kapcsán még azért annyit elmondanék, hogy az előző kormánnyal elindultak egyeztetések a tekintetben, mind a területfejlesztős miniszterrel, de egyébként a volt miniszterelnök is tett erre vonatkozó utalást, hogy igenis az önkormányzatok finanszírozása újragondolásra kerül választások után. Úgyhogy én úgy látom, hogy az akkori kormány is belátta, hogy ez a mérték már túlzó volt, és módosítása szükséges. Ám most egy másik rendszer van, és látjuk azt, hogy jelen pillanatban ezen változások nem következtek még be, és hát nézzük, hogy mi történt? Azzal, hogy egyébként az M86/M87-es út leállításra került, ami óriási probléma úgy gondolom az egész térségnek, az, hogy nem épül meg az észak-keleti elkerülő Szombathely tekintetében, tudom, hogy ez Szentgotthárdról nem látszik, de aki közlekedik arra, élhetetlen a környék és nem lehet közlekedni ezen az útszakaszon. Emellett óriási költségvetési hiányt is okoz, hisz a kisajátításból nem befolyó közel 2,5 milliárd Ft óriási probléma a költségvetésnek. Én úgy gondolom, ha ez befolyna, akkor kicsit könnyebben venne levegőt mindenki, még alpolgármester úr is, aki a költségvetésért felel. De ha már itt tartunk ugye, a térség kólásdoboza, nem én nevezem így, hanem saját miniszterelnöke ugye, sok mindent nem tudott eddig elérni a városért, hiszen elindult a Szent István Program, láthatjuk, hogy a térségből semmi nem került bele ebbe a programba, városunk sem, illetve hát az azbesztügy kapcsán sem sikerült elérni semmit. És ami újabb félelmem, az pedig az M1-es koncesszió szerződésnek a tönkretétele, ami ahhoz vezethet, hogy hosszú évekre bebetonozva marad így a jelenlegi M1-es. Emlékszünk még arra a 2002-2010 közötti időszakra, és most nem az akkori kormányt hibáztatva, de valóság, hogy 8 évig ott álltak a totemoszlopok a mező közepén, és az M86-os nem épült. Én ettől félek, hogy ugyanez fog megtörténni most, ha ez a szerződés felrúgásra kerül. Amit egyébként még a költségvetés kapcsán kérdezni szeretnék, és konkrétan ide tartozik, hisz láthatjuk, hogy kiigazító tételek, és technikai tételek vannak a jelenlegi költségvetési módosításban. Az pedig egy olyan módosítás, hogy a JUSTNature projektből fönnmaradó 11,1 millió Ft ugye az önkormányzat hivatalának át lesz csoportosítva, én arra lennék kíváncsi egyrészt, hogy ez a forrás, ez meglévő bérnek a támogatásáról, elszámolásáról szól, vagy pedig plusz juttatásként fog funkcionálni majd az egyes érintettek tekintetében? Illetve írásban szeretnék majd arra választ kapni, hogy kik azok, akik egyébként ezt kapják, milyen tevékenységet végeztek a projekt során, milyen feladataik voltak, és milyen összegben végezték ezt el, én erről írásban kérnék csak tájékoztatót. Köszönöm szépen!

Dr. Nemény András polgármester: Köszönöm szépen képviselő úr! A helyzet valóban nehéz, leginkább azért, mert soha nem kellett ilyen mértékű szolidaritási hozzájárulást fizetnünk, ez a 4,2 milliárd, ez minden idők rekordja, miközben azt látjuk, hogy az iparűzési adóbevételünk meg csökkenni fog az idei évben. Tehát ez a kettő együtt fest rémisztő képet, és akkor ehhez jön az, hogy mennyi többletköltséggel jár az azbesztkrízisnek a megoldása. És még egyébként normális módon kellene fejlesztenünk is a városban azokat a területeket, amik már nagyon régóta ezt igénylik. Szóval nagyon sok dolog áll össze, és a többit nem sorolom fel, mert még nagyon sok mindent mondhatnék, amiből ez a nehéz helyzet előállt. Nem volt még ilyen, hogy folyószámlahitelt kellett felvennünk. Biztonságból már ezelőtt volt ilyenünk, de nem éltünk vele, most először van, hogy élnünk is kell vele. Valóban, hogyha 2,5 milliárd Ft, ami mondjuk nettóban 2 milliárd körül lehet, bejönne, olyan 1,9 körül, akkor sokkal könnyebb helyzetben lennénk, ezzel számoltunk korábban, tehát ilyen szempontból a mi nehézségünket ez is okozza, hogy egy ilyen helyzetben, ugye ezt mondtam korábban, hogy még egy azbesztkrízis megoldásához való városi hozzájárulás is elvárható lenne, hogyha egy normális működésünk tudna lenni. Ez a 2,5 vagy 2 milliárd Ft pont ehhez lehetne elegendő. Mindent megteszünk ezért, hogy ez megtörténjen, de amíg nincs kijelölve az, hogy biztosan melyik lesz a nyomvonal, addig a kisajátítást sem tudjuk, hogy mi fog azzal történni. A mi álláspontunk persze az, hogy ez jár nekünk, meg ki kellene fizetni, de jelen pillanatban egyeztetésben vagyunk a kormánnyal. Én azt gondolom, hogy a szombathelyi elkerülőt nem lehet megspórolni, tehát azt mindenképpen meg kell csinálnia a kormánynak. Hogy utána mit fog kezdeni az M87-essel, hogy most mire van lehetőség, azt nem tudjuk megmondani. Egyelőre olyan mondás sem volt, hogy nem lesz megcsinálva, tehát jelen pillanatban ebben a helyzetben vagyunk. Én, amikor a miniszterelnöknek levelet írtam, akkor ezt a kisajátítási összeget kértem arra való hivatkozással is, hogy ez egyértelmű utalás lenne arra, hogy meg akarják csinálni az elkerülőt, meg egyébként az M86/M87-est, az M1-hez nem tudok hozzászólni. Csak én is azok közé tartozom, amikor meglátom azt a 40 kilométert még, akkor nem kicsit leszek ideges és szomorú, de ennek az okait, hallottam erről valami összegzést, hogy ez miért történhetett, azért komoly felelősség van ott, a kivitelezőnek a kéréseit minden körülmények között teljesítő minisztérium részéről, és ha már elhangzott Rogán Antal neve, akkor újra el kell, hogy hangozzon, mert ha jól tudom, lemondott olyan dolgokról a kormány nevében, amiről nem szabadott volna lemondani és így állt elő ez a csodálatos helyzet, hogy sokkal többe került ez az egész, és valószínűleg ezért kellett ezt a nagyon hosszú kitáblázást is csinálni, mert technikailag így lehetett megfelelni ennek. Nem vagyok ennek ennél jobban tudója, de ezt látom. Ettől még persze, hogyha ez bármi okból megáll és nem történik meg és mi, akik vagyunk, akik autózunk, ők a kárvallottjai, én ugyanolyan szomorú leszek, mint képviselő úr. Megadom a szót Czeglédy Csaba elnök úrnak. 

Dr. Czeglédy Csaba a Szociális és Lakás Bizottság elnöke: Tisztelt Polgármester Úr! Tisztelt Közgyűlés! A múltkor már a költségvetési osztállyal egyeztettem, tehát akartam is mondani, hogy ez nagyjából 1,9 milliárd Ft, ami a kisajátításból befolyhat, nem a 2,5, hiszen egyrészt Söptének is jár belőle, de az 1,9 milliárd Ft-tal is jól járnánk. Kérdésem pont az, hogy hol áll ez a folyamat? Ugyanis az én jogi megítélésem szerint egyébként, ha nem jutunk dűlőre a kormánnyal, mert most nyilván a polgármester úr a Polgári Törvénykönyv szerinti együttműködési kötelezettségének tesz eleget és próbál egyeztetni, de mi van akkor, ha ez az együttműködés, ez egy ilyen egyoldalú próbálkozássá válik. Tehát mivel pont a kormány nem merte, vagy nem mondta ki, hogy leállítják ezeket az építkezéseket, és azt mondják, hogy felülvizsgálják, így ugye gyakorlatilag az ajánlati kötöttségnek a Ptk. azon része, hogy ez meghiúsul, erre nem hivatkozhatnak, tehát az ajánlati kötöttség fennáll. Ezért az a kérdésem, hogy hol áll a folyamat az egyeztetésben és hogy nagyjából mikor fog elfogyni a városvezetésnek a türelme, már csak azért is, mert közeledik a 2027, aminek a finanszírozását szerintem senki nem tudja, hogy hogyan fogjuk megoldani. A másik, a szolidaritási adó kapcsán, tekintettel az alkotmánybíróság pár nappal ezelőtt hozott döntésére, illetve azon ténybeli alapon, amit most polgármester úr is elmondott, hogy kevesebb iparűzési adóbevétellel számolunk, egyébként megfontolnám a városunk nevében, hogyha a kormányzat részéről nincsen semmifajta szolidaritás az önkormányzatokkal, akkor mondjuk nem fizetünk be egy tételt, mert azt hiszem, hogy még két tételt kell fizetnünk és megtámadjuk bíróság előtt, ahogy egyébként ezt a fővárosi önkormányzat is megtette, ugyanis az egy rendkívül igazságtalan helyzet, hogy csökkenő iparűzési adóbevétel mellett egyébként pedig magasabb összegű szolidaritási adót kell fizetnünk. Én azt gondolom, hogy ez egy olyan súlyú aránytalan adókivetés, amelyben az lenne a minimum a szombathelyi polgárok védelme érdekében, hogy megkérdezzük a bíróságot. Ha a bíróság a kormányzatnak ad igazat, akkor így jártunk, ugye illetékmentesek vagyunk, olyan nagy kockáztatni valónk nincs, nagyon jó jogászcsapat működik az önkormányzatnál, plusz ügyvédi költségre sem kell pénzt fordítanunk, az illetékmentesség miatt sincs egyébként különösebb kockáztatni valónk. Én azért megfontolnám, hogyha nem történik mondjuk október-novemberig a kormányzat részéről ebben egy egyértelmű döntés, akkor az utolsó tételt, nem tudom azt mikor kell fizetnünk, azt már nem fizetnénk be, és bírósági pert indítanánk. Csak azért polgármester úr, mert a város működőképességének a biztosítása mindenek fölötti érdek, természetesen ennek jogszerűnek kell lennie, de az Alkotmánybíróság döntése, illetve az, hogy csökkennek az iparűzési adóbevételünk és mégis növelt összegű szolidaritási adót fizetünk, én azt gondolom, hogy ez egy megfontolt dolog lenne, amivel a városvezetésnek foglalkoznia kellene. 

Dr. Nemény András polgármester: Köszönöm szépen elnök úr! Az utóbbival kezdve, most folyamatos tárgyalások lesznek, mint mondtam, most hétfőn, meg utána hétfőn is, ami a megyei jogú városokra vonatkozik. Nyilván mindenki gondolkozik ilyenekben is, hogyha már tényleg vészhelyzet van és nem tudunk fizetni, meglátjuk, hogy meddig megyünk, én azt remélem, hogy valamilyen eredmény lesz. Hát, ha valahol különösen méltányolandó, hogy az idei évben már a szolidaritási hozzájárulásból kapunk levonást, tehát, hogy ne kelljen kifizetnünk, az mi vagyunk ebben a krízishelyzetben, ezt próbálom elérni. Elég egyértelmű levelet írtam a miniszterelnöknek is e tekintetben és miniszterasszonynak is ezt elmondtam, úgyhogy nem árulunk zsákbamacskát, hogy mit szeretnénk. Meglátjuk, hogy mire jutunk ezzel. Nemet sem mondott még senki, a „megvizsgáljuk”-nál tartunk, meglátjuk, hogy ennek lesz-e valami rendszere, hogy egyébként más megyei jogú városok, akik más okból vannak nehéz helyzetben, azok esetében mondjuk lesz-e valami elbírálási rendszer ebben. Az M86/M87-es kérdés esetében ott tartunk, hogy a miniszterúrral levelezünk, és abban remélem az áttörést, hogyha a miniszterelnök Szombathelyre jön, márpedig a megnevezett városok között Szombathely is szerepel, én nyilvánvalóan meg fogom hívni újra, mert kapott már egy meghívást, ha van lehetőség vele egyeztetni. Ugye azt mondta, hogy egyeztet polgármesterekkel, nyilvánvalóan akkor teszünk erre egy kísérletet, és akkor ezek biztos, hogy témaként fognak szerepelni, hiszen ez a legfontosabb témánk jelen helyzetben. Németh Ákos tanácsnok úr. 

Németh Ákos a Fenntarthatósági és Klímastratégiai Szakmai Bizottság elnöke, tanácsnok: Tisztelt Polgármester Úr! Tisztelt Közgyűlés! Én azt gondolom, hogy az ellenzék feladata, hogy őrködjön a költségvetés felett, és ez nagyon helyes, és jól is van így. Különösen örülök annak, hogy pont a JUSTNature-rel kapcsolatban kérdezett, így legalább van lehetőségem elmondani ezeket a pozitívumokat a projektről, illetve egy picit megköszönni a munkatársaknak. Hát, sajnálom, hogy Illés képviselőtársam egyből lelépett, rosszul indítottam. Mindenesetre én szeretném tájékoztatni a közgyűlést arról, hogy jelen pillanatban ugye arról beszélünk, hogy volt egy maradványösszeg a JUSTNature projektben, tehát nem a költségvetésből vettünk el plusz forrást, hanem amit az Európai Uniótól megkaptunk, és nagyon sok mindent sikerült ebből megvalósítani és ami megmaradt forrás, azt szeretnénk kiosztani ezen dolgozók között jutalomként. Tesszük ezt azért, mert egyrészt azt nem kell bemutatni, hogy az önkormányzat milyen anyagi helyzetben van, leginkább ilyen siratóasszonyokat kéne hívatni ahhoz, hogy ezt megfelelően demonstráljuk, és hát ennek megfelelően nem tudunk olyan béreket adni az itt dolgozóknak, amit megérdemelnek és amilyet szeretnénk, akárhogy törekszünk erre. Ezenkívül ez a projektes világ egy picit ilyen külön világ a hivatalon belül is, hiszen itt rengeteg alkalommal kell utazni, hétvégén vannak egyeztetések, ünnepnapokon, ami más országokban nem ünnepnap, tehát ezt látja az Európai Unió is, ezért általában ezeknél a projekteknél van lehetőség egy olyan, úgynevezett célfeladat megállapodásra, ami ezeket a plusz munkákat honorálja. És gondolom, hogy Illés Károly képviselőtársam pontosan tisztában van ezzel, hiszen amikor alpolgármester volt, ők is viszonylag gyakran kötöttek ilyen célfeladat megállapodást. Ez a projekt ezt a célfeladat megállapodást nem tette lehetővé, és ennek ellenére egy olyan csapatot sikerült itt összerakni, akik olyan elképesztő munkát raktak ebbe a projektbe, ami, én azt gondolom, hogy országos szinten mindenképpen kiemelkedő, de rengeteg nemzetközi projektbe is hívnak minket, ugye pont az előző felszólalásomban mondtam el, hogy egy újabb projektben sikerül nyernünk. Egyébként ezek a nemzetközi projektek olyannyira fontosak, még az előző kormánynak is, hogy egy külön Magyar Fejlesztésösztönző Irodát hozott létre, akiknek pont az a célja, hogy ezeket a direkt forrásokat sikerüljön elhozni, mert valójában az Európai Unióban a magországok hozzák el ezeknek a forrásoknak a 95 %-át. Amit most nyertünk HORIZON projekt, egyébként 3 % a nyerési esély, tehát tényleg le a kalappal a csapat előtt és akkor magáról a projektről még nem beszéltünk. Ugye mindenki leginkább csak a parkot látja az egész projektben, de valójában egy sokkal-sokkal nagyobb feladat volt, hiszen a Dési Iskola mellett digitális ikret hoztunk létre, akkor rengeteg workshop volt, lakossági bevonás, és fel is írtam ide még magamnak egy-két dolgot, ja igen, szenzorokat telepítettünk, új módszereket. Az új módszerekről csak annyi, hogy hát azért egy önkormányzati hivatal nem arra van kitalálva, és nem az a legkedvesebb a szívének, hogyha új módszereket és eljárásokat vezetünk be, de itt ezt sikerült megugrani rengeteg esetben. Ilyen nehézségek, hogy hogy írjunk ki egy olyan közbeszerzési eljárást a tájépítészekre, aminek a pontos tartalmát még nem tudjuk, majd útközben fogjuk kitalálni a workshopok alatt, szóval rengeteg, tényleg rengeteg nehézség volt, de mindegyiket sikerült hála istennek megoldani. Amiről beszélünk, az gyakorlatilag az, hogy 2019. novemberében jött az első ötlet, hogy pályázzunk erre a pályázatra, és februárban már az első körös pályázati anyagot leadtuk, 2020. februárjában. A második körben nyertünk, és be is lett jelentve, hogy nyertünk, ugye ott a COVID miatt volt egy kis csúszás, 2021. szeptember 1-jén, tehát több, mint 5 éve volt. Ebből az összegből 10 ember részesül, hogyha a közgyűlés jóváhagyja, és megnéztem, ez szuperbruttó ez az összeg, hogyha ezt lebontjuk, akkor átlagosan havi nettó 11.100.- Ft-ról beszélünk. Úgyhogy én arra kérném a közgyűlést, hogy támogassa ezt a javaslatot, illetve nagyon-nagyon őszintén köszönöm minden egyes dolgozónknak, akik tényleg azt gondolom, hogy fantasztikus munkát végeztek, és le a kalappal előttük, és még remélem, hogy sok ilyen projektre lesz lehetőség, és azt is remélem, hogy a következőkben sokkal jobban tudjuk értékelni majd anyagilag is a munkájukat, köszönöm szépen!

Dr. Nemény András polgármester: Köszönöm szépen tanácsnok úr, én is köszönöm mindenkinek a munkáját, és látom, hogy ez milyen hatalmas munka, mennyi apró részletből áll össze, és igaziból meg is van az eredménye, úgyhogy tényleg köszönettel tartozunk, és azt gondolom, hogy ezt honorálni is kell. Itt hallgatva tanácsnok urat, csak az merült fel bennem, hogy ezt egy sör mellett megbeszéljük, hogy hogyan lehet digitális ikreket létrehozni. Ez számomra egy rejtély, tudom, hogy mint kispapa ott volt a „születések fájá”-nak az elültetésénél, az még a hagyományos módon, ha jó tudjuk. Oké, ez a jövő nagy kérdése. Ilyen irányba megyünk. Czeglédy Csabát kérdezem. 

Dr. Czeglédy Csaba a Szociális és Lakás Bizottság elnöke: Tisztelt Polgármester Úr! Tisztelt Közgyűlés! Közben megkérdeztem, persze megtehettem volna előbb is. Tehát október 15-éig kell az utolsó idei részletet kifizetnünk,  1,6 milliárd Ft-ot. Én azt gondolom polgármester úr, hogy eléggé közelgő ez a határidő, én azt sem tartanám ördögtől valónak, hogyha polgármester úr összehívna egy rendkívüli közgyűlést, mondjuk október 11-re, azt sem tudom, hogy milyen napra esik, de október 15-e előtt, ugyanis, az a gond polgármester úr, hogyha október 15-én a hivatal elutalja a kivetés szerint ezt az 1,6 milliárd Ft-ot, akkor ebből már vissza nem fogunk kapni. Ezt kizártnak tartom polgármester úr, hogy befizetik a megyei jogú városok meg a nagyobb adófizetők ezt a pénzt, és akkor a kormány ebből nekiállna bármennyit is visszautalgatni. És nyilván az a menet, hogy ezt utána inkasszálja a Kincstár, tehát nem arról van szó, hogy egyébként ez a pénz ne kerülne befizetésre, de az inkasszált összeggel szemben egyébként meg akkor megnyílik a bírósági út, amit ugye fővárosi önkormányzat is egyébként alkalmazott, és ugye ott a bíróság pedig a végrehajtást felfüggesztette, így visszakapta a főváros, így ugye visszakapnánk ezt a pénzt. Ez nyilván egy szokatlan és atipikus lépés lenne a szombathelyi önkormányzattól, egyrészről a költségvetési osztály ne unatkozzon, neki minden év ugyanolyan, tehát van egy költségvetés, utána végre kell hajtani, tehát egyrészről egy kis izgalom nem árt a költségvetési osztálynak azt gondolom, de hogy ennél azért ez sokkal komolyabb, mert én polgármester úr régóta ülök a képviselői székben, ön is régóta koptatja itt a padokat, országgyűlési képviselőként is, ha elutaljuk az 1,6 milliárd Ft-ot, akkor erre utána már, elnézést a szóért, utána ezt már cseszhetjük, ebből mi már pénzt vissza nem fogunk kapni. És én azt gondolom, hogy igenis határozott lépéseket kell tenni, hogyha a következő hetek tárgyalásai eredménytelenné válnak, és a kormányzat is tudja az október 15-i határidőt, gyakorlatilag október 15-ével mindenki eleget tesz a szolidaritási adó fizetési kötelezettségnek, utána már csak a jövő évvel kell foglalkozni, csakhogy egyébként mi meg már folyószámlahitel-keretből kezdtünk el működni. Tehát igenis én azt kérem, ez nem egy határozati javaslat, a városvezetés fontolja meg, hogy arányosan, tehát ha csak 300 millió Ft-ot nem fizetünk be, mert igazságtalannak tartja a városvezetés, ezt ki kellene matekozni a csökkenő iparűzési adóbevétel arányában, ha ez 206 millió Ft, akkor 206, ha 410 millió Ft, akkor 410, mert ezt meg tudjuk utána indokolással a bíróság előtt védeni, hogy egyébként ez pedig igazságtalan, és egyébként pedig ellenkezik, amivel az Alkotmánybíróság is hivatkozik az Alaptörvény vonatkozó rendelkezésével. Aránytalan és vállalhatatlan terhet nem vehet a vállára a Szombathelyi Önkormányzat csak azért, hogy az ország működőképességét, ami szintén hitelből működik, egyébként a szombathelyi adófizetők biztosítsák úgy, hogy egyébként pedig tudjuk, hogy ezer sebből vérzik már minden a parkfenntartástól a közlekedéstől és mindenen át. Én a megfontolását kérem. 

Dr. Nemény András polgármester: Meg fogjuk fontolni. Ténylegesen előállt egy ilyen helyzet. Ha jól értem az Alkotmánybírósági döntésből az is következik, hogy nagyon gyorsan új szolidaritási hozzájárulásra vonatkozó törvényt kell hozni, ami szerintem októberben meg is kéne, hogy történjen, most nézem. De ennek van egy határideje is, ha akkor nem megy be, akkor ez nem történik meg. Szerintem ezért is akarnak ilyen gyorsan egyeztetni velünk. De hogyha ez rossz irányba megy, vagy nem úgy, akkor sok eszköz megfontolandó ebben az esetben. Már csak azért is, mert Stéger Gábor osztályvezető arcán abszolút látom, hogy unalmasak voltak az elmúlt évek, és szeretne egy kis izgalmat. Ezt sajnos csak így tudjuk prezentálni, de ez is több, mint a semmi. Köszönöm szépen a felvetést. Illés Károlynak adom meg a szót.

Illés Károly a Költségvetési Ellenőrző Szakmai Bizottság elnöke: Tisztelt Polgármester Úr! Tisztelt Közgyűlés! Tudtam, hogy Németh Ákos képviselőtársam nem a kérdésemre fog válaszolni, ezért is bátorkodtam elhagyni a termet, de egyébként nem is szóban kértem, hanem írásban, azt meg majd úgyis megkapom. De nem ezért kértem most szót, hanem nekem még mindig nem tiszta, ugye V. határozati javaslatként került kiosztásra az azbesztüggyel kapcsolatos döntésünk itt az új pályáztatás kapcsán, amihez egyébként kérdésemre nem kaptam egzakt választ, hogy akkor itt a kiírásban, vagy a szerződésben lesz arra utalás….

Mikrofon nélkül Dr. Károlyi Ákos jegyző: Igen, a szerződésben…

Illés Károly a Költségvetési Ellenőrző Szakmai Bizottság elnöke: hogy amennyiben az időjárás nem engedi, akkor ezt a megrendelő, mert úgy tudom, hogy az előzőben nem volt ilyen, és ez okozott problémát. Akkor ezt tisztáztuk, illetve, mi a IV-es határozati javaslat?

Mikrofon nélkül Dr. Károlyi Ákos jegyző: Az ki lett küldve, Bauhaus pályázat. 

Illés Károly a Költségvetési Ellenőrző Szakmai Bizottság elnöke: Azt nem találom, de akkor majd most megkeresem. 

Dr. Nemény András polgármester: Megvárhatjuk még a szavazás előtt, hogy megkapja.

Illés Károly a Költségvetési Ellenőrző Szakmai Bizottság elnöke: Hát háromról döntöttük, ez az V-ös és én a IV-est nem tudom, hogy melyik, azért kérdezem. 

Dr. Nemény András polgármester: Bocsánat, hogy ne legyen itt káosz, kérem, hogy képviselő úr, ha nem kapta meg eddig, akkor kapja meg. Ha megkapta, akkor nézze meg, hogy mi az, ha kérdés van, akkor adok plusz lehetőséget a kérdésre, hogy ne maradjon nyitott dolog. Egyebekben meg az én információim szerint a mostani elállásoknak nem a hőmérséklet volt az oka.

Illés Károly a Költségvetési Ellenőrző Szakmai Bizottság elnöke: Ja, ez a szám nélküli határozati javaslat, értem, akkor ez a IV-es. És így is lehet kezelni, köszönöm!

Dr. Nemény András polgármester: Az én információim szerint az elállás oka a mostani nyertes pályázóknál, meg a következőknél más akadályozó tényező volt, nem a hőmérséklet. Nem tudták volna megcsinálni, mert nem volt meg az a képességük, amivel, amikor bepályáztak akkor úgy számoltak, hogy meglesz. Ez az őszinte tudásunk, és ezt is tudom mondani. Ha azt meglett volna, akkor bevállalták volna minden körülmények között. Horváth Gábor képviselő úr. 

Horváth Gábor városi képviselő: Tisztelt Polgármester Úr! Tisztelt Közgyűlés! A szeptemberi 10-i rendkívüli közgyűlésen az azbesztüggyel kapcsolatban a kockázatok között az előterjesztésben lehetett olvasni, hogy legfeljebb, vagy legalább 30 %, és ez ügyben a minisztériumot megkeresték, hogy akkor nyilatkozzanak, hogy ez az önkormányzati önrész ez tényleg legfeljebb, vagy legalább, vagy egyébként ez hogy néz ki. Kaptunk-e erre valami írásos megerősítő választ? Nekem nagyon is érdekes ez a kérdéskör, mert tegnap egy videó feljött este a trombitás médiás személyiség lekapta a kormányülésről távozó Gajdos miniszterurat, és ő azt találta mondani ott zavarában, hogy ez a 3 milliárdos alap egyébként felülről nyitott. Én ezt nem tudom, hogy ez valóban így van-e, mert ugye én ezt máshol nem hallottam, csak miniszter úr szájából. És egyébként ő még ott azt találta mondani, mert fölhozta a kérdező a szombathelyi azbeszthelyzetet is, és a miniszter úr azt válaszolta, hogy nem tudja, hogy pályázott-e már Szombathely, hogy benyújtotta-e a pályázatot. Ugye úgy tudom, hogy október 16-ig van lehetőségünk pályázni, szóval ezekre a kérdésekre várnám a választ. A másik pedig az, hogy Czeglédy képviselő úr felvetését én maximálisan tudom támogatni, én azt gondolom, hogy a jópofizós, mézes-mázas hetek már rég elmúltak, és hogyha így áll hozzánk egyébként a kormányzat, hogy ez a legfeljebb, legalább 30 %, meg abszolút húzzák, mint a rétest, akkor valóban ezzel kell élnünk, hogy ezt az 1.600.000.000.- Ft-ot nem fizetjük be. Köszönöm szépen!

Dr. Nemény András polgármester: Köszönöm szépen! Kérdésére a válasz, ugye október 16-a a beadási határidő, de nem lesz előbb elbírálás, minthogy mindenki beadta a pályázatot, nem egy folyamatos elbírálás van, tehát semmilyen hátrányt nem szenvedünk, ha később adjuk be és pontosan a mostani közgyűlésen tárgyaltak miatt, hogy pontos összeget tudjunk mondani itt a második körös, a Szombathely többi területét érintő kérdésekben, ezért ezt meg fogjuk várni, mert nyilván egy beadás van, és hogyha az megtörténik, akkor utána már a mostani tudásunk szerint nem lehet. Ugye mi azt szerettük volna elérni, ez is egy javaslatunk volt a minisztérium felé, hogy ezt lehessen kitolni, hiszen később is jöhetnek olyan területek, amik érintettek, meg addig folyamatosan is jöhetnek ilyen területek, tehát ezért, ha a lakosság részéről jön valamilyen felvetés, akkor azért is jobb, ha minél később van, hiszen tulajdonképpen az még egy plusz nehézséget tud okozni annak a beadása. Tehát akkor fogjuk beadni, amikor már a legkomplexebb képünk van. És mi volt a másik, ja, a legfeljebb, legalább kérdése. Hát legfeljebb legalább 30 %-ot kell, ezt tudom így mondani. Nem kaptunk választ azóta sem a minisztériumtól, nemcsak ez az egy felvetésünk volt, hanem több értelmezési kérdés is volt, nem tudjuk még. Valószínűleg egy ilyen kis gyors mozgású önkormányzat gyorsabban tud, akár törvényjavaslatot is készíteni, hogyha az szükséges. Ez az eddigi tapasztalat. Jelentkezőt nem látok, a vitát lezárom. Szavazunk, és most a rendelet megalkotásáról szavazunk először, szavazunk most. 
Megállapítom, hogy a testület 11 igen, 0 nem, 5 tartózkodással – 2 képviselő távol van – elfogadta a javaslatot és az alábbi rendeletet alkotta:

Szombathely Megyei Jogú Város Önkormányzata Közgyűlésének
14/2026. (IX.25.) önkormányzati rendelete
az önkormányzat 2026. évi költségvetéséről szóló 3/2026. (II.27.) önkormányzati rendelet módosításáról
(A rendelet hiteles szövege a jegyzőkönyv mellékletét képezi.)

Dr. Nemény András polgármester: Most pedig a határozati javaslatok közül az első, ez a Bursa ösztöndíjrendszerhez kapcsolódó határozat, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
226/2026.(IX.24.) Kgy. számú határozat

1. Szombathely Megyei Jogú Város Közgyűlése egyetért azzal, hogy az Önkormányzat 2027. évben is csatlakozzon a hátrányos helyzetű felsőoktatási hallgatók, illetőleg felsőoktatási tanulmányokat kezdeni kívánó fiatalok támogatására létrehozott Ösztöndíjrendszerhez.

2. A Közgyűlés felhatalmazza a polgármestert a csatlakozásról szóló nyilatkozat aláírására.

3. A Közgyűlés egyetért azzal, hogy a kiírásra kerülő pályázatban a jövedelemhatár:
· 1-2 fős háztartás esetén 142.500, - Ft/fő, 
· 3 vagy több fős háztartás 85.500, -Ft/fő
összegben kerüljön meghatározásra azzal, hogy a kategóriánkénti jövedelemhatár 30 százalékkal magasabb, ha a pályázó árva vagy félárva, vagy gyermekét egyedül neveli, vagy fogyatékossággal élő.

A fenti feltételeknek megfelelő, azonos jövedelmi helyzetben lévő pályázók közül előnyt élvez az a pályázó:
· akinek a családjában az eltartottak száma három vagy annál több, vagy
· aki valamilyen krónikus betegségben szenved, rokkant, vagy családjában folyamatos ellátást igénylő beteg vagy rokkant személy van, vagy
· akinek eltartója/szülője álláskereső vagy öregségi nyugdíjban részesül, vagy
· aki gyermeket nevel, vagy
· aki lakóhelyén kívüli intézményben tanul, és nem részesül kollégiumi ellátásban.

4. A Közgyűlés felkéri a polgármestert, hogy gondoskodjon a pályázatnak az elfogadott feltételekkel történő kiírásáról és annak helyben szokásos módon történő megjelentetéséről. 

5. A Közgyűlés felkéri a polgármestert és a jegyzőt, hogy a pályázaton való részvételhez szükséges pályázati önrészt, az 5.000 Ft/fő/hónap összeget, mindösszesen 2.000.000,- Ft-ot az önkormányzat 2027. évi költségvetésében szerepeltessék.

Felelősök:	Dr. Nemény András, polgármester 
		Dr. László Győző, alpolgármester
		Dr. Károlyi Ákos, jegyző 
		/A végrehajtás előkészítéséért:
		Vinczéné Dr. Menyhárt Mária, az Egészségügyi és Közszolgálati Osztály vezetője, 
Stéger Gábor, a Közgazdasági és Adó Osztály vezetője/

Határidő: 	2026. szeptember 30. /1. 2. és 3. pont vonatkozásában/
		2026. október 5. /4. pont vonatkozásában/
		2027. évi költségvetés elfogadása /5. pont vonatkozásában/ 

Dr. Nemény András polgármester: A II. határozati javaslatunk a városi pedagógiai asszisztens státuszra vonatkozó határozati javaslat, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
227/2026. (IX.24.) Kgy. számú határozat

Szombathely Megyei Jogú Város Közgyűlése egyetért azzal, hogy a Szombathelyi Donászy Magda Óvoda városi pedagógiai asszisztens státusza 2026. október 1. napjától a Szombathelyi Maros Óvodába kerüljön áthelyezésre, így a Szombathelyi Donászy Magda Óvoda létszám-előirányzatát 23 fő helyett 22 főben állapítja meg, a Szombathelyi Maros Óvoda létszám-előirányzata pedig 15 főről 16 főre változik.

Felelős:              Dr. Nemény András polgármester
		Dr. László Győző alpolgármester
		Dr. Horváth Attila alpolgármester
		Dr. Károlyi Ákos jegyző
		/a végrehajtás előkészítéséért: 
		Vinczéné Dr. Menyhárt Mária, az Egészségügyi és Közszolgálati Osztály vezetője
		Stéger Gábor, a Közgazdasági és Adó Osztály vezetője
		Sebestyénné Pethő Andrea, a Szombathelyi Köznevelési GAMESZ igazgatója/

Határidő:	2026. szeptember 30.

Dr. Nemény András polgármester: A III. határozati javaslatunk egy pályázathoz szükséges önerő biztosítása, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
228/2026. (IX.24.) Kgy. sz. határozat

Szombathely Megyei Jogú Város Közgyűlése utólagosan egyetért a PPPA FuoriLuogo projekt beadásával, egyúttal felkéri a polgármestert nyertes pályázat esetében a szükséges dokumentumok aláírására és a 15 %-os mértékű, azaz 15 488 EUR önerő biztosítására.

Felelős:		Dr. Nemény András polgármester
            		Dr. Horváth Attila alpolgármester
            		Dr. Károlyi Ákos jegyző
             		/A végrehajtás előkészítéséért: 
              		 dr. Gyuráczné dr. Speier Anikó, a Városüzemeltetési és Városfejlesztési Osztály vezetője
		Stéger Gábor, a Közgazdasági és Adó Osztály vezetője/

Határidő: 	azonnal

Dr. Nemény András polgármester: A következő határozati javaslatunk, ez a kiosztott, ugye ez a Bauhaus felhívás, amiről beszéltünk az előbb, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
229/2026. (IX. 24.) Kgy. számú határozat

Szombathely Megyei Jogú Város Közgyűlése egyetért az EIT New European Bauhaus felhívásra benyújtani tervezett pályázat tartalmával azzal, hogy az önerő biztosítása többlet költségvetési forrást nem igényel, az természetbeni hozzájárulással történik.
A Közgyűlés felhatalmazza a polgármestert a pályázat benyújtására, nyertes pályázat esetén a megvalósításhoz szükséges dokumentumok aláírására. 

Felelős: 	Dr. Nemény András polgármester
	Dr. Horváth Attila alpolgármester
	Dr. Károlyi Ákos jegyző
	(A végrehajtásért: 
	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Stéger Gábor, a Közgazdasági és Adó Osztály vezetője)
	
Határidő:	2026. szeptember 30.

Dr. Nemény András polgármester: Most a kiosztott határozati javaslat, ez az V., ez pedig amiről beszéltünk, az azbeszttel érintett területek lefedését, a város többi részét érintő területeknek a lefedéséhez kapcsolatos mostani döntésünk, amiről elég hosszan beszéltünk a vállalkozási szerződés megkötéséről, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
230/2026. (IX.24.) Kgy. sz. határozat

Szombathely Megyei Jogú Város Közgyűlése megismerte a 110 darab, közforgalom előtt nyitva álló, azbeszttel szennyezett területek felületi zárásával kapcsolatos szóbeli tájékoztatót, és annak alapján az alábbi döntéseket hozza: 

1. felhatalmazza a polgármestert, hogy a második körös versenyeztetési eljárás során legkedvezőbb érvényes ajánlatot adó gazdasági szereplővel a vállalkozási szerződést megkösse, amennyiben a szerződés megkötéséhez szükséges pénzügyi szükséglet nem haladja meg a 213/2026. (IX.10.) Kgy. sz. határozatban már jóváhagyott fedezetet,
1. amennyiben a szerződés megkötéséhez szükséges pénzügyi szükséglet meghaladja a 213/2026. (IX.10.) Kgy. sz. határozatban már jóváhagyott fedezetet, úgy a Közgyűlés felkéri a polgármestert, hogy a fedezet biztosítására vonatkozó javaslatot terjessze a közgyűlés elé. 

Felelős:            	Dr. Nemény András polgármester
                	Dr. Károlyi Ákos jegyző
             		/A végrehajtás előkészítéséért: 
             		dr. Gyuráczné dr. Speier Anikó, a Városüzemeltetési és Városfejlesztési Osztály vezetője
               	Stéger Gábor, a Közgazdasági és Adó Osztály vezetője/

Határidő: 	azonnal

     
Dr. Nemény András polgármester:  Azt nézem, hogy állunk időben, én a cégvezetőket még, hogyha itt vannak, nem akarnám arra kényszeríteni, hogy visszajöjjenek, úgyhogy a következő napirendi pontot is meg fogjuk tárgyalni. 

            
4./	Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára 
  Előadók:	Dr. Nemény András polgármester
		Dr. László Győző alpolgármester
		Dr. Horváth Attila alpolgármester
		Horváth Soma alpolgármester
 Meghívottak:	Kovács Cecília, a SZOVA NZrt. vezérigazgatója és a SZOVA Szállodaüzemeltető Kft. ügyvezetője
		Jákfalviné Dankovics Lívia, a Szombathelyi Sportközpont és Sportiskola Kft. ügyvezetője
		Krenner Róbert, a VASIVÍZ ZRt. vezérigazgatója
Molnár Miklós, a Szombathelyi Távhőszolgáltató Kft. ügyvezetője 
Horváth Zoltán, az AGORA Savaria Kulturális és Médiaközpont NKft. ügyvezetője
		Németh Klára, a FÉHE Fogyatékossággal Élőket és Hajléktalanokat Ellátó Közhasznú NKft. ügyvezetője
		Szabó Tibor András, a Weöres Sándor Színház NKft. ügyvezetője 
		Dr. Kovácsné Takács Klaudia, a Savaria Városfejlesztési NKft. ügyvezetője
Grünwald Stefánia, a Savaria Turizmus NKft. ügyvezetője
Szabó Erika, a Vas Megyei Temetkezési Kft. ügyvezetője
Keringer Zsolt, a Haladás 1919 Labdarúgó Kft. ügyvezetője

Dr. Nemény András polgármester: A következő napirendnél Horváth Soma alpolgármester úrnak adom meg a szót.

Horváth Soma alpolgármester: Tisztelt Polgármester Úr! Tisztelt Közgyűlés! Nagyon rövid leszek. Az AGORA Savaria Kulturális és Médiaközpont NKft. az elmúlt években számos díjban részesült, 2024-ben és 2026-ban az egyik legmagasabb közművelődési díjat kapta meg a kormányzattól és számos pályázaton is sikeresen indultak és azt gondolom, hogy nagyon komoly zászlóshajója a város kulturális életének. Ezt nagyon köszönjük az AGORA munkatársainak és a csapatkapitányuknak, Horváth Zoltánnak, aki már doktor is, úgyhogy ehhez is gratulálunk, épp a napokban kapta meg ezt a címet, és az ő ügyvezetővé választásáról döntenénk, hiszen ugye ez lejár az év végével. Azt gondolom, hogy nem is volt az kérdés, hogy mivel jogszabályváltozás történt két évvel ezelőtt, hogy nem pályázatot írunk ki, hanem kezdeményezzük a kulturális miniszternél, Tarr Zoltánnál Dr. Horváth Zoltán meghívását, ami meg is történt. A miniszter úr ezt jóváhagyta, úgyhogy amennyiben úgy döntünk, és kérem a közgyűlést, hogy döntsünk így az elmúlt évek munkáját értékelve, hogy Dr. Horváth Zoltánt válasszuk meg az AGORA ügyvezetőjének a következő 3 évben. És szeretettel köszöntöm Szabó Tibor direktor urat, itt is hangozzon el, hogy a Weöres Sándor Színház csak ebben a hónapban 5 díjban részesült, legutóbb tegnap este, az egyik művész Gyulai-Zékány István lett azt hiszem, Junior Prima díjas. De én azért szeretném kiemelni azt, hogy a legjobb kőszínházi előadás lett a Takarásban a Színikritikusok Céhe alapján, ami egy nagyon komoly elismerés. Hát én az egész évadra ilyen díjesőt kívánok, és jó munkát kívánok önöknek! Köszönöm!

Dr. Nemény András polgármester: Köszönöm szépen alpolgármester úrnak! Emlékszem, amikor a darabnak a bemutatóján még igazgató úrral az aulában találkoztunk és beszéltünk és akkor mondta, hogy nagyon jó darab, nagyon jó darab, de azért lehet, hogy lesz aki hazamegy közben, vagy ki tudja, hogy mi lesz, lehet, hogy nem is volt szünet, most nem is jut eszembe, de hogy kérdéses lesz, hogy ki hogy fogja bírni, de az igazán jó darabok már csak ilyenek, és azt gondolom, hogy ez tényleg egy nagyon jól sikerült darab, úgyhogy én is szívből gratulálok igazgató úrnak és az egész csapatnak, aki létrehozta ezt a darabot, rendezőstől, színészestől mindenkinek. Az AGORÁ-val kapcsolatban meg őszintén szólva én nem Horváth Zoltánt javaslom AGORA vezetőnek, hanem Dr. Horváth Zoltánt. Néztem, hogy valami rémület van-e a szemében, de semmi nem volt a szemében. Neki szintén gratulálok az eddigi munkájához, szerintem kiválóan végezte végig, amióta ő az igazgató, és az a sok díj mutatja, de nemcsak az, hanem ahogy én látom, ahogyan állnak a munkatársak minden alkalommal újra és újra az újabb feladatokhoz. Azokhoz is, amik már évről-évre ismétlődnek, és ott nyilván nehezebb motivációt találni, de úgy látom, hogy mindig sikerül, és azok is, amik újak, úgyhogy köszönöm szépen a munkáját és én is jó szívvel fogom javasolni a közgyűlésnek az elfogadását. És ugyanígy tudok tenni egyébként Molnár Miklós esetében is, aki a Távhő, és én azt láttam, hogy az ő működése alatt a Távhő nemcsak hogy a szokásos működési feladatokat tudja ellátni, hanem olyan igazi nehéz kihívásoknál is extrán megfelelt, mint mondjuk ez a gumihelyzet. Érdekesen nézett rám Németh Ákos, de tudjuk, hogy miről beszélünk és azt pedig szerintem nagyon kevés cégvezető tudta volna így lehozni, ahogy Molnár Miklós ezt nem tudta tenni abban a helyzetben egyébként, ami az előző kormányzat idején volt ráadásul, így, hogy nem sérült se a Távhő, se Szombathelynek az érdeke, úgyhogy én jó szívvel javaslom a folytatásra őt is. Czeglédy Csaba akar hozzászólni.

Dr. Czeglédy Csaba a Szociális és Lakás Bizottság elnöke: Köszönöm szépen Polgármester úr! Tisztelt Közgyűlés! Hogyha én sokáig kedves vagyok, az nekem nagyon egy ilyen komfortzónán kívüli helyzetet teremt, úgyhogy most jöjjön a nem kedves része a mai felszólalásomnak. Danka Lajos képviselőtársam az egyik bűnös benne, ugyanis ő emlékeztetett arra, hiszen betöltötte a 65. életévét, és nyugdíjba vonult, vagy hát nyugdíjas kort elérte, és hát ő például szeretne tovább tanítani, de azért nem örülnének neki, és lehet, hogy kénytelen majd a tanítást befejezni. De ugye itt pont a 65. életévnek az elérése a hangsúlyos, ugyanis, hát ugye ezt a napirendet nem tudjuk ezen személyiségi jog érintése nélkül tárgyalni, de Molnár Miklós betölti, ha jól tudom a jövő év elején a 65. életévét. És nagyon sokat tett Molnár Miklós a városunkért, sokan méltán feldicsérhetik és méltathatják az ő munkáját, Távhő ügyvezetőként egyébként tette a dolgát, de én azok közé tartozok, lehet, hogy egyedül maradok ezzel, hogy én boldog nyugdíjas éveket kívánnék már Molnár Miklósnak, és szerintem ráférne az ő mentális egészségére is, hogy boldog nyugdíjas éveket töltsön. Ugye 3 év szerepel az előterjesztésben, ez a 3 év messze túlnyúlik a nyugdíjkorhatár elérésén, úgyhogy az én módosító javaslatom, hogy 1 évre nevezzük csak ki az ügyvezetőt, és találjuk meg az utódját. Semmi nem indokolja egyébként, hogy valaki a nyugdíj korhatár betöltését követően is ügyvezetői pozíciót töltsön be. Van a Távhőnél is, meg egyébként a városban is meg a város környékén is még kiváló szakember, aki ezt a munkát el tudja végezni, úgyhogy én azok közé tartozok, aki boldog nyugdíjas éveket kíván a Molnár Miklósnak. Ha egyedül maradok ezzel a közgyűlésben, akkor ez nyilván, nem akarom a dolgot elviccelni, de én azt gondolom, hogy vannak újrahasznosított emberek Szombathely közéletében és nem baj, ha közülük minél többen nyugdíjba vonulnak. 

Dr. Nemény András polgármester: Köszönöm szépen elnök úrnak a javaslatát. Én úgy emlékszem, hogy ezt a vitát már egyszer lejátszottuk Jordán Tamás esetében, aki már szerintem bőven a 65 fölött volt, amikor a Közgyűlés előtt ezt a vitát lefolytattuk. És hát szerintem még elég sok példát tudnánk mondani erre. Én azt gondolom, hogy valaki vagy jó, vagy nem jó. Ha jól végzi a munkáját, akkor nem a kor számít, de nem akarok most több példát keresni, de nyilván tudnék még jó sokat találni. Úgyhogy én ezt nem javaslom. Óvodavezetők esetében is volt ilyen típusú felvetés, vagy kérdés, de elég nagy felháborodás lett volna, ha sikeres, népszerű és egyébként nagyon jó óvodavezetőket csak azért cseréltük volna le, mert éppen átváltottuk volna. Nem mindenki ért ezzel egyet kétségtelen, ez egy felvethető kérdés, nálunk is tudom, hogy van ilyen felvetés, vagy volt a múltban, amikor ilyen helyzet állt elő, ebben az esetben én azt mondom, hogy ne gondolkozzunk, a 3 évet fogadjuk el. Azt hiszem, hogy Illés Károly a boldog nyugdíjasévek kívánó csapatát akarja erősíteni?

Illés Károly a Költségvetési Ellenőrző Szakmai Bizottság elnöke: Köszönöm a szót Polgármester úr! Tisztelt Közgyűlés! Én egy kicsit másról szerettem volna beszélni a napirend kapcsán. Ugye az előző napirendnél tárgyaltuk, hogy milyen gazdasági helyzet van nemcsak városunkban, hanem országosan is, egyébként globálisan is. Úgyhogy ebből kifolyólag itt a cégvezetők bérfejlesztése kapcsán nekem azért vannak fenntartásaim. Abszolút nem indokolja semmi azt, hogy jelen pillanatban 15 %-os bérfejlesztést hajtsunk végre a cégvezetők tekintetében. Ez nem áll fenn a dolgozók tekintetében, ott igenis javasolnám, hiszen a munkavállalók tekintetében ez fontos lenne. Viszont ismerve a magyarországi piaci helyzetet, látni, hogy nagyon sok cégnél, KKV-nál is egyébként, nagyvállalatoknál is sok esetben bér- illetve létszám stop lépett életbe, sajnos a gazdasági helyzet ezt indukálja, illetve indokolja. Úgyhogy én a részemről, illetve részünkről a bérfejlesztéseket nem fogjuk támogatni. Egy-két cégre kitérve, Temetkezési Kft. beszámolóját ismerve és a felügyelőbizottság tagja tájékoztatott róla, hogy a Temetkezési Kft. saját tőkéje folyamatosan csökken, kevesebb megrendelésük volt az idei év folyamán, illetve az önkormányzati finanszírozás nagyon hiányzik, úgyhogy felhívnám a városvezetés figyelmét, hogy hosszú távon ez így nem fenntartható, igenis támogatni kell majd a Temetkezési Kft. további működését a jövőben. A SZOVÁ-val kapcsolatban lenne még, hát a hulladékgazdálkodás sajnos látható, tapasztalható, hogy a mai napig nem oldódott meg, folyamatosan fennálló problémák vannak, folyamatos zavarok vannak a gépjárművekkel. Én innen is meg szeretném köszönni egyébként a munkavállalóknak a munkáját, akik az én körzetemben is dolgoznak, becsületesen, tényleg azt mondom, hogy egyébként a kötelességüket meghaladva végzik munkájukat, hisz sokszor olyan tevékenységet is végeznek, amit szerintem a munkáltató el sem rendelhetne nekik akárcsak a súlyból kifolyólag. De le a kalappal elöttük és hát kitartást nekik. Úgyhogy ők igen, ők megérdemlik a bérfejlesztést, nem pedig a vezetőik. Illetve a SZOVÁ-ról még annyit, hogy azért látható a beszámolójukból, hogy az idei évet a tavalyi év hozza. Tehát, ha a tavalyi évben a kormányablak értékesítés nem történik meg, akkor az idei évben bajban vannak. Ugye ennek az értékesítése hozza nagyjából a fedezetét is a kötvénytörlesztési kötelezettségnek is az idei, illetve a jövő év tekintetében, vagy hát részben. Tehát a működése továbbra sem mondható stabilnak, ami egyébként ki is derül, meg le is van írva a beszámolóban, én úgy gondolom, hogy ott is komoly változtatásokra van szükség, de ezt már többször felvetettük. Köszönöm szépen!

Dr. Nemény András polgármester: Köszönöm képviselő úr! Nincs egy általános cégvezetői emelés, itt egy felzárkóztatás van két cégvezető esetében, akik nem kaptak korábban emelést, igazából most érjük el azt, amit más cégvezetőknél már korábban meghoztunk döntést. Ha korábban meghoztuk volna, akkor most fel sem merült volna, tehát jelen pillanatban mindössze erről beszélünk. És így is vannak olyan cégvezetőink, akik még maradtak a korábbi bérnél, mert azok esetében gondolkoztunk így, akik nemrég óta cégvezetők, és azért a bérért vállalták, amiért annak idején megszavaztuk őket, itt nem javasoltunk emelést. Azt gondolom, hogy akik nagyon régóta, 7 éve is cégvezetők, abban az esetben pedig ez megérdemelt, és egyáltalán nem magas összegekről beszélünk. Tehát ha megnézzük, más városokban mennyit keresnek a cégvezetők, ennél többet keresnek jóval, tehát ez nem az az összeg, amiről beszélünk, ami azt gondolom, hogy közfelháborodást keltene, hogy miért van emelés, ez egy hozzáigazítás ennek a két cégnek az esetében. Horváth Gáboré a szó.

Horváth Gábor városi képviselő: Köszönöm a szót Polgármester. Tisztelt Közgyűlés! Meglepődtem, amikor azt tetszett mondani, hogy Horváth Zoltánt nem támogatja, de aztán lehullt a lepel, hogy Dr. Horváth Zoltán, innen is gratulálunk a doktorijához, de én azt gondoltam, hogy kicsit hátrébb nézek e mögé, lehet, hogy azért nem teljesen ennyire őszinte, hiszen én úgy tudom, hogy az AGORA gazdasági társaságnak a gazdasági vezetője Rápli Róbertnek az asszisztense, és a választókerületben is dolgozik a TISZÁ-ban. Tehát mondhatom azt is, hogy a TISZÁ-sok már az AGORA gazdasági vezetésében vannak. Vagy mondhatom azt is, hogy a médiára is ráhatásuk van, mert látom azt, hogy a Savaria Fórum elég jelentősen eltolódott. A másik, amivel folytatnám a SZOVÁ-val kapcsolatban jól látható, hogy 3 és fél milliárdos az a svájci frank alapú kötvényteher, ami még nyomja a SZOVA vállát. Azt szeretném megkérdezni polgármester úrtól, sőt javaslom is, hogy ha létrejön a találkozás az új miniszter úrral, akkor kezdeményezzen egyeztetést azzal kapcsolatban, hogy ezt a 3 és fél milliárdos kötvényterhet vállalja át a Magyar Állam, hiszen ez nagy segítség lenne nekünk. Vagy egyébként a szolidaritási adó, ha itt maradna, abból ezt lehetne finanszírozni, hogy ezt megengedi-e a kormányzat egyébként? Azt gondolom, hogy mindenképpen a SZOVÁ-nak az egyik feneketlen kutja ezt a kötvényteher, amit nagyon régóta, évtizedek óta cipelünk. És csatlakoznék Czeglédy képviselőtársam mellé, hát a boldog nyugdíjasévek azt hiszem, hogy nagyon jót tesznek mindenkinek, és hallottam egy olyant, hogy egyébként a Városstratégiai Bizottság ülésén Molnár Miklós élete párja, gyermeke anyja is megszavazta azt az előterjesztést, hogy maradjon még állományban, tehát ő nem szeretné, hogy nyugdíjas lenne élete párja, tehát ez is egy konfliktushelyzet, ha ilyen humorosan felvethetem ezt, de én azt gondolom, hogy mindenképpen az lenne jó a Távhőnek, ha új vezetés lenne. Köszönöm szépen!

Dr. Nemény András polgármester: Köszönöm szépen, ezt is egy véleménynek vesszük természetesen. Amit felvetett az AGORÁ-val kapcsolatban, és a Savaria Fórum esetében, ezt a szót használta, hogy eltolódott, én semmilyen módon nem érzékeltem, de nyilván máshogy vagyok erre érzékeny, de szerintem ez inkább ott látszana, ha mondjuk a Fidesz képviselőinek lenne bármilyen olyan véleménye, javaslata, amit tudatni szeretnének a szombathelyiekkel, és nem kerülne be. És azt gondolom, hogy ilyen nincs, de hogyha van, akkor szóljanak, mert számomra is ez abszolút fontos, hogy az ellenzék teljesen teret kapjon minden kezdeményezéssel és javaslattal. Szerintem a sajtótájékoztatónak az anyaga is bekerül, meg ami a közgyűlés után van, meg minden más, de hogyha nem így lenne, akkor jelezzék, mert szeretnénk, hogy teljesen transzparensen működjünk ebben, de én nem láttam eddig erre utaló jelet, természetesen a jövőbe nem látok. Ami pedig, jól értettem Rápli Róbert asszisztense? Azt mondta a képviselő úr. Politikai alapon biztosan nem különböztetünk. Tehát, hogy egyes cégekben dolgozóknak milyen a politikai gondolatvilága, esetleg melyik pártot támogatják, vagy melyiknek tagjai, arról én csak akkor tudok, ha valaki mondjuk megnyilvánulna a közéletben, de ilyent nem láttam, hiszen ugye erre van egy szabályzatunk, hogy cégvezetők milyen módon nem nyilvánulhatnak meg politikai témákban. Cégvezetők esetében nem láttam ilyent, hogy megtörtént volna. Voltak korábban véleményes esetek, de az AGORA esetében nem. Tehát, az, hogy önmagában valaki az országgyűlési képviselő úrnak az asszisztense és egy cégben dolgozik, az nem kizáró ok. Munkavállalóként dolgozik, itt meg talán gazdasági vezető, vagy valami ilyesmi a státusza, itt az a kérdés, hogy jól végzi a munkáját, vagy nem jól végzi a munkáját. Ügyvezető úr arról tájékoztatott eddig, hogy mindenki jól végezte a munkáját az AGORÁ-ban, időnként el is tudok menni, főleg év végén, és ezt látom is. Én azt gondolom, hogy ez így rendben van. Mindaddig, amíg ez nem sérti azokat az elveket, amiket együtt meghatároztunk, ami a cégvezetőkre vonatkozik, de nyilván egy cégnek a másik vezetője számára is valamilyen szempontból íratlan előírások, addig én nem gondolom, hogy ebben bármi probléma is lenne. De hogyha ilyen lesz, akkor jelezzék természetesen. Köszönöm szépen, további jelentkezőt ne, látok, a vitát lezárom. 
Czeglédy Csabának van egy módosító javaslata, miszerint Molnár Miklós ügyvezető ne 3 évre, hanem csak 1 évre kerüljön kinevezésre, erről szavazunk most.
Megállapítom, hogy a testület 4 igen, 7 nem, 4 tartózkodással – 1 képviselő nem vett részt a szavazásban és 2 képviselő távol van – nem fogadta el ezt a módosító javaslatot, így rátérünk a rendes szavazásokra. 


Dr. Nemény András polgármester: I. határozati javaslatunk az AGORA I. félévi beszámolója, erről szavazunk most. 
Megállapítom, hogy a testület 12 igen, 0 nem, 4 tartózkodással – 2 képviselő távol van – elfogadta a javaslatot és a következő határozatot hozta:


231/2026. (IX.24.) Kgy. számú határozat

Szombathely Megyei Jogú Város Közgyűlése az AGORA Savaria Kulturális és Médiaközpont Nonprofit Kft. 2026. I. félévi beszámolóját elfogadja.

Felelős:		Dr. Nemény András polgármester
	Horváth Soma alpolgármester
		Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Dr. Horváth Zoltán, a társaság ügyvezetője)

Határidő:	azonnal

Dr. Nemény András polgármester: A II. határozati javaslatunk a FÉHE I. félévi beszámolója, erről szavazunk most. 
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
232/2026. (IX.24.) Kgy. számú határozat

Szombathely Megyei Jogú Város Közgyűlése a FÉHE Fogyatékossággal Élőket és Hajléktalanokat Ellátó Közhasznú Nonprofit Kft. 2026. I. félévi beszámolóját elfogadja.

Felelős:		Dr. Nemény András polgármester
	Dr. László Győző alpolgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Németh Klára, a társaság ügyvezetője)

Határidő:	azonnal

Dr. Nemény András polgármester: III. határozati javaslatunk a Savaria Városfejlesztési Kft. beszámolójának elfogadása, erről szavazunk most.
Megállapítom, hogy a testület 11 igen, 0 nem, 5 tartózkodással – 2 képviselő távol van – elfogadta a javaslatot és a következő határozatot hozta:
233/2026. (IX.24.) Kgy. számú határozat

Szombathely Megyei Jogú Város Közgyűlése a Savaria Városfejlesztési Nonprofit Kft. 2026. I. félévi beszámolóját elfogadja.

Felelős:		Dr. Nemény András polgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Dr. Kovácsné Takács Klaudia, a társaság ügyvezetője)

Határidő:	azonnal

Dr. Nemény András polgármester: Jön a IV. határozati javaslat, ez a SZOVA I. félévi beszámolója, erről szavazunk most.
Megállapítom, hogy a testület 11 igen, 0 nem, 5 tartózkodással – 2 képviselő távol van – elfogadta a javaslatot és a következő határozatot hozta:

234/2026. (IX.24.) Kgy. számú határozat

1. Szombathely Megyei Jogú Város Közgyűlése a SZOVA Szombathelyi Vagyonhasznosító és Városgazdálkodási Nonprofit Zrt. 2026. I. félévi beszámolóját 2,721 milliárd forint árbevétellel, 470 millió forint üzemi és 484 millió forint adózott nyereséggel elfogadja.

2. Szombathely Megyei Jogú Város Közgyűlése – a 2026. I. félév során felmerült tényinformációk és a társaság gazdálkodási helyzete alapján – a SZOVA Nonprofit Zrt. 2026. évi üzleti tervében szereplő beruházási terv módosítását a 2026. I. félévi beszámoló 9. számú mellékletben foglalt tartalommal jóváhagyja és elfogadja.

Felelős:		Dr. Nemény András polgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Kovács Cecília, a társaság vezérigazgatója)

Határidő:	azonnal

Dr. Nemény András polgármester: V. határozati javaslat, a Vas Megyei Temetkezési Kft. beszámolójának az elfogadása, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
235/2026. (IX.24.) Kgy. számú határozat

Szombathely Megyei Jogú Város Közgyűlése a Vas Megyei Temetkezési Kft. 2026. I. félévi beszámolóját elfogadja.

Felelős:		Dr. Nemény András polgármester
	Horváth Soma alpolgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Szabó Erika, a társaság ügyvezetője)

Határidő:	azonnal

Dr. Nemény András polgármester: VI. határozati javaslat a Weöres Sándor Színház I. félévi beszámolója, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
236/2026. (IX.24.) Kgy. számú határozat

Szombathely Megyei Jogú Város Közgyűlése a Weöres Sándor Színház Nonprofit Kft. 2026. I. félévi beszámolóját elfogadja.

Felelős:		Dr. Nemény András polgármester
	Horváth Soma alpolgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Szabó Tibor András, a társaság ügyvezetője)

Határidő:	azonnal

Dr. Nemény András polgármester: VII. határozati javaslat, a Savaria Turizmus Kft. I. félévi beszámolója, erről szavazunk most. 
Megállapítom, hogy a testület 12 igen, 0 nem, 4 tartózkodással – 2 képviselő távol van – elfogadta a javaslatot és a következő határozatot hozta:
237/2026. (IX.24.) Kgy. számú határozat

1. Szombathely Megyei Jogú Város Közgyűlése a Savaria Turizmus Nonprofit Kft. 2026. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje. 

Felelős:		Dr. Nemény András polgármester
	Horváth Soma alpolgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Grünwald Stefánia, a társaság ügyvezetője)

Határidő:	a társaság taggyűlése

Dr. Nemény András polgármester: VIII. határozati javaslat, a Szombathelyi Távhőszolgáltató Kft. I. félévi beszámolója, erről szavazunk most.
Megállapítom, hogy a testület 12 igen, 0 nem, 4 tartózkodással – 2 képviselő távol van – elfogadta a javaslatot és a következő határozatot hozta:
238/2026. (IX.24.) Kgy. számú határozat

1. Szombathely Megyei Jogú Város Közgyűlése a Szombathelyi Távhőszolgáltató Kft. 2026. I. félévi beszámolóját elfogadásra javasolja a társaság taggyűlésének.

2. A Közgyűlés felhatalmazza a SZOVA Nonprofit Zrt. vezérigazgatóját, hogy a társaság taggyűlésén a fenti döntést képviselje.

Felelős:		Dr. Nemény András polgármester
	Horváth Soma alpolgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Molnár Miklós, a Szombathelyi Távhőszolgáltató Kft. ügyvezetője
Kovács Cecília, a SZOVA Nonprofit Zrt. vezérigazgatója)

Határidő:	a társaság taggyűlése

Dr. Nemény András polgármester: IX. határozati javaslat, a VASIVÍZ ZRt. I. félévi beszámolójának az elfogadása, erről szvazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
239/2026. (IX.24.) Kgy. számú határozat

1. Szombathely Megyei Jogú Város Közgyűlése a VASIVÍZ ZRt. 2026. I. félévi beszámolóját elfogadásra javasolja a társaság közgyűlésének.

2. A Közgyűlés felhatalmazza a polgármestert, hogy a társaság közgyűlésén a fenti döntést képviselje. 
Felelős:		Dr. Nemény András polgármester
	Horváth Soma alpolgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Krenner Róbert, a társaság vezérigazgatója)

Határidő:	a társaság közgyűlése

Dr. Nemény András polgármester: X. határozati javaslatunk a SZOVA Szállodaüzemeltető Kft. I. félévi beszámolója, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
240/2026. (IX.24.) Kgy. számú határozat

Szombathely Megyei Jogú Város Közgyűlése a SZOVA Szállodaüzemeltető Kft. 2026. I. félévi beszámolóját elfogadásra javasolja a társaság alapítójának.

Felelős:		Dr. Nemény András polgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Károlyi Ákos, a SZOVA Nonprofit Zrt. Igazgatóságának elnöke
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Kovács Cecília, a társaság ügyvezetője)

Határidő:	azonnal

Dr. Nemény András polgármester: XI. határozati javaslat, Grünwald Stefánia munkabére, ahogyan szerepelt az előbbiekben, kerüljön megemelésre, erről szavazunk most.
Megállapítom, hogy a testület 11 igen, 0 nem, 5 tartózkodással – 2 képviselő távol van – elfogadta a javaslatot és a következő határozatot hozta:
241/2026. (IX. 24.) Kgy. sz. határozat

1. Szombathely Megyei Jogú Város Közgyűlése úgy dönt, hogy Grünwald Stefánia, a Savaria Turizmus Nonprofit Kft. ügyvezetője havi bruttó munkabére 2026. október 1. napjától 1.150.000,-Ft-ban kerüljön megállapításra. 

2. A Közgyűlés felhatalmazza a polgármestert, hogy a társaság taggyűlésén a fenti döntést képviselje. 

3. A Közgyűlés felhatalmazza a polgármestert, hogy az 1. pontban foglaltaknak megfelelően a munkaszerződés módosítását aláírja.

Felelős:		Dr. Nemény András polgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

Határidő:	a társaság taggyűlése


Dr. Nemény András polgármester: XII. határozati javaslat, ez a Viktoria Football Club 1 %-os üzletrészének az adásvétele, ami a Schäfer András részére történő átruházás tudomásulvétele, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:

242/2026. (IX. 24.) Kgy. sz. határozat

Szombathely Megyei Jogú Város Közgyűlése a Viktoria Football Club Szombathely végelszámolással történő, jogutód nélküli megszűnését, valamint a Haladás 1919 Labdarúgó Kft.-ben meglévő 1 db 1 %-os, 30.000,- Ft névértékű üzletrészének Schäfer András részére történő átruházását tudomásul veszi. 
A Közgyűlés felhatalmazza a polgármestert, hogy a társasági szerződés módosítását aláírja. 

Felelős:		Dr. Nemény András polgármester
		Dr. Horváth Attila alpolgármester
 	 Dr. László Győző alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
Keringer Zsolt és Martin Dellenbach, a társaság ügyvezetői) 

Határidő:	azonnal

Dr. Nemény András polgármester: XIII. határozati javaslat, Dr. Horváth Zoltán megválasztása az AGORA vezetőjének, erről szavazunk most.
Megállapítom, hogy a testület 12 igen, 0 nem, 4 tartózkodással – 2 képviselő távol van – elfogadta a javaslatot és a következő határozatot hozta:
243/2026. (IX. 24.) Kgy. sz. határozat

1./ Szombathely Megyei Jogú Város Közgyűlése a miniszter előzetes engedélyével a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 94. § (3) bekezdése szerinti meghívásos eljárás alkalmazásával az AGORA Savaria Kulturális és Médiaközpont Nonprofit Kft. ügyvezetőjének 2027. január 1. napjától 2029. december 31. napjáig terjedő határozott időtartamra Dr. Horváth Zoltánt választja meg, havi bruttó 1.150.000 Ft személyi alapbér mellett. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra. 

2./ A Közgyűlés felhatalmazza a polgármestert, hogy az ügyvezetővel a munkaszerződést megkösse, valamint a társaság Alapító Okiratának módosítását aláírja. 

Felelős:	Dr. Nemény András polgármester
		Horváth Soma alpolgármester
		Dr. Károlyi Ákos jegyző
(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
Vinczéné Dr. Menyhárt Mária, az Egészségügyi és Közszolgálati Osztály vezetője)

Határidő:    	1. pont: azonnal
                     2.pont: 2026. december 31. 

Dr. Nemény András polgármester: Gratulálok újra ügyvezető úrnak.
Jön a XIV. határozati javaslat a Savaria Városfejlesztési Kft. ügyvezetőjének Dr. Kovácsné Takács Klaudiának a megválasztása, erről szavazunk most és egyben a béremelése. 
Megállapítom, hogy a testület 11 igen, 0 nem, 5 tartózkodással – 2 képviselő távol van – elfogadta a javaslatot és a következő határozatot hozta:
244/2026. (IX. 24.) Kgy. sz. határozat

1./ Szombathely Megyei Jogú Város Közgyűlése a Savaria Városfejlesztési Nonprofit Kft. ügyvezetőjének 2027. november 1. napjától 2030. október 31. napjáig terjedő határozott időtartamra Dr. Kovácsné Takács Klaudiát választja meg, havi bruttó 1.150.000 Ft személyi alapbér mellett. Az ügyvezető egyéb juttatásai a Közgyűlés által jóváhagyott mindenkor hatályos Javadalmazási Szabályzat alapján kerülnek megállapításra. 
2./ Szombathely Megyei Jogú Város Közgyűlése a Savaria Városfejlesztési Nonprofit Kft. ügyvezetőjének személyi alapbérét 2026. október 1. napjától 1.150.000 Ft-ra megemeli.

3./ A Közgyűlés felhatalmazza a polgármestert, hogy az ügyvezetővel az 1. pont szerinti munkaszerződés módosítást, valamint a 2. pont szerinti munkaszerződést megkösse, valamint a társaság Alapító Okiratának módosítását aláírja. 

Felelős:	Dr. Nemény András polgármester
		Horváth Soma alpolgármester
		Dr. Károlyi Ákos jegyző
(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:    	1.-2. pont: azonnal
3. pont: 2027. október 31. illetve azonnal

Dr. Nemény András polgármester: XV. határozati javaslat a Szombathelyi Sportközpont és Sportiskola részére tagi kölcsön biztosítása, ami majd visszakerül még, ez egy technikai dolog, de meg kell tennünk, szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
245/2026. (IX. 24.) Kgy. sz. határozat

1. A Közgyűlés úgy határoz, hogy a Szombathelyi Sportközpont és Sportiskola Nkft. részére 100 Millió Ft összegű tagi kölcsönt biztosít, amelynek kamatokkal növelt összegét a társaság 2026. december 31. napjáig köteles visszafizetni. 

2. A Közgyűlés az 1. pontban rögzítettek alapján a 100 millió Ft összegű tagi kölcsön fedezetét a költségvetési rendelet következő módosítása során biztosítja. 

3. A Közgyűlés felhatalmazza a polgármestert a tagi kölcsön szerződés aláírására. 

Felelős:		Dr. Nemény András polgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Stéger Gábor, a Közgazdasági és Adó Osztály vezetője
Jákfalviné Dankovics Lívia, a társaság ügyvezetője)

Határidő:	1. pont: azonnal
2. pont: a költségvetési rendelet következő módosítása
3. pont: 2026. október 15.

Dr. Nemény András polgármester: Jön a XVI. javaslat, ez a SZOVA Szállodaüzemeltető beolvadásával kapcsolatos javaslatok, az egyesüléssel kapcsolatos javaslat, erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot és a következő határozatot hozta:
246/2026. (IX. 24.) Kgy. sz. határozat

1. Szombathely Megyei Jogú Város Közgyűlése úgy határoz, hogy a SZOVA Szállodaüzemeltető Nonprofit Kft. és a SZOVA Szombathelyi Vagyonhasznosító és Városgazdálkodási Nonprofit Zrt. a Ptk. 3:44. § (1) bekezdése alapján 2026. december 31. napjával egyesüljön, olyan módon, hogy a SZOVA Szállodaüzemeltető Nonprofit Kft. a SZOVA Nonprofit Zrt-be beolvad.
2. A Közgyűlés felhatalmazza a SZOVA Nonprofit Zrt. Igazgatóságának elnökét, hogy a SZOVA Szállodaüzemeltető Nonprofit Kft. beolvadására vonatkozó alapítói döntést meghozza.
3. A Közgyűlés az egyesülésben részt vevő (beolvadó és átvevő) gazdasági társaságok 2026. június 30.-ai fordulónapra készített vagyonmérleg és vagyonleltár-tervezetét, valamint az átvevő gazdasági társaság összevont, egyesülés utáni nyitó vagyonmérleg és vagyonleltár-tervezetét az előterjesztéshez mellékelt tartalommal elfogadja.
4. A Közgyűlés a beolvadás időpontját, valamint az átvevő gazdasági társaság egyesülés utáni végleges vagyonmérleg készítésének fordulónapját 2026. december 31. napjában határozza meg azzal, hogy a beolvadáshoz fűződő joghatások legkorábban az átvevő társaság beolvadással összefüggő változásainak cégjegyzékbe történő bejegyzése, illetve a beolvadó társaság cégjegyzékből való törlésének napján állhatnak be.
5. A Közgyűlés a jelen határozat mellékletét képező, a SZOVA Szállodaüzemeltető Nonprofit Kft. SZOVA Nonprofit Zrt.-be történő beolvadására vonatkozó átalakulási tervet – annak valamennyi mellékletével együtt – elfogadja.
6. A Közgyűlés a SZOVA Szállodaüzemeltető Nonprofit Kft. és a SZOVA Nonprofit Zrt. között létrejövő egyesülési szerződést – annak valamennyi mellékletével együtt – jóváhagyja.
7. A Közgyűlés a beolvadással jogutóddá váló SZOVA Nonprofit Zrt. alapszabályának a beolvadás miatt szükséges módosításokat tartalmazó, módosításokkal egységes szerkezetbe foglalt szövegét az előterjesztés melléklete szerinti tartalommal jóváhagyja, és felhatalmazza a Polgármestert, hogy azt az alapító SZMJV Önkormányzata képviseletében eljárva aláírja. 
8. A Közgyűlés felhatalmazza a SZOVA Nonprofit Zrt. igazgatóságának elnökét, illetve a SZOVA Szállodaüzemeltető Nonprofit Kft. vezető tisztségviselőjét, hogy az egyesülési szerződést a jóváhagyott tartalommal, a képviseleti szabályok betartásával aláírják, és az aláírással összefüggésben szükséges nyilatkozatokat megtegyék. 
9. A Közgyűlés a SZOVA Nonprofit Zrt.-t kijelöli arra, hogy az egyesülésben részt vevő valamennyi jogi személy egyesülésről szóló végleges döntését követően, az utolsó döntés meghozatalától számított nyolc napon belül kezdeményezze az egyesülésről szóló közlemény közzétételét a Cégközlönyben. A közleményt a jogszabályban meghatározott módon, két egymást követő lapszámban kell közzétenni.
10. A Közgyűlés felhatalmazza a SZOVA Nonprofit Zrt. Igazgatóságának elnökét, valamint a társaság vezető tisztségviselőit, hogy az egyesüléssel összefüggő cégbírósági változásbejegyzési, illetve törlési eljárásban a SZOVA Nonprofit Zrt. nevében teljes körűen eljárjanak, így különösen a szükséges kérelmeket és nyilatkozatokat benyújtsák, az eljáró jogi képviselőt meghatalmazzák, a hiánypótlási felhívásoknak eleget tegyenek, valamint a cégbíróság és más hatóságok előtt a szükséges intézkedéseket megtegyék.

Felelős:		Dr. Nemény András polgármester
	Dr. Horváth Attila alpolgármester
		Dr. Károlyi Ákos jegyző
	 	(A végrehajtásért felelős:
Dr. Károlyi Ákos, a SZOVA Nonprofit Zrt. Igazgatóságának elnöke
Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
Kovács Cecília, a társaság ügyvezetője)

Határidő:	azonnal	

Dr. Nemény András polgármester: XVII. határozati javaslat, a Távhőszolgáltató Kft. ügyvezetőjének, és a munkaszerződés egyéb elemeinek a megszavazása, ugye 3 éves hosszabbítás, amiről szó volt, szavazunk most.	
Megállapítom, hogy a testület 11 igen, 4 nem, és 1 tartózkodás mellett – 2 képviselő távol van – elfogadta a javaslatot és a következő határozatot hozta:
247/2026. (IX. 24.) Kgy. sz. határozat

1. A Közgyűlés Molnár Miklós, a Szombathelyi Távhőszolgáltató Kft. ügyvezetője munkaszerződésének 2027. június 1. napjától 2030. május 31. napjáig terjedő 3 éves határozott időtartammal történő meghosszabbítását javasolja a társaság taggyűlése számára a hatályos munkaszerződésben meghatározott feltételekkel.
 
2. A Közgyűlés felhatalmazza a SZOVA NZrt. vezérigazgatóját, hogy a társaság taggyűlésén a fenti döntést képviselje. 

3. A Közgyűlés javasolja a taggyűlésnek, hogy kérje fel a polgármestert az ügyvezető módosított munkaszerződésének aláírására, valamint hatalmazza fel a társaság módosított társasági szerződésének aláírására.

Felelős:  	Dr. Nemény András polgármester
		Horváth Soma alpolgármester
   		Dr. Károlyi Ákos jegyző
   		(A végrehajtásért felelős:
		Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője 
		Kovács Cecília, a SZOVA Nonprofit Zrt. vezérigazgatója)

Határidő: 	a társaság taggyűlése


Dr. Nemény András polgármester: Ezzel ennek a napirendi pontnak a végére értünk és most fogok szünetet elrendelni, 12.42, fél 3? Fél 3-kor folytatjuk. Köszönöm szépen a figyelmet mindenkinek!


Polgármester úr 12 óra 43 perckor szünetet rendelt el.


           A Közgyűlés 15 fő jelenlétében 14 óra 37 perckor folytatta a munkáját.

Dr. Nemény András polgármester: Köszöntök mindenkit, megállapítom, hogy közgyűlésünk határozatképes, úgyhogy folytatjuk a közgyűlés ülését az 5. napirendi ponttal. 


5./ 	Javaslat ingatlanokkal kapcsolatos döntések meghozatalára
	Előadók:	Dr. Nemény András polgármester
			Dr. Horváth Attila alpolgármester

Dr. Nemény András polgármester: Ennél a napirendnél megkérdezem, hogy van-e hozzászóló, jelentkező? Mivel ilyet nem látok, ezért aztán a vitát le is zárom, és ha jól gondolom 5 határozati javaslatunk van. 

Mikrofon nélkül Illés Károly, a Költségvetési Ellenőrző Szakmai Bizottság elnöke: A IV-est lehet külön? A többi mehet egyben. 

Dr. Nemény András polgármester: Jó, akkor a IV-esről szavazzunk először, a IV., ami az ingatlanok eladásáról szóló határozati javaslat, erről szavazunk most. 
Megállapítom, hogy a testület 10 igen, 0 nem, 5 tartózkodással – 3 képviselő távol van – elfogadta a javaslatot, és a következő határozatot hozta:

248/2026. (IX.24.) Kgy. sz. határozat

1. A Közgyűlés a Szombathely Megyei Jogú Város Önkormányzata vagyonáról szóló 40/2014. (XII.23.)        
önkormányzati rendelet 8. § (1) bekezdésének c) pontjában foglaltak szerint egyetért azzal, hogy az alábbi táblázatban foglalt ingatlanok az ott meghatározott forgalmi értékek ellenében, az előterjesztés  
mellékletét képező egyes pályázati felhívásokban foglalt feltételekkel értékesítésre kerüljenek.

	Sorszám
	Hrsz
	Cím
	Megnevezés
	Alapterület (m2)
	Bruttó érték (Ft)

	1.
	5635/A/4
	Kálvária u. 2.
	üzlethelyiség
	92
	42.037.000

	2.
	5905/A/10
	Hollán E. u. 7. fszt. 10.
	üzlethelyiség
	63
	41.656.000

	3.
	6123/A/52
	Március 15. tér 1. fszt. 6.
	egyéb helyiség
	95
	37.846.000

	4.
	6501/A/4
	Fő tér 40. I. emelet
	egyéb helyiség
	212
	127.381.000



2. A Közgyűlés felhatalmazza a Gazdasági és Jogi Bizottságot, hogy a bruttó 35 millió forint feletti vételárral meghirdetett ingatlanok esetében a pályázatok érvényességéről legkésőbb 2026. november 30.napjáig döntsön.

3. A Közgyűlés felkéri a polgármestert, amennyiben valamelyik pályázati eljárás eredménytelenül zárul, úgy gondoskodjon az előterjesztés mellékleteivel egyező tartalommal a pályázatok további kiírásáról. A Közgyűlés felkéri a polgármestert, amennyiben az aktualizált forgalmi érték változik, az új pályázatot ismét terjessze a Közgyűlés elé.

4. A Közgyűlés felhatalmazza a Polgármestert, hogy az eredményes pályázati eljárásokat követően az adásvételi szerződéseket aláírja.

Felelős:  	Dr. Nemény András polgármester
	              Dr. Horváth Attila alpolgármester
		Dr. Károlyi Ákos jegyző
   		(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:	azonnal


Dr. Nemény András polgármester: Most pedig a többi négyet teszem fel egyben szavazásra, ezekről szavazunk akkor most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatokat, és a következő határozatokat hozta:

249/2026. (IX. 24.) Kgy. sz. határozat

Szombathely Megyei Jogú Város Közgyűlése úgy dönt, hogy a szombathelyi 6273/4 hrsz.-ú, természetben a Hefele Menyhért utca 3-5. szám alatt található társasház 6273/4/A/2 hrsz.-ú, 1507 m² alapterületű, üzlethelyiség megnevezésű önálló ingatlana, valamint a 6273/4/A/3 hrsz.-ú, garázs megnevezésű önálló ingatlan 224/4296 arányú hányada, mint dologösszesség vonatkozásában, az adásvételi szerződésben foglalt feltételekkel Szombathely Megyei Jogú Város Önkormányzata – a Ptk. 5:81. § (1) bekezdése alapján a tulajdonostársakat megillető – elővásárlási jogával nem él.

Felelős:  	Dr. Nemény András polgármester
	              Dr. Horváth Attila alpolgármester
 		Dr. Károlyi Ákos jegyző
   		(A végrehajtásért felelős:
		Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
	
Határidő:	azonnal

250/2026. (IX.24.) Kgy. sz. határozat

1. [bookmark: _Hlk190415395]Szombathely Megyei Jogú Város Közgyűlése a szombathelyi 6273/2/A/1 hrsz-ú, „egyéb helyiség” megnevezésű, 422 m2 területű, természetben Szombathely, Fő tér 3-5. szám alatt található ingatlan vagyonkezelőjének határozatlan időtartamra a SZOVA Nonprofit Zrt. helyett a Savaria Múzeumot jelöli ki.

2. A Közgyűlés felhatalmazza a polgármestert, hogy a vagyonkezelési szerződés 1. pont szerinti módosítását aláírja.

Felelős:		Dr. Nemény András polgármester
Horváth Soma alpolgármester
Dr. Károlyi Ákos jegyző
(a végrehajtás előkészítéséért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Csapláros Andrea, a Savaria Múzeum igazgatója
Kovács Cecília a SZOVA Nonprofit Zrt. vezérigazgatója)

Határidő:	azonnal

251/2026. (IX.24.) Kgy. sz. határozat

1. Szombathely Megyei Jogú Város Közgyűlése egyetért azzal, hogy a szombathelyi 11390/11 hrsz.-ú, Pásztor u. 2/A. szám alatti „kivett ipartelep” megnevezésű, 15.000 m2 területű ingatlan térítésmentes tulajdonátruházás útján Szombathely Megyei Jogú Város Önkormányzata tulajdonába kerüljön.
A Közgyűlés felhatalmazza a Polgármestert a térítésmentes vagyonátruházási szerződés aláírására.

2. A Közgyűlés fenti ingatlan önkormányzati tulajdonba kerülését követően az ingatlan vagyonkezelőjének határozatlan időtartamra a Savaria Múzeumot jelöli ki, egyúttal felhatalmazza a polgármestert a vagyonkezelési szerződés módosításának aláírására.

Felelős:		Dr. Nemény András polgármester
Horváth Soma alpolgármester
Dr. Károlyi Ákos jegyző
(a végrehajtás előkészítéséért:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője,
Csapláros Andrea, a Savaria Múzeum igazgatója)

Határidő:	azonnal

252/2026. (IX.24.) Kgy. sz. határozat

Szombathely Megyei Jogú Város Közgyűlése a nemzeti vagyonról szóló 2011. évi CXCVI törvény 11. § (13) bekezdése, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 4. pontja, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján a Szombathelyi Szív a Szívért Egyesület Szombathely, 3379/A/23 hrsz.-ú, Rohonci u. 14. szám alatti, összesen 79,86 m2 alapterületű helyiségrészre vonatkozóan fennálló ingyenes használati jogviszonyát – működésének elősegítése céljából – 2031. szeptember 30. napjáig, változatlan feltételekkel meghosszabbítja.
A Közgyűlés felhatalmazza a Polgármestert, hogy a Szombathelyi Szív a Szívért Egyesülettel az ingyenes használatra vonatkozó megállapodás módosítását aláírja. 

Felelős:  	Dr. Nemény András polgármester
	              Dr. Horváth Attila alpolgármester
 		Dr. Károlyi Ákos jegyző
   		(A végrehajtásért felelős:
Dr. Gyuráczné dr. Speier Anikó, a Városüzemeltetési és Városfejlesztési Osztály vezetője
	Kovács Cecília a SZOVA Nonprofit Zrt. vezérigazgatója)

Határidő:	azonnal


6./	Javaslat az önkormányzat által alapított alapítványokkal kapcsolatos döntések meghozatalára 
Előadó:			Dr. Nemény András polgármester
Meghívottak:	Csapláros Andrea, a Savaria Történelmi Karnevál Közhasznú Közalapítvány Kuratóriumának elnöke
Cseri József, a Savaria Történelmi Karnevál Közhasznú Közalapítvány FEB elnöke
Kopcsándi József, a Szombathelyért Közalapítvány Kuratóriumának elnöke
Balogh Tibor, a Szombathelyért Közalapítvány FEB elnöke
Kronekker Veronika, a Kutyamenhely Alapítvány Kuratóriumának elnöke
Versegi Valentin, a Kutyamenhely Alapítvány FEB elnöke
Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke

Dr. Nemény András polgármester: A következő napirendnél Kopcsándi Józsefet köszöntöm nagy szeretettel a közgyűlésen és kérdezném, hogy van-e hozzászólás? Ágh Ernő nyomott először gombot, neki adom meg a szót. Megadom majd Jóska akkor neked is, csak a képviselők először. Vagy először? Jó, Kopcsándi Józsefnek adom meg a szót először, hát hogyha olyan is lesz, amire utána lehet reagálni. Nyugodtan fáradjon ki oda.

Kopcsándi József, a Szombathelyért Közalapítvány Kuratóriumának elnöke: Tisztelt Polgármester Úr! Tisztelt Közgyűlés! Köszönöm szépen a meghívást. Nem szeretném megmagyarázni a beszámolóm tartalmát, egzakt adatok vannak benne, én azt gondolom, hogy teljes mértékben reális. Annyit azért el kell mondanom a szubjektív oldalról, hogy nem volt egy könnyű évünk a 2025-ös év. Ha megengedik, nem térek ki a különböző problémákra, inkább az a célom, hogy megismertessem egy picit a Közalapítványnak a tevékenységét és a munkáját elsősorban a nagyközönség előtt, hátha együtt fogunk tudni működni Szombathely nagy közösségével, civil szervezetekkel, társaságokkal. De az is lehet egyébként, hogy még a képviselőtestületben egy-két képviselőtársam sem biztos, hogy teljes mértékben tisztában van a Szombathelyért Közalapítvány tevékenységével. Tényleg nagyon röviden szeretném csak ismertetni magát az alapítványunknak a célját, amely ekként fogalmazta meg: „Szombathely Megyei Jogú Város Önkormányzata attól a céltól vezérelve, hogy a város fejlődését, az itt élő polgárok gyarapodását szolgáló városépítési, infrastrukturális, egészségügyi, oktatási, kulturális jellegű beruházásokat, kezdeményezéseket ezzel is segítse, valamint az önkormányzati közfeladat ellátásának folyamatos biztosítása és javítása érdekében a Közalapítvány céljait az alábbiakban határozza meg.” Nagyon sok olyan cél van meghatározva, - megint csak hangsúlyoznám, hogy milyen széles spektrumot ölel át ez a tevékenység – ami mögött egzakt adatok húzódnak meg. A közhasznú tevékenységek közé sorolt alapítványi célok: az épített és természeti környezet biztosítása, a vízrendezés és csapadékvíz elvezetésének biztosítása, segítésnyújtása, az egészséges ivóvíz biztosításához szükséges segítségnyújtás, óvodai nevelés, alap- és középfokú nevelés támogatása, gyermek- és ifjúsági feladatokról való gondoskodás, támogatása, az egészségről való gondoskodás támogatása, a közművelődési, tudományos művészeti tevékenység támogatása, közvéleménykutatások készítése, ifjúsági- és diáksport, valamint a szabadidősport támogatása, közrend- és közlekedésbiztonság védelme, bűnmegelőzés és áldozatvédelem. Az egyéb célok tevékenységeként jelölte meg a településfejlesztés, településrendezés támogatása, helyi közutak, közterületek fenntartásához támogatás biztosítása, a bűnmegelőzés és áldozatvédelem. Tehát nagyon-nagyon széles az a spektrum, amiben a Közalapítvány tud és szándékaink szerint természetesen akar is segíteni. Nyilvánvaló, hogy ehhez forrásokra van szükség, az alapító annak idején 11 millió Ft-os összeggel alapította, most tulajdonképpen egész konkrét számot augusztus 30-án lekérdeztem, 17.100.000.- Ft-os vagyonnal rendelkezik az alapítványunk. Azt nem lehet mondani, hogy ez akkora vagyon lenne, hogy ebből meg tudnánk oldani a feladatokat, vagy problémákat mind, ami a városban felmerülhet. Ami miatt még szót kértem azon túlmenően, hogy jó, ha tud mindenki a városban erről, hogy létezik egy ilyen alapítvány, és sok mindenben tud segíteni. Szeretném a támogatását kérni az önkormányzatnak, tisztelt képviselőtestületnek, hisz ahogy a mai délelőtt megtudhattuk, lehetett sejteni is egyébként, hogy nem valami fényes, rózsás anyagi helyzetben van az önkormányzatunk költségvetése. Én azt gondolom, hogy az önkormányzati képviselőknek amúgy is legalább két cikluson keresztül már nem áll rendelkezésére képviselői keret, viszont a Szombathelyért Közalapítvány a kisebb-nagyobb beruházásokat, fejlesztéseket képes, és szándékozik is segíteni, támogatni. Ehhez semmi másra nincsen szükség, csak egy rövid pályázatnak a benyújtására, amilyen pályázatot értelemszerűen a Kuratórium elnöksége hivatott elbírálni. Tehát azt gondolom, és nagy tisztelettel kérem is a képviselőket - a polgármester úr, alpolgármester urak más irányba is támogatásokat adnak szervezeteknek és különböző forrásokat biztosítanak -, hogy a Közalapítványnak is juttassanak, mert előfordulhat, hogy a most kialakult nehéz gazdasági helyzetben, aminek hát az egyik okozója tulajdonképpen az azbesztszennyezésnek a kármentesítése, lehet, hogy egyes kisebb beruházásokra, utcai fejlesztésekre, különböző kisebb parképítésekre, javításokra nem tud sort keríteni a központi büdzsé, de a Közalapítvány ezt meg fogja tudni tenni. Annyit tudunk ígérni, mert a feladataink és a jogosultságunk arról szól, és a kötelezettségünk arról szól, hogy politikamentesen tegyük mindezt. Tehát, amit én most itt elmondok, amíg lehetőséget kapok rá, és a kuratórium elnökeként tehetem, a politikamentesség nemcsak szólam lesz, hanem beteljesült valóság. Tehát az ellenzéki képviselőknek ugyanolyan joga és lehetősége van pályázatokat benyújtani a Kuratóriumhoz. Úgyhogy én ezt nagyon nagy tisztelettel előre is megköszönöm, hogyha ez megtörténik. Szeretnék még egy nagyon fontos dolgot bejelenteni, hiszen az alapítványunknak az a célja, hogy szélesítse a tagságot. Gyakorlatilag az alapítványhoz mindenki csatlakozhat magánszemélytől, magyarországi és külföldi magánszemélytől, jogi személyiségtől, jogi személyiség nélküli gazdasági társaságtól kezdve nagyon széles azoknak a lehetősége, akik szeretnének csatlakozni, ezekben a feladatokban segítő kezet nyújtani Szombathely Megyei Jogú Város lakosságának. Tehát a lehetőségek óriásiak. Több dolgot természetesen kérünk cserébe a csatlakozásért. Nyilván el kell fogadni azokat a feltételeket és szabályokat, amiket az alapító okirat tartalmaz, illetve aki csatlakozni szeretne magánszemély, vagy akár gazdasági társaság, jogi személy, vagy jogi személyiség nélküli társaság, anyagi eszközöket rendelkezésre kell bocsátani. Tehát nem akkora nehézség bejutni ebbe a kisebb közösségbe, most még kisebb közösségbe, de remélem, hogy szélesedni fog ez a közösség. Említettem, illetve a közgyűlés elején szó volt róla, hogy nehéz helyzetben van a város tekintettel az azbesztszennyezettségnek a kármentesítésével összefüggő költségtöbbletekre. Én azt szeretném nagy tisztelettel kérni, az érintett Oladi Plató lakosságától, nem pálcát törve senki felett természetesen, hogy kinek az okán keletkeztek ezek a problémák, és kinek az okán került ilyen költségvetési helyzetbe Szombathely Megyei Jogú Város Közgyűlése, és költségvetése, de úgy érzem, hogy erkölcsi kötelessége van mindenkinek abban, hogy ha és amennyiben egy lokálisan felmerülő probléma van - amely lokális probléma sajnos túllépett magán az Olad Platón, nyilván más területen is érezhető hatásai vannak, de mégiscsak ott egy nagy volumenű, nagy költségtöbblettel járó felújításra és mentesítésre van szükség -, akkor tisztelettel arra kérem az Olad Plató lakosságát, átérezve ezt a közös felelősséget, hogy erkölcsi kötelességük - elnézést, nincs jogom felszólítani, de magánvéleményem szerint nagyon komoly erkölcsi tartásról tenne tanúbizonyságot, hogy ha és amennyiben az imént felsorolt céloknak megfelelő formát találnak - támogatni az alapítványunkat. Már csak annak is érdekében, mert nyilván vannak olyan helyek, olyan kisebb közterületek, vagy kisebb magánterületek, hisz azért tudunk ezekről is, ahol mondjuk a Közalapítvány tud segítséget nyújtani azokból a forrásokból, amik mondjuk ott az Oladi Plató tulajdonosok segítségével össze tudunk gyűjteni, egy csokorba tudjuk gyűjteni a forrásokat. Tehát még egyszer, nagy tisztelettel kérem őket is és minden szombathelyit, hogy támogassa a Közalapítványt jó célokért és Szombathely Város fejlődéséért. Polgármester úr, még egyszer nagyon köszönöm a megtisztelő meghívást!

Dr. Nemény András polgármester: Köszönjük a beszámolót, sok értékes gondolatot, és most megadom a szót a képviselőknek. Ágh Ernő képviselő úr.

Ágh Ernő városi képviselő úr: Tisztelt Polgármester Úr! Tisztelt Közgyűlés! Ezzel az alapítvánnyal kapcsolatban kértem szót, a Kopcsándi József elnök úr hozta a magáét, tehát nagyon részletesen kifejtette az alapítvány tevékenységét. Tulajdonképpen annyi feladatot mondott, hiszen várost átölelő feladatok, és szomorú ezt látni, ezt az alapítványi beszámolót, hogy tulajdonképpen mínusz 239.073, - Ft-tal zártak. Tulajdonképpen bevételük nulla, tehát nem volt támogatójuk, csak kiadás volt. És most szólított fel az elnök úr, hogy hát különösképpen a cégek támogassák ezeket a nemes célokat. Én elsősorban a cégekre gondolok, mert ha azt gondolja, hogy itt a városi képviselőknek abból a magas tiszteletdíjukból ezt a Közalapítványt nagyon tudják támogatni, akkor téved, mert szerintem nem erre kell gondolni, hanem inkább a cégekre. Szombathelyen van azért cég, és erre volt is korábban példa, hogy a cégek támogatták ezt a Közalapítványt, abból jött az a pénz össze, ami van ott. Most itt azért látok olyat, hogy megbízási díjra 825.000, - Ft-ot szedtek ki, kíváncsi lennék, hogy most valakit alkalmaznak, az a megbízási díj, vagy valami vizsgálatot csináltak konkrét céllal, hogy ez mi lett volna. És érdekes, a beszámoló utolsó gondolatát úgy zárja elnök úr, hogy a Közalapítványnál nem megfelelő társadalmi támogatottság mutatható ki, mert 2 év átlagában a közhasznú tevékenység érdekében felmerült költségek, ráfordítások nem érték el az összeg ráfordítása felét. Tehát így zárta, ez elmond mindent. Én a gondolataival egyetértek és sok sikert kívánok, hogy minél több összeg legyen ezen a számlán, de ne ilyen módon gazdálkodjon, mint ahogy most jelenleg. Köszönöm szépen!

Dr. Nemény András polgármester: Köszönöm szépen! Meg tudom válaszolni elnök úr helyett, könyvelés, könyvvizsgálónak a díjáról beszélünk ebben az esetben. Tehát ez a kötelező, anélkül nem működik az alapítvány. Úgyhogy ennyi, van-e még kérdés vagy vélemény? Szeretne elnök úr még szólni, parancsoljon!

Kopcsándi József, a Szombathelyért Közalapítvány Kuratóriumának elnöke: Csak nagyon röviden hadd válaszoljak Ágh Ernő képviselő úrnak. Igen, tehát én nem kívántam túlzottan mélyen belenyúlni, mert engem mélyen érintő kérdésekről van szó, és nem szeretném elrontani a hangulatukat. És azt gondolom, hogy ebben a körben nem kell senkinek magyarázni, hogy a 2025. év mivel telt, úgyhogy képviselő úr nagy tisztelettel azt kérem, hogy tessék szíves elfogadni azt, ami le van írva, higgye el, hogy minden szám igaz. Tudok válaszolni természetesen, a következő kiadásaink azokból a kötelező feladatokból, vagy abból a kötelező feladatból adódott, amely nélkül nincs Közalapítvány, jogszerűen működő Közalapítvány. Tehát szerződnünk kellett, és - annak ellenére, hogy 2025. márciusában vettük át a Kuratóriumot, lettem én is elnök - kellett Közalapítványunknak könyvvizsgálót keresni, mert az előző könyvvizsgáló nem vállalta. Tehát a könyvvizsgálói díj, amit tetszett említeni 2 évre visszamenőleg. Én nem akarok visszamutogatni, mert nem az én tisztem, én nem is vagyok az a típus, aki visszamutogat, mert inkább előre gondolkodom, tehát én nem akarok visszamutogatni, hogy az én elődeim hogy és miképp. Nem. A szerződött összeg az hivatalosan, magam tárgyaltam még a Kamara elnökével is, és teljes mértékben alátámasztott árajánlatot kaptunk másfél évre. Az az összeg, ami benne van, ez a nyolcszázvalahányezer Ft. Még egy kiadásunk van, tisztelt képviselő úr - és elfeledkeztem egy nagyon fontos kötelezettségemről, hogy megköszönjem a munkatársaimnak, Jankó Andreának, elsősorban aki a könyvelést végezte, és tartotta a lelket, amikor én nem tudtam, és nagyon hálás vagyok érte - az ő bérét is. Természetesen, aki munkát végez, szerintem, képviselő úr egyetért ezzel. Tehát ennyit szerettem volna csak hozzáfűzni. Köszönöm szépen!

Dr. Nemény András polgármester: Köszönöm elnök úr! További jelentkezőt nem látok, a vitát lezárom, szavazás következik. 

Mikrofon nélkül Illés Károly, a Költségvetési Ellenőrző Szakmai Bizottság elnöke: A VIII. határozati javaslatnál az új delegált hiányzik…

Dr. Nemény András polgármester: Igen, mert egyelőre nincs név. 

Mikrofon nélkül Illés Károly, a Költségvetési Ellenőrző Szakmai Bizottság elnöke: Akkor felesleges kérdés volt…

Dr. Nemény András polgármester: Sose felesleges képviselő urat hallgatni. Elindítom a szavazást.

Mikrofon nélkül Illés Károly, a Költségvetési Ellenőrző Szakmai Bizottság elnöke: Egyben szavazhatunk!

Dr. Nemény András polgármester: Akkor egyben tenném fel az első 7 határozati javaslatot szavazásra. 
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatokat, és a következő határozatokat hozta:

253/2026. (IX. 24.) Kgy. számú határozat

Szombathely Megyei Jogú Város Közgyűlése, mint alapító a „Szombathely Szent Márton városa” Gyebrovszki János Alapítvány 2025. évi működéséről szóló beszámolóját tudomásul veszi.

Felelős:	Dr. Nemény András polgármester
Szentkirályi Bernadett, a „Szombathely Szent Márton városa” Gyebrovszki János Alapítvány Kuratóriumának elnöke
Határidő:	azonnal

254/2026. (IX. 24.) Kgy. számú határozat

Szombathely Megyei Jogú Város Közgyűlése, mint alapító a Szombathelyért Közalapítvány 2025. évi működéséről szóló beszámolóját tudomásul veszi.

Felelős:	Dr. Nemény András polgármester
Kopcsándi József, a Szombathelyért Közalapítvány Kuratóriumának elnöke
Határidő:	azonnal


255/2026. (IX. 24.) Kgy. számú határozat

Szombathely Megyei Jogú Város Közgyűlése, mint alapító a Szombathelyért Közalapítvány Felügyelő Bizottságának 2025. évi tevékenységéről szóló beszámolóját tudomásul veszi.

Felelős:	Dr. Nemény András polgármester
Balogh Tibor, a Szombathelyért Közalapítvány Felügyelő Bizottságának elnöke
Határidő:	azonnal



256/2026. (IX. 24.) Kgy. számú határozat

Szombathely Megyei Jogú Város Közgyűlése, mint alapító a Kutyamenhely Alapítvány 2025. évi működéséről szóló beszámolóját tudomásul veszi.

Felelős:	Dr. Nemény András polgármester
	Kronekker Veronika, a Kutyamenhely Alapítvány Kuratóriumának elnöke
Határidő:	azonnal


257/2026. (IX. 24.) Kgy. számú határozat

Szombathely Megyei Jogú Város Közgyűlése, mint alapító a Kutyamenhely Alapítvány Felügyelő Bizottságának 2025. évi tevékenységéről szóló beszámolóját tudomásul veszi.

Felelős:	Dr. Nemény András polgármester
	Versegi Valentin, a Kutyamenhely Alapítvány Felügyelő Bizottságának elnöke
Határidő:	azonnal


258/2026. (IX. 24.) Kgy. számú határozat

Szombathely Megyei Jogú Város Közgyűlése, mint alapító a „Savaria Történelmi Karnevál” Közhasznú Közalapítvány 2025. évi működéséről szóló beszámolóját tudomásul veszi.

Felelős:	Dr. Nemény András polgármester
Csapláros Andrea, a „Savaria Történelmi Karnevál” Közhasznú Közalapítvány Kuratóriumának elnöke
Határidő:	azonnal


259/2026. (IX. 24.) Kgy. számú határozat

Szombathely Megyei Jogú Város Közgyűlése, mint alapító a „Savaria Történelmi Karnevál” Közhasznú Közalapítvány Felügyelő Bizottságának 2025. évi tevékenységéről szóló beszámolóját tudomásul veszi.

Felelős:	Dr. Nemény András polgármester
Cseri József, a „Savaria Történelmi Karnevál” Közhasznú Közalapítvány Felügyelő Bizottságának elnöke
Határidő:	azonnal

Dr. Nemény András polgármester: És a VIII. határozati javaslat az, amiről most külön szavazunk azzal, hogy hozzuk vissza a következő közgyűlésre, amikor reményeink szerint fel tudjuk tölteni a helyet. Szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

260/2026. (IX. 24.) Kgy. számú határozat
Szombathely Megyei Jogú Város Közgyűlése felkéri a polgármestert, hogy a Szombathelyért Közalapítvány felügyelő bizottsága új tagjára a soron következő ülésre terjesszen elő javaslatot.

[bookmark: _Hlk111649621]Felelős:	Dr. Nemény András polgármester
	Dr. Károlyi Ákos jegyző
	(A végrehajtás előkészítéséért:
Nagyné Dr. Gats Andrea, a Jogi és Képviselői Osztály vezetője)

Határidő:	2026. októberi Közgyűlés


7./	Javaslat a TOP Plusz Városfejlesztési Programterv módosításának elfogadására
	Előadók:	Dr. Nemény András polgármester
			Dr. László Győző alpolgármester
Meghívott:	Dr. Kovácsné Takács Klaudia, a Savaria Városfejlesztési NKft. ügyvezetője


Dr. Nemény András polgármester: Rátérünk a következő napirendi pontunkra, kérdezem, hogy van-e bárki, aki hozzá kíván szólni. Mivel ilyen jelentkezőt nem látok, a vitát lezárom, szavazni fogunk a határozati javaslatról, amelyik nyilván az előterjesztés melléklet szerinti tartalommal való jóváhagyását jelenti. Erről szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

261/2026. (IX. 24.) Kgy. számú határozat

Szombathely Megyei Jogú Város Közgyűlése Szombathely TOP PLUSZ Városfejlesztési Programtervét az előterjesztés melléklete szerinti tartalommal jóváhagyja.

Felelős: 	Dr. Nemény András polgármester
	Dr. László Győző alpolgármester
	Dr. Károlyi Ákos jegyző
	(A végrehajtásért: 
	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)
	
Határidő:	azonnal


8./ 	Javaslat szociális és közétkeztetéssel kapcsolatos döntések meghozatalára
	Előadók:	Dr. Nemény András polgármester
                                           Dr. László Győző alpolgármester

Dr. Nemény András polgármester: Áttérünk a következő napirendi pontunkra. Megkérdezem, hogy van-e jelentkező? Jelentkezőt nem látok, a vitát lezárom és akkor van két határozati javaslatunk. Az I. javaslat a JustFood-dal kapcsolatos, szociális közétkeztetésről, most szavazunk erről. 
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

262/2026. (IX. 24.) Kgy. számú határozat

1. [bookmark: _Hlk208215653]Szombathely Megyei Jogú Város Közgyűlése a „Javaslat a szociális és közétkeztetéssel kapcsolatos döntések meghozatalára” című előterjesztést megtárgyalta, az előterjesztésben foglalt indokok alapján egyetért azzal, hogy a Pálos Károly Szociális Szolgáltató Központ és Gyermekjóléti Szolgálat és a JustFood Kft. közötti „Szociális étkeztetés és gyermekétkeztetés” tárgyú szerződésben a vállalkozói rezsikulcs 178 %-ról 186 %-ra emelkedjen 2027. január 1. napjától. 

2. Szombathely Megyei Jogú Város Közgyűlése elhatározza, hogy a vállalkozói rezsikulcs emeléshez szükséges nagyságrendileg bruttó 12 258 000 Ft összeget Szombathely Megyei Jogú Város Önkormányzata 2027. évi költségvetésében a Pálos Károly Szociális Szolgáltató Központ és Gyermekjóléti Szolgálat részére biztosítja.

3. A Közgyűlés felkéri a Pálos Károly Szociális Szolgáltató Központ és Gyermekjóléti Szolgálat intézményvezetőjét, hogy a vállalkozási szerződés módosításáról gondoskodjon.

Felelősök:	Dr. Nemény András, polgármester 
		Dr. László Győző, alpolgármester 
		/A végrehajtás előkészítéséért:
		Vinczéné Dr. Menyhárt Mária, az Egészségügyi és Közszolgálati Osztály vezetője
Stéger Gábor, a Közgazdasági és Adó Osztály vezetője
Dénes Tímea, a Pálos Károly Szociális Szolgáltató Központ és Gyermekjóléti Szolgálat vezetője/

Határidő: 	azonnal /1. pont vonatkozásában/
		2027. évi költségvetés elfogadása /2. pont vonatkozásában/
		2026. október 31. /3. pont vonatkozásában/

Dr. Nemény András polgármester: A II. határozati javaslat a Szupermenza bevezetése mindazokon a helyeken, ahol kérték, de az majdnem mindenki, ha jól tudom. Reméljük szuper is lesz tényleg. Én amit láttam belőle - még a Bolyai Iskolánál voltunk egy bemutatón korábban - az jó volt, és sokkal többen jelentkeztek, tehát valójában azt látom, hogy biztos a gyerekek érdeként szolgálja. Szavazunk most.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

263/2026. (IX.24.) Kgy. számú határozat

1. Szombathely Megyei Jogú Város Közgyűlése egyetért azzal, hogy az Önkormányzat és az ELAMEN Zrt. között fennálló vállalkozási szerződés az előterjesztésben foglalt szabadszedéses – Szupermenza – tálalási móddal kiegészítésre kerüljön azzal, hogy a jelenlegi hatályos szolgáltatási árak megtartása mellett az Önkormányzatot és az intézményeket semminemű költség, hozzájárulás nem terheli. 

2. A Közgyűlés felhatalmazza a polgármestert a 67.171-41/2017. iktatószámú Vállalkozási szerződés módosításának aláírására.

Felelősök:		Dr. Nemény András polgármester
		Dr. László Győző alpolgármester
		Dr. Horváth Attila alpolgármester
Dr. Károlyi Ákos jegyző
/a végrehajtás előkészítéséért: 
Vinczéné Dr. Menyhárt Mária, az Egészségügyi és Közszolgálati Osztály vezetője
Stéger Gábor, a Közgazdasági és Adó Osztály vezetője
Sebestyénné Pethő Andrea, a Szombathelyi Köznevelési GAMESZ igazgatója/

Határidő: 	azonnal /1. pont vonatkozásában/
		2026. október 15. /2. pont vonatkozásában/

Dr. Nemény András polgármester: Azt azért elmondanám a tisztelt közgyűlésnek, hogy valamennyi megyei jogú polgármesterrel dolgozunk azon, hogy azok az ingyenes lehetőségek, amelyek most biztosítottak olyanok számára is, akiknek valójában nem lenne erre szükségük az étkezés igénybevételénél, azok ne legyenek így. Tehát úgy, ahogy a bölcsődénél is egy valódi szűrés legyen, és ne lehessen csak bemondás alapján azt mondani, hogy valaki arra rászorul, hanem ténylegesen erről meg kell győződni. Mert azért elég komoly feszültséget is kelt sok esetben, mikor pontosan tudják az óvodás csoporttársaknak a szülei, hogy bizony-bizony nem szorulna rá arra, hogy ingyenes étkeztetést vegyen igénybe, és ez sehogy sincs jól. Már az előző kormány idején ezt kezdeményeztük, pénzt tudnánk spórolni, és az igazságosság is helyreállna, amire azért lenne szükség, mert hogyha viszont többen veszik igénybe a közétkeztetést, akkor az meg attól függetlenül, hogy nem kerül úgy többe, hogy nem emeltek árat rajta, viszont, ha többen veszik igénybe, akkor valószínűleg összességében meg többe fog kerülni. Hát akkor csak azoknak fizessünk, akik ténylegesen rászorulók, mert ez így igazságos. Úgyhogy egy ilyen van folyamatban. Ezt már az új államtitkár részére írásban is, szóban is elmondtuk. 

9./	Javaslat alapdokumentumokkal kapcsolatos döntések meghozatalára
	Előadók:	Dr. Nemény András polgármester
			Dr. László Győző alpolgármester
Meghívott:	Dénes Tímea, a Pálos Károly Szociális Szolgáltató Központ és Gyermekjóléti Szolgálat intézményvezetője

Dr. Nemény András polgármester: Következő napirendi pontunknál megkérdezem, hogy van-e jelentkező? Mivel ilyet nem látok, a vitát lezárom, és szavazunk. Az I. határozati javaslatot teszem fel szavazásra.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

264/2026. (IX. 24.) Kgy. számú határozat

1.	Szombathely Megyei Jogú Város Közgyűlése a Pálos Károly Szociális Szolgáltató Központ és Gyermekjóléti Szolgálat 25082-81/2026. iktatószámú Módosító okiratát az előterjesztés 1. számú melléklete, a módosítással egységes szerkezetbe foglalt 25082-82/2026. iktatószámú Alapító okiratát az előterjesztés 2. számú melléklete szerinti tartalommal jóváhagyja.

2.	A Közgyűlés felhatalmazza a polgármestert a Módosító okiratok aláírására és felkéri azoknak a Magyar Államkincstárhoz történő benyújtására.

Felelősök:	Dr. Nemény András, polgármester 
	Dr. László Győző, alpolgármester 
	/A végrehajtás előkészítéséért:
	Vinczéné Dr. Menyhárt Mária, az Egészségügyi és Közszolgálati Osztály vezetője, 
Dénes Tímea, a Pálos Károly Szociális Szolgáltató Központ és Gyermekjóléti Szolgálat vezetője/

Határidő: 	azonnal /1. pont vonatkozásában/
	2026. október 15. /2. pont vonatkozásában/

Dr. Nemény András polgármester: Most a II. határozati javaslatot teszem fel szavazásra.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

265/2026. (IX. 24.) Kgy. számú határozat

1.	Szombathely Megyei Jogú Város Közgyűlése a Szombathelyi Barátság Óvoda 41359-3/2026. iktatószámú Módosító okiratát az előterjesztés 3. számú melléklete, a módosításokkal egységes szerkezetbe foglalt 41359-4/2026. iktatószámú Alapító okiratát az előterjesztés 4. számú melléklete szerinti tartalommal jóváhagyja.
   
2.	A Közgyűlés felhatalmazza a polgármestert a Módosító okiratok aláírására és felkéri azoknak a Magyar Államkincstárhoz történő benyújtására.

Felelősök:	Dr. Nemény András polgármester
	Dr. László Győző alpolgármester 
	Dr. Károlyi Ákos jegyző
	/a végrehajtás előkészítéséért: 
	Vinczéné Dr. Menyhárt Mária, az Egészségügyi és Közszolgálati Osztály vezetője,
	Takácsné Rosner Gabriella, a Szombathelyi Barátság Óvoda igazgatója/

Határidő: 	azonnal /1. pont vonatkozásában/
	2026. október 15. /2. pont vonatkozásában/


10./	Javaslat Vasszécseny Község Önkormányzattal kötött szociális feladatellátási megállapodás szolgáltatási díjak meg nem fizetése miatti felmondására
Előadók:	Dr. Nemény András polgármester
Dr. László Győző alpolgármester

Dr. Nemény András polgármester: A következő napirendünk „Javaslat Vasszécseny Község Önkormányzattal kötött szociális feladatellátási megállapodás szolgáltatási díjak meg nem fizetése miatti felmondására”, mert abba a helyzetbe kerültünk, hogy többszöri felszólítás ellenére Vasszécseny polgármestere nem fizetett. A közgyűlési előterjesztés megtette hatását, legalábbis részben, merthogy a tartozás alapját kifizették, de a kamatokat nem sikerült még kifizetni. Ez talán a tegnapi napon történt meg, kicsit finiseltek itt a végére, előtte persze valami olyasmit mondtak, hogy majd nem fizetnek, meg majd másokat is felbujtanak, hogy ne fizessenek, aztán végül mégiscsak fizettek a nap végén. De sajnos addig nem tudunk ebbe belenyugodni, amíg nem fizetik ki a teljes tartozáshoz a kamatokat is, úgyhogy egy olyan módosítást javaslok az eredeti határozati javaslatba, ami kiküldésre került, hogy az utolsó mondatnál, amikor az szerepel, hogy 30 napos idővel kerüljön felmondásra, amennyiben Vasszécseny Község Önkormányzata a szeptember 24. napjáig fennálló kamattartozást 2026. október 16. napjáig nem fizeti meg. Azaz, ez egy feltételes felmondás, ha megfizetik, akkor természetesen nem érvényes, nem élünk vele, amennyiben viszont nem, akkor automatikusan megtörténik. Azt gondolom, hogy így lehet egy közgyűlési döntéssel kerek egész teljességben rendbe rakni ezt a helyzetet. Én remélem, ha már kifizették a tőketartozást, akkor a kamatot is ki fogják fizetni. 

Mikrofon nélkül Illés Károly, a Költségvetési Ellenőrző Szakmai Bizottság elnöke: Fedezetet kell kérni…

Dr. Nemény András polgármester: Igen, vannak jó ötletek, de majd lehet, hogyha nagyobb nagyságrendű tartozásról lesz szó a jövőben, akkor majd élünk ezekkel a lehetőségekkel, egyelőre maradunk ennél a határozati javaslatnál. Czeglédy Csabának adom meg a szót. 

Dr. Czeglédy Csaba, a Szociális és Lakás Bizottság elnöke: Tisztelt Polgármester Úr! Tisztelt Közgyűlés! Értem én a szándékot, de azért mi egy megyei jogú város vagyunk, tehát atipikus fizetési felszólításnak tekintem én, hogy ez a közgyűlésünk napirendjén szerepel és megtette a hatását, hiszen ezt kifizették. Én azt gondolom, hogy a kamattartozás nem alapozza meg a szerződés felmondását, és én értem ezt a toldatos kiegészítést a határozathoz, de azt gondolom, hogy mi legyünk annyira nagyvonalúak alapvetően a vasszécsenyi polgárokhoz, akik ezt igénybe veszik, hogy ne mondjuk fel a szerződést. Szerintem így okafogyottá vált ez a napirend, hogy kifizették a tartozást. A kamatteher megállapítására gyakorlatilag tegnap, illetve ma nyílt meg a lehetőség, nyilván ők is számolgathattak volna, meg egy picivel küldhettek volna többet is, de én azt gondolom, hogy méltatlan. Egyrészt Vasszécseny polgármestere veszélyezteti a saját lakosságának az ellátását, ezt mondjuk ki. Én azt gondolom, hogy azért a városunk nagyságához az lenne a méltó, hogy az ottani polgárokkal szolidárisak vagyunk, és nem teszünk ilyen lépéseket a szerződés felmondására. Nyilván én értem a szándékot, de hogyha ez így kerül előterjesztésre, akkor én azért fogok tartózkodni, mert szerintem okafogyottá vált a napirend ezzel a tartalommal. 

Dr. Nemény András polgármester: Köszönöm szépen! László Győző alpolgármester úr!

Dr. László Győző alpolgármester: Köszönöm a szót! Tisztelt Polgármester Úr! Tisztelt Közgyűlés! Csak annyiban szeretném Czeglédy elnök úrnak a mondandóját kiegészíteni, hogy az „úgy, hogy ebből az előterjesztésből tudták meg”, nem igaz. Három alkalommal lettek - elnök úr - felszólítva.

Mikrofon nélkül Dr. Czeglédy Csaba a Szociális és Lakás Bizottság elnöke: Nem ezt mondtam…

Dr. László Győző alpolgármester: Akkor én értettem félre, nekem úgy hangzott. Három alkalommal lettek felszólítva, a fülük botját sem mozgatták. Tegnap egyébként Zsolnai polgármester úr engem felhívott, és én ezt el is mondtam neki, azt mondta, hogy lényegében igazam van, és ennek lett utána folyománya, hogy este megérkezett az a pénz. Tehát én azt gondolom, hogy nem olyan régen még elnök úr volt, aki felszólalt amellett, hogy mi is, igenis a tartozásokat hajtsuk be a szociális bérlakás bérleten, és egy önkormányzatnak példát kell mutatni, és szerintem magasabb a felelősségi fokozata. Amikor saját bérlőinkkel is azt mondjuk, hogy következetesen járunk el, akkor egy önkormányzattal is ezt kell tenni. Szerintem ez, amit polgármester úr javasolt, ez egy kompromisszumos elmozdulás, ennyi. Nyilván, nekünk van felelősségünk, és épp ezért kérdeztem is a polgármester urat, hogy hány levelet kellett volna írnunk, ötöt, hatot? Három után született ez az előterjesztés, én azt gondolom, hogy a felelősség egy fontos dolog, de azt minden partnernek gyakorolnia kell. Köszönöm szépen!

Dr. Nemény András polgármester: Köszönöm szépen! Én azt gondolom, hogy szolidárisak vagyunk a vasszécsenyiekkel, ők meg majd meggondolják, hogy hogyan döntenek jól, amikor van egy választás, tehát ez az ő dolguk. A miénk pedig az, hogy a szolidaritásunk jegyében nem mondtuk fel ezt a szerződést, de a kamat maga szerepelt nemcsak a közgyűlési előterjesztésben egyébként, hanem a levélben is, amit kaptak, tehát tudták, hogy mekkora összeget kellett megfizetni. Hogyha nem fizettek meg ekkora összeget, az valószínű, nem véletlen. Mert valószínűleg ezt vitatják, mi meg azt szeretnénk, hogyha ebből nem lenne vita, hanem azt szeretnénk, hogy megfizetik. László Győző alpolgármester úrnak a beszélgetése ezek szerint akkor ért közel 2 millió Ft-ot, vagy egymillióegyet. Lehet, hogy lesz még egy beszélgetés, és akkor a kamat is rájön majd a többihez. Én kitartanék az eredeti mellett, mert ha az elmúlt évek tapasztalatai azt mutatták volna, hogy a vasszécsenyi polgármester minden körülmények között jószándékú lett volna, akkor biztos nem így gondolkoznék. De az ellenkező tapasztalataim vannak e tekintetben, úgyhogy azt kérem, hogy ezt támogassa a közgyűlés. Jelentkezőt nem látok, a vitát lezárom, és akkor arról a módosítóról szavazunk most, amit én beletettem.
Megállapítom, hogy a testület 16 egyhangú igen szavazattal – 2 képviselő távol van – elfogadta a módosítást. 
És most a módosítással együtt teszem fel az eredeti határozati javaslatot szavazásra, szavazunk most.
Megállapítom, hogy a testület 15 igen, 0 nem, 1 tartózkodással – 2 képviselő távol van – elfogadta a javaslatot, és a következő határozatot hozta:

266/2026. (IX. 24.) Kgy. számú határozat

1. Szombathely Megyei Jogú Város Közgyűlése a „Javaslat Vasszécseny Község Önkormányzattal kötött szociális feladatellátási megállapodás szolgáltatási díjak meg nem fizetése miatti felmondására” című előterjesztést megtárgyalta és egyetért azzal, hogy a Szombathely Megyei Jogú Város Önkormányzatának Vasszécseny Község Önkormányzatával 2015. december 18. napján szociális alapszolgáltatás biztosítása és működtetése tárgyában megkötött „Feladat-ellátási megállapodás”, a szolgáltatási díjak meg nem fizetése miatt, a megállapodás 21. pontja szerint – 30 napos felmondási idővel - kerüljön felmondásra, amennyiben Vasszécseny Község Önkormányzata a 2026. szeptember 24. napjáig fennálló kamattartozását 2026. október 16. napjáig nem fizeti meg.

2. [bookmark: _Hlk208220253]A Közgyűlés felhatalmazza a polgármestert a felmondás aláírására és közlésére.

3. A Közgyűlés felkéri a polgármestert, hogy Vasszécseny Község Önkormányzatával szemben fennálló tartozás behajtása érdekében a szükséges intézkedéseket tegye meg. 

4. A Közgyűlés felkéri Vasszécseny Község Önkormányzatát, hogy a feladatellátási megállapodás megszűnését követően más módon gondoskodjon a házi segítségnyújtás alapszolgáltatást jelenleg igénybevevők ellátásáról.

Felelősök:	Dr. Nemény András, polgármester 
		Dr. László Győző, alpolgármester 
		/A végrehajtás előkészítéséért:
		Vinczéné Dr. Menyhárt Mária, az Egészségügyi és Közszolgálati Osztály vezetője, 
Dénes Tímea, a Pálos Károly Szociális Szolgáltató Központ és Gyermekjóléti Szolgálat vezetője/

Határidő: 	azonnal /1. pont vonatkozásában/
		2026. október 15. /2.  és 4. pontok vonatkozásában/
                             folyamatos /3. pont vonatkozásában/


11./	Tájékoztató a lejárt határidejű közgyűlési határozatok végrehajtásáról
	Előadó:              Dr. Károlyi Ákos jegyző 


Dr. Nemény András polgármester: Rátérünk a 11. napirendi pontunkra, jelentkezőt nem látok, a vitát lezárom, szavazunk.
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

267/2026. (IX.24.) Kgy. számú határozat

A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

Felelős:		Dr. Károlyi Ákos jegyző

Határidő:	azonnal

		
12./	Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről
	Előadó:		Dr. Károlyi Ákos jegyző 


Dr. Nemény András polgármester: A 12. napirendi pontnál megkérdezem, van-e jelentkező? Mivel ilyet nem látok, a vitát lezárom és szavazunk. 
Megállapítom, hogy a testület 16 egyhangú igen szavazattal – 2 képviselő távol van – elfogadta a javaslatot, és a következő határozatot hozta:

268/2026. (IX.24.) Kgy. számú határozat

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

Felelős:		Dr. Károlyi Ákos jegyző

Határidő:	azonnal


Dr. Nemény András polgármester: Ezzel a nyílt napirendi pontjaink végére is értünk. Köszönöm mindenkinek a figyelmet, mi a képviselőkkel folytatjuk, mert zárt ülésen még van egypár döntés, amit meg kell hoznunk. Ha nem lesz rendkívüli közgyűlés, akkor a szokásos menetrend szerint október utolsó csütörtökén. Köszönöm a figyelmet!




A Közgyűlés nyilvános ülését polgármester úr 15 óra 09 perckor berekesztette.






	/: Dr. Nemény András :/	                             /: Dr. Károlyi Ákos:/
	polgármester	                               jegyző






Záradék:

A Közgyűlés ülésén megalkotott normatív határozatok 2026. szeptember 24. napján, és Szombathely Megyei Jogú Város Önkormányzata Közgyűlésének 14/2026. (IX. 25.) önkormányzati rendelete az önkormányzat 2026. évi költségvetéséről szóló 3/2026. (II.27.) önkormányzati rendelet módosításáról
2026. szeptember 25. napján került kihirdetésre a Polgármesteri Hivatal hirdetőtábláján történő kifüggesztés útján.





/: Dr. Károlyi Ákos :/	
             jegyző                                                                                                                                     

